ދަރިފުޅުގެ އަހުލާގު ގޯސްވަނީ މިހެންވެ! – Haftha\nދަރިފުޅުގެ އަހުލާގު ގޯސްވަނީ މިހެންވެ!\nކޮންމެ ދެމަފިރިއަކު ވެސް ދަރިން ހޯދަނީ އެކުދިން ހެޔޮގޮތުގައި ތަރުބިއްޔަތުކޮށް ދުނިޔެ އާރާސްތުކުރުމަށްކަން ކަށަވަރެވެ. ނަމަވެސް މައިންބަފައިންނަށް ނޭނގިގެންނާއި އެނގިގެން ކުރެވޭ ބައެއް ކަންކަމުގެ ސަބަބުން ތިމާގެ ދަރިފުޅު މަގުން ކައްސާލައިގެން ދާފަހަރު ވެސް އާދެއެވެ. އެގޮތުން ބައެއް ފަހަރަށް ކަންކަމުގައި މައިންބަފައިން އަމަލުކުރާ ގޮތެއްގެ ސަބަބުން ނުވަތަ ދެއްކޭ ނަމޫނާއެއްގެ ސަބަބުން ދަރިފުޅު އެކަން ކޮޕީކޮށް އެގޮތް ގޮތަށް އަމަލު ކުރަން ފަށައެވެ.\nނަތީޖާއެއްގެ ގޮތުން ބޮޑުވަމުން އަންނަ ދަރިފުޅު އެކަންކަން ތަކުރާރުކޮށް ކުށްތަކަށް އަރައިގަންނަށް ފަށައެވެ. ވީމާ ދަރިފުޅުގެ ކިބައިގައި ހަރުލާ ބައެއް ކަހަލަ ގޯސް އާދަތަކަކީ މައިންބަފައިންނަށް ނޭނގިކުރެވޭ ކަމެއްގެ ސަބަބުން ދަރިފުޅު ދަސްކުރާ ކަންކަމަށްވެގެންދާއިރު ހަމަގައިމު ވެސް މިފަދަ މައިންބަފައިން އެފަދަ ކަންކަން ކުރަނީކީ ދަރިފުޅަށް ގޯސްއާދައެއް ދަސްކޮށްދޭކަށް ނޫނެވެ.\nރަނގަޅު އަހުލާގެއްގެވެރި މައިންބަފައިންގެ ދަރީންގެ އަހުލާގީ މައްސަލަތައް މަދު ކަމަށް ދިރާސާތަކުންވަނީ ދައްކައިފައެވެ. އެހެނީ ފިރިމީހާ އާއި އަނބިމީހާއާ ދެމެދު އޮންނަންޖެހޭ ލޯތްބާއި އިހްތިރާމާއި އަޅާލުމާއި އެހީތެރިކަން ނެތުމާއެކަކު އަނެކަކަށް ވަގުތު ނުދެވުމަކީ ވެސް އެކަމުގެ އަސަރު ބޮޑުވަމުން އަންނަ ދަރީންނަށް ކުރާ ކަމެކެވެ.\nނަފްސާނީ އިލްމުވެރިން ވިދާޅުވާ ގޮތުގައި ދީނީ ވާހަކަތަކާއި ދީނީ ނަސޭހަތް ދީގެން ކުދިންގެ އަހުލާގީ މައްސަލަތައް ހައްލުކުރެވޭމަގު އަވަސްވެފައި ފަސޭހަވާއިރު ދިރާސާތަކުން ދައްކާފައިވާ ގޮތުގައި ދީނީ އަގީދާ ރަނގަޅު މައިންފަބައިންނަށް ލިބޭ ދަރީންގެ އަހުލާގީ މައްސަލަތައް މަދެވެ. އެހެންވީމާ ބޮޑުވަމުން އަންނަ ދަރިފުޅުގެ ހިތުގައި ދީނަށް ލޯބިނުޖެއްސިއްޖެނަމަ އަދި ދީނީ ކަންކަމަށް ޝައުގުވެރި ނުކުރެވިއްޖެނަމަ އެދަރިފުޅުގެ ފުރާވަރުގެ އުމުރުގައި އޭނާގެ ފަރާތުން އަހުލާގީ މައްސަލަތައް ފެނުމުގެ ފުރުސަތު ވަރަށް ބޮޑެވެ.\nމީގެއިތުރުން ފުރާވަރު އުމުރުގެ ދަރިފުޅުގެ އަހުލާގު ގޯސްވަނީ ރަނގަޅު ތަރުބިއްޔަތެއް ދެވިފައި ނުވުމުންނެވެ. އެގޮތުން ކުރިން ވެސް ދެންނެވިފައިވާނެ ފަދައިން މައިންބަފައިންގެ އަމަލުތައް ބެހެއްޓޭ ގޮތާއި ދަރިފުޅަށް މައިންބަފައިންގެ ފަރާތުން ފެންނަ ނަމޫނާ ދަރިފުޅުގެ އަހުލާގު ގޯސްވުމުގައި މުހިންމު ރޯލެއް އަދާކުރެއެވެ. އަދިހަމަ ދަރިފުޅަށް ރަގަޅު އާދަތަކާއި ކަންކަމުގައި ގެންގުޅެއްވީ ރަނގަޅު ގޮތްތަކާއި ނަސޭހަތް ނުދެވުމަކީ ވެސް ދަރިފުޅުގެ އަހުލާގު ގޯސްވުމަށް މެދުވެރިވާ ސަބަބެކެވެ.\nކުރިންދެންނެވި ސަބަބުތަކުގެ އިތުރުން ކުދީންގެ އަހުލާގަށް އެންމެ ބޮޑަށް އަސަރެއް ފޯރުވާ އެއްކަމަކީ މައިންބަފައިންގެ ދިރިއުޅުމަށް އަންނަ ބަދަލެވެ. ދެމަފިރިން ވަކިވުމެވެ. ނުވަތަ ވަރިވުމެވެ. ދުނިޔޭގައި ތަރަށްގީވެފައިވާ ބައެއް ގައުމުތަކަށް ބަލާއިރު ފުރާވަރު އުމުރުގެ ކުދީންގެ ފަރާތުން ފެންނަމުންދާ އަހުލާގީ މައްސަލަތައް ފެށެން މެދުވެރިވި ސަބަބުތައް ހޯއްދެވުމަށް ދިރާސާތަކެއްވަނީ ކުރެވިފައެވެ.\nމިކުރެވުނު ދިރާސާތަކުގައި ބޮޑަށް އެއްބަސްވެވިފައިވަނީ ދަރިފުޅުގެ އަހުލާގު ގޯސްވާން ދިމާވާ މައިގަނޑު އެއްސަބަބަކީ ދެމަފިރިން ވަކިވުމެވެ. ވަރިވުމެވެ. އަދި އާއިލާ ރޫޅިފައިވާ މިފަދަ ކުދީންގެ މައިންބަފައިންގެ ފަރާތުން އެންމެ ފުރިހަމަ ގޮތުގައި އަޅާލުމާއި އެހީތެރިކަން ދެވިފައި ނުވުމެވެ. މާނައަކީ މިކުދިންގެ ފަރާތުން އަހުލާގީ މައްސަލަތަކެއް ފެންނާނެއެވެ. އަދި އާއިލާ ރޫޅިފައިވާ މިފަދަ ކުދީން ކުށްކުށަށް އަރައިގަންނަ މިންވަރު އިތުރުވެ، މިފަދަ ކުދީންގެ ފަރާތުން އަހުލާގީ ބޮޑެތި މައްސަލަތައް ކުރިމަތިވެއެވެ.\nއެހެންކަމުން ދަރިންގެ އަހުލާގު ގޯސްވުމުގައި އެނގިގެންނައި ،ނޭނގި ނަމަވެސް މައިންބަފައިންނަށް ކުރެވޭ ކަންކަމުން ދަރިފުޅުގެ އަހުލާގަށް ބަދަލުތަކެއް އަންނަކަމީ ދެބަސްވެވެން ނެތް ކަމެކެވެ. ހަމައެހެންމެ ދަރިފުޅުގެ އަހުލާގު ގޯސްވަނީ ހަމައެކަނި މައިންބަފައިނަށް ކުރެވޭ ކަންކަމުން އެކަންޏެއް ނޫނެވެ. އެކަމުގައި މައިންބަފައިންގެ އިތުރުން މުދައްރިސުންނާއި، މުޅި މުޖްތަމައުގެ ދައުރުވެސް އެބަ އޮތެވެ.


ގަނދަކޯޅި: ކެންސަރާއި، ގިނަ ވިހަތަކުން ދުރުކޮށްދޭ ފަތެއް | Jazeera\tގަނދަކޯޅި: ކެންސަރާއި، ގިނަ ވިހަތަކުން ދުރުކޮށްދޭ ފަތެއް - Jazeera\nގަނދަކޯޅި: ކެންސަރާއި، ގިނަ ވިހަތަކުން ދުރުކޮށްދޭ ފަތެއް\nއާމިނަތު އަޙުމާ May 6, 2019 121 views0\nގަނދަގޯޅިއަކީ ދިވެހިންނަށް ބީރައްޓެހި އެއްޗަކަށް ނުވާނެއެވެ. އިހު ޒަމާނުއްސުރެ ބޭސްވެރިކަމާއި މި ނޫންވެސް ގިނަ ބޭނުންތަކަށް ދިވެހިން އަންނަނީ ގަނދަކޯޅި ގަހުގެ ތަފާތު ބައިތައް ބޭނުން ކުރަމުންނެވެ. ގިނަ ބަލިތަކަށް ޝިފާ ދޭ ބޭހެއްގެ ގޮތުގައާއި ހަށިގަނޑަށް ކުރިމަތިވާ ގިނަ މައްސަލަތަކުގެ ހައްލަކަށް ގަނދަކޯޅި ފުދެއެވެ.\nއިނގިރޭސިން ގަނދަކޯޅި މަޝްހޫރުވެފައިވަނީ ބެސިލް ގެ ނަމުންނެވެ. ގަނދަކޯޅީގައިވެސް ތަފާތު ވައްތަރުތައް ހުރެއެވެ. އޭގެ އެކި ވައްތަރުތަކުން ދެނީ އެކި ރަހައާއި އެކި ވަހެވެ. އޭގެ ތެރޭގައި ފޮނި ރަހައެއް ދޭ ގަނދަކޯޅިއަކާއި ހުތް ރަހައެއް ދޭ ގަނދަކޯޅި ހިމެނެއެވެ.\nރޯދަމަހުގައިވެސް ގަނދަކޯޅިފަދަ ފަތްތައް ކާނާގެ ގޮތުގައި ބޭނުން ކުރުމަކީ މުހިންމުކަމެކެވެ. އެއީ ގަނދަކޯޅިއަކީ ގިނަގުނަ ސިއްހީ ފައިދާތައް އޭގައި އެކުލެވިގެންވާ ފަތެއް ކަމަށް ވުމުން ރޯދަމަހުގައިވެސް މި ފަތް ކާނާގެ ގޮތުގައި ބޭނުންކުރުން ބުއްދިވެރިއެވެ. ރަމަޟާން މަހުގައި ސިއްހަތަށް ފައިދާހުރި އެންމެހައި ވައްތަރެއްގެ ކާނާ ކެއުމަކީ މުހިންމު ކަމެކެވެ. ގަނދަކޯޯޅިއަކީ މީހާ ތާޒާ ކުރުވުމުގެ އިތުރުން ހަޖަމުކުރުމުގެ ނިޒާމަށް އިތުރު ފުރިހަމަކަމެއް ގެނެސްދޭ ފަތެކެވެ. ބަލިތަކާއި އިންްފްލެމޭޝަންތަކުން ދުރުކޮށްދޭ ހުރިހާ ވައްތަރެއްގެ ކާނާއެއް ވެސް ރޯދަމަހުގެ ރޭގަނޑު ވަގުތުގައި ގިނަގިނައިން ކާން ވާނެއެވެ.\nގަނދަކޯޅިއަކީ ދިވެހިން ކެއްކުމަށް މާ ގިނައިން ބޭނުންކޮށް އުޅޭ ފަތަކަށް ނުވިނަމަވެސް ދުނިޔޭގެ އެހެން ހިސާބުތަކުގެ މީހުން ކައްކާއިރު ޢާންމުކޮށް ގަނދަކޯޅި ބޭނުންކޮށް އުޅެއެވެ. ގަނދަކޯޅިން ލިއްބައިދޭ ސިއްހީ ފައިދާތަކަކީ ސައިންޓިސްޓުންވެސް ޚައިރާން ކުރުވައިފައިވާ ފައިދާތަކެކެވެ.\nގަނދަކޯޅިން ލިބޭ ބައެއް ފައިދާތައް\nގަނދަކޯޅިއަކީ އެޑަޕްޓޮޖެން އެއްފަދައިން މަސައްކަތް ކުރާ އެއްޗެކެވެ. އެޑެޕްޓޮޖެން އަކީ ސްޓްރެސްއިން މީހާ ދުރުކޮށްދީ ނަފްސާނީ ސިއްހަތު ސަލާމަތުން ބަހައްޓައި ދިނުމަށް އެހީވެދޭ ގުދުރަތީ މާއްދާއެކެވެ. ސްޓްރެސް އިން ދުރުކޮށް ދިނުމަށް ގަނދަކޯޅި މަސައްކަތް ކުރަނީ ތަފާތު ގޮތްގޮތަށެވެ. ކުރެވުނު ގިނަ އަދަދެއްގެ ދިރާސާތަކުން ދައްކާފައިވާ ގޮތުގައި ނިދުމުގައި ދިމާވާ މައްސަލަތައް، ހަނދާން ނެތޭ ބަލިތައް، ނުތަނަވަސް ވުމާއި ހާސްކަން ފަދަ އެތައް ކަމަކުން މީހާ ދުރުކޮށް ދިނުމަށް ގަނދަކޯޅި އެހީވެއެވެ.\nބަނޑަށް ދިމާވާ ގިނަ މައްސަލަތަކަށް\nބަނޑު އެތެރޭގައި އުފެދޭ އެސިޑްތަކުގެ މިންވަރު މަދުކޮށްދޭ އެއްޗެއް ކަމަށް ގަނދަކޯޅިވެއެވެ. މީގެ އިތުރުން ބަނޑުގައި މިއުކަސް ސެލްތައް އިތުރުކޮށްދީ، އެ ސެލްތައް ދިރިހުންނަ މުއްދަތު އިތުރުކޮށްދޭ އެއްޗަކަށްވެސް ގަނދަކޯޅިވެއެވެ. މިކަމުގެ ސަބަބުން ބަނޑަށް ދިމާވާ ތަފާތު އެތައް މައްސަލައަކާ ދެކޮޅަށް ހަރަކާތްތެރިވާ ބޭހަކަށް ގަނދަކޯޅިވެއެވެ. އޭގެ ތެރޭގައި ގޭހުގެ އުނދަގުލާއި، ބޭރަށް ހިންގުމާއި މި ނޫންވެސް ބައެއް ބަލިތައް ހިމެނެއެވެ.\nގިނަ ވައްތަރުގެ ކެންސަރުތަކާއި ދެކޮޅަށް ހަރަކާތްތެރިވޭ\nގަނދަކޯޅީގައި އެކުލެވިގެންވާ އިޔުޖެނޯލް، ރޯސްމެރެނިކް އެސިޑް، އެޕިޖެނިން ފަދަ ގިނަ އަދަދެއްގެ ފައިޓޯ ކެމިލް މާއްދާތަކުގެ ސަބަބުން ކެންސަރަށް މަގުފަހި ކުރުވާ ނުރައްކާތެރި އެތައް މާއްދާތަކަކާއި ދެކޮޅަށް ގަނދަކޯޅި މަސައްކަތް ކުރެއެވެ. މި ކެންސަރުތަކުގެ ތެރޭގައި އަނގައިގެ ކެންސަރު، ހަންގަނޑަށް ޖެހޭ ކެންސަރު، ފުއްޕާމޭގެ ކެންސަރު ހިމެނެއެވެ. އޭގައިވާ ގިނަ އަދަދެއްގެ އެންޓި އޮކްސިޑެންޓްތަކުގެ ސަބަބުން ސެލްތައް ޑިވައިޑްވާ މިންވަރު ލަސްކޮށްދޭ ކަމަށް ބެލެވެއެވެ. ނަތީޖާއެއްގެ ގޮތުން ކެންސަރު ސެލް އުފެދުމަށް ހުރަސް އެޅެއެވެ.\nހަށިގަނޑުގެ ގުނަވަންތައް ދުޅަވެ ތަދުވާތީ ދެވޭ ގިނަ ބޭހުގައި އެކުލެވޭ އަސަރުތައް ގަނދަކޯޅީގައި ގުދުރަތީ ގޮތުން އެކުލެވިގެންވެއެވެ. ނަތީޖާއެއްގެ ގޮތުން ތަންތަން ތަދުވުމުން ނުވަތަ ދުޅަވުމުން ގަނދަކޯޅީގެ ދިޔަ ހޭކުމުން ފަސޭހަ ވެގެންދެއެވެ. ގަނދަކޯޅިން ބޭރުކުރާ ގުދުރަތީ އާވިގެ މާއްދާއިން މަސްގަނޑަށް އަރާމުކުރުވައެވެ.


Maadhan school thah hulhuvaairu disinfect kuraane saamaanu adhi school thakah foarukoh nudheve: Education\nހިރިޔާ ސްކޫލްތަކުގެ ދަރިވަރުންތަކެއް\nމާދަން ސްކޫލް ހުޅުވާއިރު ޑިސްއިންފެކްޓް ކުރާނެ ސާމާނު ސްކޫލުތަކަށް އަދިވެސް ނުލިބޭ\n30 ޖޫން 2020 - 20:18:25\nނިއު ނޯމަލްގެ އުސޫލުތަކާއި އެއްގޮތަށް މާދަމާ ސްކޫލްތައް ހުޅުވިގެން ދާއިރު ކްލާސްތައް ޑިސްއިންފެކްޓް ކުރާނެ ސާމާނު އަދި އެއްވެސް ސްކޫލަކަށް ފޯރުކޮށްދެވިފައި ނުވާ ކަމަށް އެޑިއުކޭޝަން މިނިސްޓްރީން ބުނެފި އެވެ.\nއެކަމާއި ގުޅޭ ގޮތުން އެޑިއުކޭޝަން ސްޓޭޓް މިނިސްޓަރު އާތިޔާ ނަސީރު ސީއެންއެމްއަށް ވިދާޅުވެފައި ވަނީ ޑިސްއިންފެކްޓް ކުރުމަށް ބޭނުން ކުރާ ސޮލިއުޝަން ސްކޫލްތަކަށް ފޯރުކޮށްދެވެން ދެން ބްލީޗް ސޮލިއުޝަނުން ސްކޫލްތައް ޑިސްއިންފެކްޓް ކުރުމަށް އިރުޝާދު ދެވިފައިވާނެ ކަމަށެވެ.\nއަދި ބްލީޗް ގަތުމަށް މި ހަފްތާ ތެރޭގައި ވަކި ބަޖެޓެއް ސްކޫލްތަކަށް ދީފައި ވާނެ ކަމަށްވެސް ވިދާޅުވިއެވެ. މި ބަޖެޓަކީ ކޮވިޑް-19 ގެ މި ހާލަތާއި ގުޅިގެން ވަކިން ފޯރުކޮށްދީފައިވާ ބަޖެޓެއް ކަމަށާއި އަހަރުގެ ތެރޭގައި ސްކޫލްގެ އެކި ކަންކަމަށް ހަރަދު ކުރުމަށް ކަނޑައެޅިފައިވާ ބަޖެޓުގެ ތެރޭގައި ހިމެނޭ އެއްޗެއް ނޫން ކަމަށް ވެސް ވިދާޅުވި އެވެ.\nއެހެން ނަމަވެސް ބައެއް ސްކޫލްތަކުން ބުނެފައި ވަނީ ބްލީޗް ގަތުމަށް އެޑިއުކޭޝަން މިނިސްޓްރީ އިން ސްކޫލުތަކަށް ބަޖެޓު ދީފައިވާ ކަމަށް ބުނި ނަމަވެސް ބަޖެޓް ލިބިފައި ނުވާ ކަމަށެވެ. އަދި ކަންކުރަންވީ ގޮތް ރަނގަޅަށް ސާފު ނުވާ ކަމަށާއި ނިއު ނޯމަލްއާއި އެއްގޮތަށް ސްކޫލްތައް ހުޅުވުުމުގައި ސަމާލުވާން ޖެހޭ ކަންކަމުގެ އިރުޝާދުތައް ރަނގަޅަށް މިނިސްޓްރީ އިން ދީފައި ނުވާކަން ވެސް ސީއެންއެމްއަށް ވާހަކަ ދެއްކި ބައެއް ސްކޫލުތައް ވެރިން ފާހަގަކުރެ އެވެ.\nމިކަމާއި ގުޅޭ ގޮތުން އިތުރު މައުލޫމާތު ދެމުން އެޑިއުކޭޝަން މިނިސްޓްރީގެ މީޑިއާ އޮފިޝަލް ވިދާޅުވީ އަދި ރާއްޖޭގެ އެއްވެސް ސްކޫލަކަށް ޑިސްއިންފެކްޓް ކުރާ ސޮލިއުޝަން ފޯރުކޮށްދެވިފައި ނުވާ ކަމަށެވެ. އެހެން ނަމަވެސް މި ސޮލިއުޝަން ރޭ ދުނިޔޭގެ ސިއްހަތު ޖަމިއްޔާއިން މިނިސްޓްރީއަށް ހަދިޔާ ކޮށްފައިވާ ކަމަށާއި މިހާރު އެތަކެތި ލިބިފައިވާ ކަމަށް ވެސް ވިދާޅުވި އެވެ.\nއޭގެ އިތުރުން މާދަމާ ސްކޫލްތައް ހުޅުވޭނީ ނިއު ނޯމަލްގެ އުސޫލުތަކާއި އެއްގޮތަށް ސަލާމަތީ ފިޔަވަޅުތަކާއެކު ކަމަށް އެޑިއުކޭޝަން މިނިސްޓަރުގެ ނައިބު މުހައްމަދު އިހްސާން ވެސް ސީއެންއެންއެމްއަށް އިއްޔެ ވިދާޅުވެފައިވެ އެވެ. އަދި ސްކޫލްގެ ކްލާސްރޫމްތައް ޑިސްއިންފެކްޓް ކުރުމަށް ބޭނުން ކުރާ ސޮލިއުޝަން ވެސް ސްކޫލްތައް ހުޅުވުމުގެ ކުރިން ސްކޫލްތަކަށް ފޮނުވާނެ ކަމަށް ވިދާޅުވެފައިވެ އެވެ.\nއެގޮތުން މާދަމާ ސްކޫލްތައް އަލުން ހުޅުވާއިރު، ސްކޫލްތަކުން ވެފައިވާ ތައްޔާރީތަކާ ގުޅޭ ގޮތުން އޮޅުން ފިއްލުވުމުގެ ގޮތުން، ޕްރިންސިޕަލުންގެ ސުވާލުތަކަށް ޖަވާބުދެއްވުމަށް ހުރިހާ ސްކޫލެއްގެ ޕްރިންސިޕަލުންނާ މިނިސްޓަރު އައިޝަތު އަލީ ވަނީ ރޭ ބައްދަލު ކުރައްވާފަ އެވެ. އެ ބައްދަލުވުން ކުރިއަށް ގެންދިޔައީ އޮންލައިން ކޮށެވެ.\nމާދަމާ ސްކޫލްތައް ހުޅުވާއިރު ގައިދުރުކަން ބެހެއްޓުމަށްޓަކައި މީގެ ކުރިން 30-32 ދަރިވަރުން ތިބި ކްލާސް ރޫމުތައް، 16 ދަރިވަރުންނަށް މަދުކޮށްފައިވާ ކަމަށާއި ގައިދުރުކަން ބެހެއްޓުމަށް ސްކޫލުގެ އެކި ތަންތަނުގައި ފާހަގަތައް ހުންނާނެ ކަމަށް އެޑިއުކޭޝަން މިނިސްޓްރީން ބުނެ އެވެ.\nސިއްހީ ކުއްލި ނުރައްކަލުގެ ހާލަތު އިއުލާން ކުރި ނަމަވެސް ސްކޫލްތައް ހުޅުވުމުގެ ހުއްދަ ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވަނީ ދީފައެވެ. ނަމަވެސް ސަލާމަތީ ފިޔަވަޅުތަކާއި އެކު ސްކޫލްތައް ހުޅުވުމާއި ބެހޭ ގައިޑްލައިންއެއް އެޗްޕީއޭގެ ފަރާތުން އެޑިއުކޭޝަން މިނިސްޓްރީއަށް ފޮނުވިފައިވާ ކަމަށް ނެޝެނަލް އެމެޖެންސީ އޮޕްރޭޝަން ސެންޓަރުގެ ތަރުޖަމާނު މަބްރޫކް އަޒީޒު ސީއެންއެމްއަށް ވިދާޅުވެ އެވެ.\nނިއު ނޯމަލްގެ އުސޫލުތަކުން ސްކޫލްގެ ކިޔެވުން ފަށާއިރު ކޮންމެ ސެޝަނެއްގެ ކުރިންނާއި ފަހުން ކްލާސްތައް ޑިސްއިންފެކްޓްކުރަން ޖެހެ އެވެ. އަދި ގައިދުރުކުރުމާއި ސްކޫލަށް ވަދެ ނިކުމެ އުޅޭ ހުރިހާ ފަރާތަކުން މާސްކް އަޅަން ވެސް ވަނީ އަންގާފަ އެވެ.\nމާދަމާ ކޮވިޑް-19 ގެ އެއްވެސް އަސަރެއް ނެތް ރަށްރަށުގެ ސްކޫލުތަކުގައި ހުރިހާ ގްރޭޑްތަކަކަށް ކިޔަވައިދޭން ފަށާނެ އެވެ. ލޮކްޑައުންގައި ހުރި ރަށްރަށުގެ ސްކޫލުތައް ބަންދުވާނެ އެވެ. އެކަމަކު މޮނީޓަރިންގެ ހާލަތުގައި ހުރި ރަށްރަށުގެ ސްކޫލުތައް ހުޅުވައި ގްރޭޑް9އަދި 10ގެ ދަރިވަރުންނަށް ކިޔަވައިދޭން ފަށާނެ އެވެ. އޭގެ އިތުރުން އޭ ލެވެލް ގްރޭޑްތައް ކަމަށްވާ 11 އަދި 12ގެ ދަރިވަރުންނަށް ވެސް ކިޔަވައިދޭން ފަށާނެ އެވެ.


ފެނު ޕަރީ (7) – Esfiya\n“އޮޕަރޭޝަން އިޒް ސަކްސެކްފުލް. ބަޓް ސްޓިލް ޝީ އިޒް ވެރީ ކްރިޓިކަލް. ވީ ކާންޓް ސޭއި އެނީތިންގް ޓިލް މޯރނިން” ޑރ. ޕަޓޭލް ޒައިޝާ މެންގެ މޫން ފެނުމުން އިތުރު ސުވާޅެއް ނުކުރަނީސް ބުނެލިއެވެ. ޒައިޝާގެ މޫން އިތުރަށް މިލައިގެން ދިޔައެވެ. ” ޑޮކްޓަރ ކޭން ވީ މީޓް ހަރ ” ކެތްތެރިކަން ކުޑަވެފައިވާ ގޮތަކަށް ޒައިޝާ ފަރިތަކަމާއި އެކު އިގިރޭސިން އަހާލިއެވެ. “ޔަރ ޝުއަރ. ބަޓް ޕްލީސް ބީ ކެއަރފުލް. ޑޯންޓް ކްރައި އިންފްރޮންޓް އޮފް ހަރ” ޑޮކްޓަރ އެހެން ބުނުމާއި އެކު ކުޑަ ކުއްޖަކު ފަދައިން ބޯ ޖަހާލުމަށްފަހު އެތެރެއަށް ދެމިގަތެވެ.\nމެޝިންތަކުގެ ބާޜުގައި ނޭވާލުމަށް މާސްކް އަޅާފައިއޮތް ޚާލިދާ ފެނުމުން ޒައިޝާ އަށް ރޮވެން ފެށި އިޙްތިޔާރަކާއި ނުލައެވެ. އައްސަދުގެ ލޮލުންވެސް ކަރުނަ ފާދާލިއެވެ. ނަމަވެސް ދެ ބަފައިންވެސް ހިތްމަރު ކުރަމުން ދިޔައީ ޑޮކްޓަރު ދެއްވި ނަސޭހަތަށް ބަލާފައެވެ. އިތުރު ވޭނެއް ޚަލިދާ އަށް ދިނުމަށް ނޭދޭތީއެވެ. މާބޮޑަށް ރޮވެން ފެށުމުން ޒައިޝާ ބޭރަށް ނިކުތެވެ. އައްސަދު އިށީދެލީ ޚާލިދާ ގެ ކައިރީގައެވެ. ޒައިޝާ ބޭރަށް ނިކުތް އިރު ޒިޔާން އެތެރެއަށް ވަންނަން އަންނަނީއެވެ. ޒައިޝާގެ ރޮއެ ރޮއެ ރަތްވެ ދުޅަވެފައިވާ ދެލޯފެނުމުން ޒިޔާންގެ ހިތުގެ އެންމެ ހިމަ ނާރަށް ވެސް ތަދުވިއެވެ. ޒައިޝާވެސް ޒިޔާޏް ފެނުމުންގަދަކަމުން ކަހަލ ގޮތަކަށް ހިނިތުންވެލިއެވެ. އެ ދެލޮލުގައި ވި އާދޭސް ކިތަންމެ ރީއްޗަށް ވެސް ޒިޔާންއަށް ފެނުނެވެ.\nވަގުތުތައް ފާއިތުވަމުން ދިޔައެވެ. އަދިވެސް ޚާލިދާ ހޭނާރައެވެ. އައްސަދުގެ ހިތުގެ ތެޅުން ފަހަރަކުން ފަހަރަކށް ދިޔައީ އަވަސްވަމުންނެވެ. އެކި އެކި ހޮޅިތަކުގައި ކާޅިދާ ގުޅާފައިއޮތެވެ. މުޅިތަނަށްވެރިވެފައިވާ ހަމަހިމޭންކަމުގެ ތެރެއިން އިވެނީ ހަމައެކަނި ޚާލިދާގެ ހިތާއި ގުޅާފައިހުރި މެޝިން ހިގާ އަޑެވެ. އައްސަދު ޚާލިދާގެ އަތުގައި ހިފައިގެން މަޑުމަޑުން އެ މޫނަށް ބަލަމުން ގެންދިޔައެވެ. އޭނާ ގެ ހިތުގައި އެތައް ޝަކުވާ އާއި އާދޭހެއްވިއެވެ. އޭނާ އެކަނި މި ދުނިޔެއަށް ދޫކުރުމަށްފަހު ޚާލިދާ ނުދިޔުމަށް ހިތާއި ހިތުން ދުޢަކުރަމުން ދިއެވެ. ޒައިޝާއަށް މަންމައެއްގެ ލޯބި އަދި ބޭނުން ކަމަށާއި އެ ދަރިފުޅު ޚާލިދާ ދެކެ ވާ ލޯބި އައްސަދު ކާލިދާ ކައިރީ ބުނެލިއެވެ.\nފަތިހު 05 ޖަހައިފިއެވެ. ޒައިޝާ ހުރީ ބޭރުގައި ހުރި ގޮޑިބަރީގައި ނިދިޖެހިފައެވެ. އައްސަދު ބޭރަށް ނިކުމެފައި ޒައިޝާ އިން ގޮތް ފެނުމުން ދެރަވިއެވެ. އެ މަޢްސޫމް މޫނުގައިވި ހިތާމަ ދެ ލޯމަރައިގެން އިން އިރުވެސް ފެންނަމުން ދިޔައެވެ.އައްސަދު މަޑުން ޒައިޝާގެ ބޮލުގައި ފިރުމާލިއެވެ. އެވަގުތު ޒައިޝާ ދެލޯ ހުޅުވާލިއެވެ. އަދި މަންމަގެ ހާލު ކިހިނެތޯ ބަލާލިއެވެ. އަދި މަންމަ ހޭ އެރިތޯވެސް އަހާލިއެވެ. އައްސަދުގެ މާޔޫސްވެފައިވާ މޫނަށް ބަލާލުމުން ޒައިޝާއަށް ޖަވާބު ލިބުނުކަހަލައެވެ. އޭނާ އިސްދަށަށް ޖަހާލުމަށްފަހު ކޮއްޅަށް ތެދުވަން މަސައްކަތް ކޮށްލިއެވެ. އެވަގުތު އޭނާ މޫނު މައްޗަށް އަދިރި ވާގޮތް ވުމުން އަނެއްކާވެސް އިށީދެލިއެވެ.އިއްޔެ މެންދުރުއްސުރެ އެއްވެސް އެއޗެއް ނުކައި ހުރުމުގެ ސަބަބުން މާބޮޑަށް ވަރު ދެރަވީއެވެ. އައްސަދު އަށް ޒައިޝަގެ ހާލު އެގުނުކަހަލައެވެ. “ދަރިފުޅާ އިއްޔެ މެންދުރުއްސުރެ އެއްޗެއް ނުކައެއްނުން ތިހިރީ. ބައްޕަ އެއްޗެއް ގެނެސްދެންތަ؟” ޒައިޝާ އިސްއުފުލާޅުމަށްފަހު ބައްޕަ އާއި ދިމާއަށް ބަލާޅިއެވެ. އަދި ނޫނެކޭ ބުނުމުގެ ގޮތުން ދެފަރާތަށް ބޯހޫރާލިއެވެ.\nޒައިޝާ މަންމަ ކައިރިއަށް އެތެރެއަށް ވަނެވެ. މަޑުމަޑުން މަންމަ އާއި ކައިރިވެލުމަށްފަހު މަންމަގެ ނިއްކުރީގައި ބޮސްދިނެވެ. އެނާ ހިތުން ދުޢާކުރަމުން ދިޔައީ އޭނާގެ ލޯބިވާ މަންމައަށް އަވަސް ޝިފާއެއް ދެއްވުމަށެވެ. ކުއްލިއަކަށް ކައިރީގައި ހުރި މެޝިނަށް ވަރަށް ބާރަށް އަޑު ގޮވަން ފެށިއެވެ. ޒައިޝަގެ ހިތް ބިރުން ތުރުތުރު އަޅައިގަތެވެ. ވަގުތުން މޫނު މަތީގައި ދާތިކިތަކެއް މުތީ ތަކެއް ފަދައިން ވިދަން ފެށިއެވެ. ޒައިޝާ ދުވެލާފައި ބޭރަށް ނުކުއް ވަގުތު ޒިޔާން ހުރަސް ކުރިތަން ފެނުނެވެ. “އެކްސްކިއުޒްމީ ޑރ.ޒިޔާން” ޒައިޝާ ގޮވާލިއެވެ. ޒިޔާޏްގެ ފައިގައި ކަސްތޮޅު އެޅުނު ކަހަލައެވެ. ފަހަތަށް އެބުރި ބަލަލީ ޔަޤީން ނުވާފަދަގޮތަކަށެވެ. އެއީ ހަމަ ޒައިޝަގެ އަޑެވެ. ޒައިޝާ ދުވެފައި އައިސް ޒިޔާޏްގެ އަތިގައި ހިފާލިއެވެ. ” އަޅުގަނޑުގެ މަންމަ. ކޮންމެވެސް ގޮތެއް އެބަވޭ ޑޮކްޓަރ. ޕްލީސް ހެލްޕް”. ޒިޔާން އަވަސް އަވަހަށް ނަފްސް ކޮންޓްރޯލް ކުރުމަށްފަހު އެ ދިމާލަށް ހިގައިގަތެވެ.\nޚަލިދާ ދެ ލޯމަރާލައިގެން އޮތް އިރުވެސް ފުން ނޭވާތަކެއް ބޭރުކުރަމުން ދިޔއެވެ. ޒިޔާން އައިސް މެޝިނަށް ބަލާލިއެވެ. “އޯމައި ގޯޑް. ޝީ އިޒް ސިންކިންގ”ޒިޔާންއަށް ބުނެލެވުނެވެ. ޒިޔާން ވަގުތުން އޭނާއަށް ކުރެވެން ހުރި މަސައްކަތް ތައް ކުރެވޭތޯ ބެލިއެވެ. ޒައިޝާ އިތުރު ޑޯކްޓަރުންނާއި ނަރުހުން ގޮވައިގެން އައެވެ. ހުރިހާ ޑޮކްޓަރުން ވެސް މަސައްކަތް ކުރަމުން ދިއެވެ. ޒިޔާން ކާޅިދާއަށް ސީ.ޕީ.އާރު ދެމުން ދިޔައެވެ. ނަމަވެސް ހިތް ހިގާގޮތް ބެލުމަށް ގުޅާފައިވާ މެޝިނުގެ ރޮގު އެއްކޮށް ސީދާވެގެން ދިޔައެވެ. ޒައިޝާ އާއި އައްސަދު ބޭރުގައި ނޭވާ އެތެރެއަށް ހިފަހައްޓަލައިގެން ތިއްބެވެ.\nޑޮކްޓަރު ޒިޔާން ބޭރަށް ނިކުތެވެ. ޒައިޝާ ކެތްތެރިކަން ކުޑަވެފައިވާ ގޮތަކަށް ޒިޔާންގެ މޫނަށް ބަލާލިއެވެ. ނަމަވެސް ޒިޔާން ދެފަރާތަކށް ބޯހޫރާލުމަށްފަހު އިސްދަށާށް ޖަހާލިއެވެ. ޒައިޝާ އަށް ޒިޔާންގެ އެ ބަހުރުވަ ދެނަގަންނާކަށް އުދަގުލެއް ނުވިއެވެ. ވަގުތުން ނނޫނެކޭ ބުނެ ރޮއެގަތެވެ. އައްސަދުއަށްވެސް ވީ އެފަދަ ގޮތަކެވެ. ނަމަވެސް ޒައިޝާއަށްޓަކައި އޭނާ ހިތްވަރު ގަދަ ކުރިއެވެ. ޒައިޝާ އަރިއަޅާކަހަލަގޮތެއް ވެގެން ދިޔައެވެ. ޒިޔާން ހުށިޔާރު ކަމާއި އެކު ޒައިޝާގެ ގައިގައި ހިފަހައްޓާލިއެވެ. ޒައިޝާ ގޮޑީގައި ބޭންދުމަށްފަހު ޒިޔާން އައްސަދުގެ ކޮޑުގައި އަތްބާވާލުމަށްފހު ބުންޏެވެ. ” އައިއެމް ސޮރީ. އައި ހޭވް ޓްރައިޑް އަ ލޮޓް”. އައްސަދު ބޯޖަހާޅިއެވެ. އެއަށްފަހު އޭނާ އަވަސް ވެގަތީ ޚާލިދާ ގެއަށް ގެންދިޔުމުގެ ކަންތައްތއް ނިންމޭތޯއެވެ.\nޒައިޝާ ހީވަނީ ގަޑުވެފައި އިންހެންނެވެ. އެއްވެސް ހަރަކާތެއް ނެތެވެ. މިހާޜު އެ ލޮލުން އެންމެ ކަރުނަ ތިއްކެއްވެސް ނުވެއްޓެއެވެ. އޭނާ ތެދުވެ މަންމަ ބާއްވާފައި އޮތް ތަނާއި ދިމާއަށް ހިގައިގަތެވެ. ޒިޔާން ފަހަތުން ވަނެވެ. ޚާޅިދާގެ މޫނުވެސް ވަނީ ހުދު ފޮތިގަޑަކުން ނިވާކޮށްލާފައެވެ. ޒައިޝާ މަންމަ އާއި ކައިރިވެލުމަށްފަހު ފޮތިގަނޑު ތިރިއަށް ދަމާލިއެވެ. އެތާ އިން ނަރުސް ކުއްޖާ އާއި ދިމާލަށް ޒައިޝާ ބަލާލީ ނުރުހުމާއި އެކުއެވެ. ” ކީއްކުރަން މަންމަގެ މޫނުގަ ފޮތިގަނޑު އެޅީ. ނޭވާ ނުލެވޭނެކަން ނޭގޭތަ؟ ނިދަން އޮތްވާ ހޭލެވިދާނެ” ޒައިޝާ ބުނެލިއެވެ. އޭނާ ރުޅިއައިސްފަ ހުއްޓެއްކަމަކު ވާހަކަ ދެއްކީ މަޑުމަޑުންނެވެ. ޒިޔާން އަށް ޒައިޝާއަށް ކުރާނެ އަސަރު އިޚްސާސްވާކަހަލައެވެ. މަޑުމަޑުން ޒައިޝާގެ ފުރަގަހުން އޭނާގެ ކޮޑުގައި ޒިޔާން ހިފަހައްޓަލިއެވެ. އަދި ބޭރަށް ދާން ވީ ކަމުގައި ބުނެލިއެވެ. ޒައިޝާ ޒިޔާން އާއި ދިމާލަށް އެބުރުމަށްފަހު ތުންފަތުގައި އިގިލިޖައްސާލިއެވެ. “ޝްޝްޝްޝް ޑޮކްޓަރ ޒިޔާން. މަންމަ އެހާ ބަލިއިރު ނިދާފަ އޮތްވާ އުދަގޫ ކުރާކަށް ނުވާނެ. އެހާ ބާރަށް ވާހަކަ ނުދައްކާ”ޒިޔާންގެ ލޯ ކަރުނުން ފުރުނެވެ. ޒައިޝާ އަށް ނުއުފުލެވޭ ވަރުގެ ހިތާމަށް އެއް ލިބުމުން ޝޮކެއް ލިބުނީކަން އޭނާ ދެނެގަތެވެ.\nގަދަކަމުން ކަހަލަ ގޮތަކަށް ޒިޔާން ޒައިޝަ އެތަނުން ބޭރުކޮށްލިއެވެ. ޒައިޝާ ހުރީ އެކަމާ ޒިޔާން ދެކެ އިންތިހާއަށް ރުޅިއައިސްފައެވެ. އައްސަދުވެސް އެވަގުތު އެތަނަށް އައިސްފިއެވެ. ހުރި ހަމައެކަނި ދަރިފުޅުގެ ހާލު ފެނުވުން އޭނާގެ ހިތްހިތް ކުދިކުދި ވަމުން ދިޔައެވެ. ޒިޔާންގެ އެއްބާރުލުން ލިބޭތީ އޭނާ އެކަމާ ވަރަށް އުފާކުރިއެވެ. ޒިޔާން އެކި އެކި ވާހަކަ ދައްކައިގެން ޒައިޝާ ގޮވައިގެން އައްސަދުގެ އެދުމުގެ މަތީން ގެއަށް ދިޔައެވެ. ޒިޔާން އަށް އައްސަދު އަކީ ކާކުކަން ނޭގުނަށް މުއްސަދި މީހެއްކަން އެގެއެވެ. އެހެން ކަމުން އޭނާ އައްސަދު ގެ ބަހަށް އިޙްތިރާމް ކުރުމުގެ ގޮތުން އެއްބަސްވެލިއެވެ.\nޒިޔާން އާއި ޒައިޝާ ގޮވައިގެން ޑްރައިވެޓް ކާރުގައި އައިސް ހަވޭލި ގޭޓު ތެރެއިން ވަދެގެން އައެވެ. ޒިޔާން އިނީ ބުނާނެ އެއްޗެއް ވެސް ނޭގިފައެވެ. ޒައިޝާ އަކީ މިހާ މުއްސަދި މީހެއްގެ ކުއްޖެއްކަމަށް އެއްގޮތަކަށްވެސް ޒިޔާންއަކަށް އެގިފައެއް ނެތެވެ. (ނުނިމޭ)\nReethi mibaives 🙂 Critical akee kobaatha?\nreem critical maana akee. varah naazukey.. n thanks 😀\nKaalhidhaa eii kaakutha? lol :p\nއެހެނިހެން ލޯބި October 4, 2020\nފޮހެވޭނޭ ބާއޭ… 31


Raajje/Cochin dhathuruthakah ekasheegenvaa terminal eh nethumuge kanboduvun! | Mihaaru\nއިމިގްރޭޝަން އޮފިސަރުންތަކެއް ޕާސްޕޯޓް ޗެކްކުރަނީ: ކުޅުދުއްފުއްޓާއި ކޮޗިނާ ދެމެދު ފެރީ ދަތުރު ފަށަންވާ އިރަށް އެކަށީގެންވާ ޓާމިނަލެއް ބޭނުންވޭ.\nރާއްޖެ/ކޮޗިން ދަތުރުތަކަށް އެކަށީގެންވާ ޓާމިނަލެއް ނެތުމުގެ ކަންބޮޑުވުން!\n16 އޮކްޓޯބަރ 2019 - 12:19 23 comments\nރާއްޖެ އާއި ކޮޗިންއާ ދެމެދު ފެރީގެ ދަތުރުތައް ފަށަން ނިންމާފައިވާ އިރު އެ ދަތުރުތަކަށް އެކަށީގެންވާ ޓާމިނަލެއް ނެތުމަކީ ދަތުރުވެރިން ބަލައިފާސްކުރަން ދަތިތަކަކާ ކުރިމަތިލާން ޖެހިދާނެ ކަމެއް ކަމަށް އިމިގްރޭޝަނުން މިއަދު ބުނެފި އެވެ.\nހދ. ކުޅުދުއްފުއްޓާއި ކޮޗިންއާ ދެމެދު ފަސިންޖަރުންނާއި ކާގޯ އުފުލާ ފެރީގެ ނިޒާމެއް ގާއިމް ކުރަން ރާއްޖެ އާއި އިންޑިއާ އިން ވަނީ އެއްބަސްވުމެއްގައި ސޮއިކޮށްފަ އެވެ. މި ޚިދުމަތް ވަރަށް އަވަހަށް ފަށަން ސަރުކާރުން އަންނަނީ މަސައްކަތް ކުރަމުންނެވެ. އެކަމަކު މިހާރު ހުރި ދަތިތަކަށް ހައްލު ނުހޯދައި ފަށައިފި ނަމަ ދަތުރުވެރިން މޮނިޓަނުކުރެވިދާނެ ކަމުގެ ބިރު އިމިގްރޭޝަނަށް އެބައޮތެވެ.\nރައްޔިތުންގެ މަޖިލީހުގެ ޚާރިޖީ ގުޅުންތަކާ ބެހޭ ކޮމިޓީގައި ޑެޕިއުޓީ ކޮންޓްރޯލަރު އިބްރާހިމް އަޝްރަފް ވަނީ ބައެއް ކަންބޮޑުވުންތައް ހިއްސާ ކުރައްވައިފަ އެވެ. އެގޮތުން، ކުޅުދުއްފުށީގައި އެކަށީގެންވާ ޓާމިނަލެއް ނެތުމަކީ ކުރިމަތިދާނެ ދައްޗެއް ކަމަށް އޭނާ ވިދާޅުވި އެވެ.\nއިމިގްރޭޝަންގެ މީޑިއާ އޮފިޝަލް ހަސަން ޚަލީލް ވިދާޅުވީ، މަޖިލީސް ކޮމިޓީގައި ވާހަކަ ދައްކަމުން އަދި ކަމާގުޅޭ އެހެން އިދާރާތަކުގައި ވެސް ހައްލު ހޯދަައިދޭން އިމިގްރޭޝަނުން އެދިފައި ވަނީ ފަސިންޖަރުންނަށް ޚިދުމަތް ދޭނެ ޓާމިނަލެއް ނެތުމުގެ މައްސަލަ ކަމަށެވެ. ފެރީ ދަތުރުގައި ފަސިންޖަރުންނަށް ޚިދުމަތް ދޭނެ އެކަށީގެންވާ ޓާމިނަލެއް މާލެ އާއި ކުޅުދުއްފުށީގައި ވެސް ނެތް ކަމަށް ވިދާޅުވި އެވެ.\n"މީގައި އެންމެ ރަނގަޅު ގޮތަކީ އިންފްރާސްޓްރަކްޗާ ބިލްޑްކޮށްފައި [ޓާމިނަލްތައް ހަދާފައި] ޚިދުމަތް ފެށުން،" އޭނާ ވިދާޅުވި އެވެ.\n"އެހެން ނޫން ނަމަ ބޯޓު ގާތްކޮށްލާފައި މީހުން ފައިބައިގެންދާއިރު، އިމިގްރޭޝަނަށް އުނދަގޫތަކެއް ކުރިމަތިވާނެ. އަދި އެހެން މުއައްސަސާތަކަށް ވެސް ދަތިވާނެ."\nޕާސްޕޯޓް ނަކަލުކޮށްގެން ވައިގެ މަގުން ވެސް ރާއްޖެ އެތެރެވާން ގިނަ ބަޔަކު މަސައްކަތް ކުރެ އެވެ. އިމިގްރޭޝަންގެ ކައުންޓަރުތަކުން ސްކްރީންކޮށް އެފަދަ ބައެއް މީހުން ހުއްޓުވައި އަނބުރާ ގައުމަށް ފޮނުވާފައި އެބަހުއްޓެވެ.\nފެރީ ދަތުރުތައް ފަށާއިރު މިގޮތަށް މޮނީޓާ ކުރެވޭނެ ރަނގަޅު ނިޒާމެއް ނެތް ނަމަ ފޭކް ޕާސްޕޯޓުތަކުގައި އެތެރެވުމުގެ ފުރުސަތު އެބައޮތެވެ.\nޚަލީލް ފާހަގަކުރެއްވި ގޮތުގައި އުތުރުގައި ފެރީ ދަތުރުތައް ފެށުމަކީ އިގްތިސާދީ ގޮތުން ފައިދާވާނެ ކަމެކެވެ. އެހެންކަމުން އިމިގްރޭޝަންގެ އުއްމީދަކީ، ދަތުރުތައް ފަށަން ވާއިރަށް އެކަމަށް ހައްލު ލިބުން ކަމަށް އޭނާ ވިދާޅުވި އެވެ.\nއިތުރު ލިޔުންތައް އިގްތިސާދު އިމިގްރޭޝަން ހދ. ކުޅުދުއްފުށި ކޮޗިން މޯލްޑިވްސް އިމިގްރޭޝަން ރާއްޖެ-އިންޑިއާ އިންޑިއާ\nދަތުރު، ވިޔަފާރި އިތުރުކުރަން އިންޑިއާއާ މަޝްވަރާކޮށްފި\nރާއްޖެ-ކޮޗިން ކާގޯ ދަތުރުތައް ފަށައިފި


ފުން އިހުސާސެކޭ 28 – Esfiya – Dhivehi Vaahaka Site\n- by Aishasha - 100- December 2, 2019\nއެރޭ ފަހުން ޔާނިއު ގުޅައިފައި މާފަށް އެދުނެވެ. އޭނާއަށް އެހައި ރުޅި އާދެވުނީ، އަނާނީ އޭނާ ދެކެ ލޯބި ނުވަނީ ކަމަށް ހީކުރެވުމުން، ނަފްސު ކޮންޓްރޯލުން ނައްޓައިގެން ދިޔުމުން ކަމުގައި ބުންޏެވެ. ދެން ދުވަހަކުވެސް އެކަހަލަ ކަމެއް ނުވާނެ ކަމުގެ ޔަޤީންކަން ދިނެވެ. އަނާނީ އެ ހުރިހާ ވާހަކައެއް ޤަބޫލު ކުރިއެވެ. އެއާއެކު އޭނާގެ ހިތަށް އެރިއެވެ. ޔާނިއު އަކީ ގޯސް މީހެއް ނޫނެވެ. އެއީ އެއް އިރެއްގައި އަނާނީގެ ހިތުގެ ތެޅުމޭ ބުނެވިދާނެއެވެ. އެހެންކަމުން، ލޫކަސް ކައިރިން ވަރިވެގެން ޔާނިއު ކައިރިއަށް ގޮސް، ޔާނިއުއަށް އިތުރު ފުރުސަތެއް ދީފި ނަމަ، އަލުން އަނބުރާ އަނާނީގެ ހިތުގައި ލޯބި އުފެދިދާނެއެވެ.\nވަރަށް ހިތްވަރު ކޮށްފައި، އަނާނީ އެރޭ ލޫކަސްއާ ކުރިމަތިލާން ނިންމިއެވެ. އިއްތިފާގުން ނުކުމެވުނީ، ލޫކަސް ބެލްކަނީގައި ސިނގިރޭޓު ބޯން ހުއްޓައެވެ. އަނާނީ ލަސް ފިޔަވަޅުތަކެއްގައި ގޮސް އެތަނަށް ވަނެވެ. ލޫކަސްއަށް މީހަކު އައިކަން އެނގުނީ ވެސް އިރުކޮޅެއް ފަހުންނެވެ. ނަމަވެސް އަނާނީގެ މޫނަށް އެއްފަހަރު ބަލައިލާފައި، އަނެއްކާ ބޭރަށް ބަލަހައްޓައިގެން ހުރެ ސިނގިރޭޓު ބޮމުން ދިޔައެވެ. މިކަމުން ވެސް އަނާނީގެ ހިތަށް އަސަރު ކުރިއެވެ. ނަމަވެސް އޭނާ ދައްކަން އައި ވާހަކަ ފެއްޓިއެވެ. “ލޫކަސް. އިނގޭ ދޯ އަހަރެމެން މިއުޅެނީ ކިހާ ދުރު ދުރުން ކަން.. މިހެން އުޅުމުގެ ބޭނުމެއް ނެތެން..” އަނާނީގެ ވާހަކަ މިހިސާބަށް ދިޔަތަނާ ލޫކަސް ހުއްޓުވިއެވެ.\n“އިނގޭ ތި އައީ ކީކޭ ބުނަން ކަން. އަހަރެން އޮންނާނެ މިއަދު ހަވީރު ގޮސް ވަރީގެ ފޯމު ނަގާފަ ގެނެސް. އައި ހާޑް ވަޓް ޔޯ ބޯއިފްރެންޑް ސެއިޑް ޓުޑޭ. އެންޑް ޔޫ އާ އޯލްސޯ ރައިޓް. އަހަރެން ވެސް އެހެން ބުނަން ވެގެން މި ހުންނަނީ. ވަރަށް ބޭކާރު ކައިވެންޏެއް މިއީ މިހާރު.” ލޫކަސް އެއްމިޔަކަނުން ހީލިއެވެ.\n“ވަޓް؟ ޔާން ދެއްކި ވާހަކަ ކިހިނެއް އަޑު އިވުނީ؟؟” އަނާނީ ހައިރާންވީ އެ ވާހަކައިންނެވެ. އަނެއްކާ ލޫކަސް އެމީހުންނަށް ފާރަލައިގެން އަޑު އަހަން ހުރީ ހެއްޔެވެ.\n“ހަހަ. ހާދަ ހާސްވީ. އަހަރެން ކޮޓަރިއަށް ވަންނަން ދަނިކޮށް ހަމަ އިވުނީ އެހެން ބުނި އަޑު. ތި ކޮޓަރި ހުރީ ހުޅުވާފަ ވިއްޔަ.” ލޫކަސް ސިނގިރޭޓުގެ ބުޑު އަޅިކަނޑާ އެތީގެ ތެރެއަށް ލަމުން، ވަރަށް ހަމަޖެހިފައި ބުންޏެވެ. “އެހެންވީމަ އެ ފޯމް ފިލް ކުރަން އުޅެންވީ ދޯ.” މިހެން ކިޔާފައި އަނާނީއަށް ބަލައިލާފައި ގޭތެރެއަށް ވަދެގެން ދިޔައެވެ. އަނާނީ ހުރީ ޖެހި ބުދެއް ހެންނެވެ. ލޫކަސް އެހާ ހަމަޖެހިގެން އެހުރީ ކީއްވެ ހެއްޔެވެ. އޭނާގެ ހިތުގައި އަނާނީއާ ދޭތެރޭ ހަމަ އެއްވެސް އެއްޗެއް ނެތީ ހެއްޔެވެ؟\nޖެހިގެން އައި ދުވަހު، ލޫކަސް ވަރީގެ ފޯމު ފުރުމަށް ފަހު، އަނާނީ ފުރަން ޖެހޭ ބައި ފުރުމަށް، ފޯމު ބޭއްވީ ޓީވީ ރެކު މަތީގައެވެ. އަނާނީއާ ކުރިމަތިލާނެ ހިތްވަރެއް އޭނާގެ ނެތެވެ. ކޮންމެ ގޮތަކަށް ވިޔަސް، އަނާނީ އޭނާގެ މިލްކަކަށް ވެގެން ދުވަސްކޮޅު ނަމަވެސް ހުރެފިއެވެ. ވަރި ކުރަން ޖެހުމުން އޭނާއަށް ކުރެވެނީ ވަރަށް ޙާއްސަ އެއްޗެއް އަތުން ބީވެގެން ދާ އިރު ކުރެވޭ ކަހަލަ އިޙުސާސެކެވެ. އަނާނީގެ ހިތް އޭނާއަށް ހޯދޭނެ ކަމަށް ކުރިން ހީކުރެވުނީ ކީއްވެގެން ކަމެއް ނޭނގެއެވެ. އުއްމީދުގެ ހުޅުކޮޅު ކިތަންމެ ކުޑަޔަސް، އެ އުއްމީދު އޭނާގެ ހިތުގައި އަބަދުވެސް އޮތެވެ. ނަމަވެސް ޔާނިއު ފެނުނު ދުވަހު ލޫކަސްއަަށް ހުރިހާ ކަމެއް ރޭކާލައި، ހުވަފެނަކުން ނުކުމެވުން ކަހަލައެވެ. އެއްކަލަ ހުޅުކޮޅު އެއްކޮށް ނިވިގެން ދިޔައީ އެދުވަަހެވެ. އެހިސާބުން އެއީ ކިހާ މޮޔަ ޚިޔާލެއްކަން ވިސްނުނެވެ. އަނާނީ އަކީ އަބަދުވެސް އެހެން މީހެއްގެ ޙައްޤެކެވެ. ލޫކަސްއަށް މިހާރު އެކަން ވަރަށް ރަނގަޅަށް އޮޅުންފިލައިފިއެވެ. އޭގެ ފަހުން އޭނާ އެ ހުންނަނީ ހުރިހާ އިޙުސާސްތަކެއް އެތެރެއަށް ހިންދާލައިގެނެވެ. ކުރިން އޮތް ވަރަށް ވެސް އަނާނީއާ ގުޅުމެއް ބާއްވާކަށް ބޭނުމެއް ނުވެއެވެ. އެއީ އަނާނީ ދޫކޮށްލަން ޖެހޭ ދުވަހަކުން މާ ދެރަވާނެ ކަން އެނގޭތީއެވެ. އެދުވަސް މިއޮތީ އައިއްސައެވެ.\nޙަޤީޤަތުގައި، ސާރާއާ އަލުން ގުޅެން ނިންމީ ހިތުން ރުހުމަކުން ނޫނެވެ. އެހެނަސް، އަނާނީގެ މަތިން ހަނދާން ނައްތައިލުމަށް އެއަށްވުރެ މޮޅު ގޮތެއް ނުވިސްނުނެވެ. މައްސަލަ އަކީ، އަދިވެސް ސާރާ ދެކެ ޙަޤީޤީ ލޯބި ނުވެވޭތީއެވެ. ސާރާ ކައިރި ވާ އިރު ޚިޔާލުގައި ވަނީ އަނާނީއެވެ. ދުވަހަކު އަނާނީގެ ގައިގައި ބީހިލެވިފައި ނެތަކަސް، އޭނާގެ ހިތުގައި އަނާނީގެ ކުދި ކުދި ހަނދާންތައް ރައްކާކުރެވިފައި އެބަހުއްޓެވެ. އަނާނީ ވާރޭ ތިކިތަކާއި ކުޅެން ބެލްކަނީގައި ހުންނަ މަންޒަރެވެ. ހެނދުނު ހެނދުނާ ސައި ހަދާފައި ގެނެސްދޭ ދުވަސްތަކެވެ. ލޫކަސްއަށް މީރު ވާނޭހެން ވަކި ޚާއްސަ ގޮތަކަށް ކާ އެއްޗެހި ތައްޔާރު ކޮށްފައި ހުންނަ ހުރުމެވެ. އަނާނީ ކޮލެޖަށް ލާން ގޮސް، ގެނެސްދީ ހެދި ދުވަސްތަކެވެ. މީން ކޮންމެ ދުވަހަކު އަނާނީ ގެއަށް އައިސް ޝުކުރު އަދާ ކުރާނެއެވެ. މި ހުރިހާ ކަމެއް މަތިން ލޫކަސް ވަރަށް ހަނދާން ވާނެއެވެ. އެއީ ކިތައްމެ ކުދި ކަންތައް ތަކަކަށް ވިޔަސް، ލޫކަސްއަށް ވަރަށް ހާއްސައެވެ.\nލޫކަސްގެ ވިޔަފާރީ އެހާ އަވަހަށް ފެއްޓީ ވެސް، އެހެން ކަމަކަށް ސަމާލު ދީގެން، ވިސްނުން އަނބުރައިލާށެވެ. އެކަން ކޮންމެވެސް ވަރަކަށް ކާމިޔާބު ވިއެވެ. ވިޔަފާރީގެ ކަންކަމުގައި އޭނާ އުޅެން ޖެހުނީ ހީކުރި ވަރަށް ވުރެ ވެސް ބުރަކޮށެވެ. އެހެންކަމުން އެހެން ކަމަކާ ދޭތެރޭ ވިސްނާނެ ވަޤުތެއް ނުވެއެވެ. އެކަނި ވަޤުތު ހޭދަކުރުމުގެ ބަދަލުގައި ސާރާ ގޮވައިގެން އުޅެއެވެ. ސާރާ ދެކޭ ގޮތުގައި، ލޫކަސް އޭނާ ދެކެ އެ ވަނީ ޙަޤީޤީ ލޯތްބެވެ. އޭނާއާ ދުރުގައި މާ ގިނަ ދުވަހު ނުހުރެވުނީ އެހެންވެއެވެ. މިހާރު އޭނާއަށް އިންތިޒާރު ކުރެވެނީ ލޫކަސްއާ ކައިވެނި ކުރެވޭނެ ދުވަހަކަށެވެ.\nޓީވީ ރެކުމަތީގައި އޮތް ފޯމު އަނާނީއަށް ވުރެ ކުރިން ފެނުނީ ސާރާއަށެވެ. އެހިނދު އޭނާގެ ހިތް ހީވީ އުފަލުން ފުންމައިގަތް ހެނެވެ. އަދި ލޫކަސް އެ ފޯމު ފުރާފައި އޮތްކަން އެނގުމުން، އޭނާއަށް ސަަޕްރައިޒެއް ދޭން ވެގެން އެ ވާހަކަ ނުބުނެ އޮތީ ކަމަށް ހީކުރިއެވެ. އެހެންކަމުން، އޭނާ އޭގައި އަތް ނުލައި އޮތްތާ ބޭއްވިއެވެ. އަދި އެ ފެނުން ކަން ލޫކަސް ކައިރީގައި ނުބުނެއެވެ. ނަމަވެސް، ގެއަށް ދެވުމާއެކު، ހުރިހާ އެކުވެރިންނަށް މެސެޖުކޮށް، ވަރަށް އަވަހަށް ކައިވެނި ކުރަން އުޅޭ ވާހަކަ ބުންޏެވެ. ނުހުރެވިގެން، އޮފީސް ވައިބާ ގުރޫޕުގައި ވެސް އިޢުލާނު ކޮށްލިއެވެ. އެންމެން މަރުޙަބާ ކިޔަން ފެއްޓުމުން، ސާރާ ވަކިން ފޮނި ވިއެވެ.\nއަނާނީ ކޮޓަރިން ނުނުކުމެ އޮތުމުން، އެ ފޯމު ފެނުނީ އޭގެ އަނެއް ދުވަހެވެ. އެ ފެނުނު ވަޤުތު، އޭނާގެ މޫނުމަތި އިހުނަށްވުރެ އުދާސްވެ، ހިތް މަރުވި ކަހަލަ އިޙުސާސެއް ވިއެވެ. ލޫކަސް އެރޭ ކުރީ ސަމާސާއެއް ނޫނެވެ. ޙަޤީޤަތުގައި ވެސް އޭނާ އެހުރީ އަނާނީ ވަރިކުރަން ތައްޔާރަށެވެ. ހީވަނީ އަނާނީ އެވާހަކަ ނުބުނެގެން ހުރި ހެނެވެ. އަނާނީ އޭތި ފުރަން އިން އިރު، މި ކުރެވެނީ މޮޔަ ކަމެކޭ ހީވިއެވެ. ނަމަވެސް އިތުރު ގޮތެއް އޭނާއަކަށް ނެތެވެ. ލޫކަސްއާ މެދު އޮތް އިޙުސާސްތައް މިއަދު ބަޔާން ކުރާނީ ކޮން ދުލަކުން ހެއްޔެވެ. ކުރިން ލޫކަސް އޭނާއާ ގުޅުން ބަދަހި ކުރަން އުޅުމުން، އެކަމަށް ފުރަގަސްދެވުން ކަން ހަނދާން އެބަހުއްޓެވެ. ލޫކަސް ކައިރިވާން އުޅުނު ކޮންމެ ފަހަރަކު، ރައްދުގައި އަނާނީ އަމާޒު ކުރީ ރުޅިވެރިކަމެވެ. ނަމަވެސް މިހާރު މާ ލަސް ވެއްޖެއެވެ. ފުރުސަތު ގެއްލިއްޖެއެވެ.\nHaadha kurey mibaives dhen edhekudhinnah angadheebala ekaku anekakah beynun vaanan anyways vaahaka Hama varah reethi waiting for the next part🌷\nVarah😍😍 varah😍😍 reethi😍😍maa sha Allah😍😍. waiting😍😍 for😍😍 the😍😍next😍😍 part.😍\nmaa kuru thankolheh dhigukohlajey nxt part varah reethi waiting for the next part 😘😆\nvarah reethi mi partt vx ingeyy…loved it\nekam thankolheh kuru ingey..\ndhigukohlachey next partt…wiating4next parttt\nSalhi kon irakun next part waiting… kobai ba hoor handi.. kiyaalache mibai vx eyna ge fav o mi story aky dhw


ފޮތެއް ޗާޕްކުރުމަށް ބޭނުންވެއްޖެ\n1 އެޑިޔުކޭޝަން ސެކްޓަރ ޕްލޭނިންގ ފޮތް ޑިޒައިން ކުރުމާއި ލޭއައުޓް ހެދުމާއެކު ޗާޕްކުރުމަށް ކުރުމަށް ޝައުގުވެރިވާ ފަރާތެއް ހޯދުމަށް ބީލަން ހުށަހެޅުމުގެ ފުރުސަތު ހުޅުވާލަމެވެ. މިމަސައްކަތަށް ކުރިމަތިލާ ފާރަތްތަކުގައި ހުންނަންޖެހޭ ޝަރުތުތައް ބީލަންފޮތުގައި ބަޔާންކުރެވިފައިވާނެއެވެ.\n2 މިޕްރޮޖެކްޓްގައި ބައިވެރިވާން އެދޭ ފަރާތްތަކުން، 2019 މެއި 13 އިން 2019 މެއި 19 އަށް ކޮންމެ ދުވަހަކު 9:00 އިން 13:00 އަށް މިމިނިސްޓްރީގެ ރިސެޕްޝަނަށް ވަޑައިގަތުމުން ނަންނޯޓް ކުރުމުގެ އިންތިޒާމް ހަމަޖެހިފައިވާނެއެވެ. ބީލަން ހުށަހެޅޭނީ މިމުއްދަތުގައި ނަންނޯޓް ކުރާ ފަރާތްތަކަށެވެ.\n3 މިޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2019 މެއި 20 ވަނަ ދުވަހުގެ 11:00 ގެ ކުރިން ތިރީގައިވާ އެޑްރެހަށް ލިޔުމުން ފޮނުއްވުންއެދެމެވެ.\n4 ބިޑް ހުޅަހެޅުމާއި ބިޑް ހުޅުވުން އޮންނާނީ 2019 މެއި 23 ވަނަ ދުވަހުގެ 11:00 ގައި މިނިސްޓްރީ އޮފް އެޑިޔުކޭޝަންގެ 09 ވަނަ ފަންގިފިލާ ޕްރޮކިއުމަންޓް ސެކްޝަންގައެވެ.


Jail ah dhaan nujehunu namaves Ronaldo 21 million Dollar dhakkan...\nޖަލަށް ދާން ނުޖެހުނު ނަމަވެސް ރޮނާލްޑޯ 21 މިލިއަން ޑޮލަރު ދައްކަން ޖެހިއްޖެ\nއޭނާގެ މައްޗަށް ކުރެވުނު ތުހުމަތުތަކަށް އެއްބަސްވުމާއެކު އޭނާ އެއްވެސް ވަރަކަށް ޖަލުގައި ވަގުތު ހޭދަކުރަން ނުޖެހޭނެ\nމިކަމުގެ އަދަބެއްގެ ގޮތުން އޭނާ 21.7 މިލިއަން ޑޮލަރު ޖޫރިމަނާގެ ގޮތުގައި ދައްކަން ޖެހޭނެ\nލިއޮނެލް މެސީގެ މައްޗަށް ވެސް މިކުށް ސާބިތުވި\nކ. މާލެ 16 ޖޫން 2018 | ހޮނިހިރު 02:42 12,440\nޕޯޗުގަލްގެ ކެޕްޓަން ކްރިސްޓިއާނޯ ރޮނާލްޑޯ - ޔުއެފާ\nޓެކްސްއަށް މަކަރު ހެދިކަމުގެ ކުށް ސާބިތުވެ ރެއާލް މެޑްރިޑަށް ކުޅެމުން އަންނަ ޕޯޗުގަލްގެ ކެޕްޓަން ކްރިސްޓިއާނޯ ރޮނާލްޑޯގެ މައްޗަށް ދެ އަހަރު ދުވަހުގެ ޖަލު ހުކުމެއް އިއްވައިފިއެވެ.\nރޮނާލްޑޯގެ މައްޗަށް ދެ އަހަރު ދުވަހުގެ ޖަލު ހުކުމެއް އިއްވި ނަމަވެސް އޭނާގެ މައްޗަށް ކުރެވުނު ތުހުމަތުތަކަށް އެއްބަސްވުމާއެކު އޭނާ އެއްވެސް ވަރަކަށް ޖަލުގައި ވަގުތު ހޭދަކުރަން ނުޖެހޭނެއެވެ. އެހެން ނަމަވެސް މިކަމުގެ އަދަބެއްގެ ގޮތުން އޭނާ 21.7 މިލިއަން ޑޮލަރު ޖޫރިމަނާގެ ގޮތުގައި ދައްކަން ޖެހޭނެއެވެ. ރޮނާލްޑޯ ޖަލުގައި ވަގުތު ހޭދަކުރަން ނުޖެހުނު މައިގަނޑު އަނެއް ސަބަބަކީ މީގެކުރިން އެއްވެސް މައްސަލައެއްގައި އޭނާގެ މައްޗަށް ސްޕެއިންގައި ހުކުމެއް އިއްވާފައިނުވާތީއެވެ.\nރޮނާލްޑޯއާ ދެކޮޅަށް ޓެކްސްއަށް މަކަރު ހެދުމުގެ މައްސަލައެއް ފެންމަތިވެ ދައުވާކުރަން ފޮނުވީ މިދިޔަ އަހަރުގެ ތެރޭގައެވެ. އެގޮތުން އޭނާގެ އިމޭޖް ރައިޓްސްގެ އާމްދަނީގެ ގޮތުގައި 2011 ވަނަ އަހަރުން ފެށިގެން 2014 ވަނަ އަހަރާ ހަމަޔަށް ލިބުނު 17.7 މިލިއަން ޑޮލަރު އޭނާ މަކަރު ހަދާފައިވާ ކަމަށް ސްޕެއިންގެ ޓެކްސް އިދާރާއިން ކުރި ދައުވާގައިވެއެވެ. ހަމައެހެންމެ މިކަމަށް މަގުފަހިކޮށް އިމޭޖް ރައިޓްސްއަށް ލިބޭ އާމްދަނީ ފޮރުވުމުގެ ގޮތުން 2010 ވަނަ އަހަރު އޭނާ އަމިއްލަ ކުންފުންޏެއް އުފައްދާފައިވާ ކަމަށް ވެސް ދައުވާގައި ބުނެފައިވެއެވެ.\nމިދިޔަ އަހަރުގެ ތެރޭގައި ރޮނާލްޑޯ ވަނީ ކޯޓަށް ހާޒިރުވެ މައްސަލައިގައި ޖަވާބުދާރީ ވެސް ވެފައެވެ. އޭނާ ވަނީ މި ތުހުމަތުތަކަށް އިންކާރުކޮށްފައެވެ. އޭނާ ބުނެފައިވަނީ އޭނާ ދައްކަން ޖެހޭ ހުރިހާ ފައިސާއެއް ދައްކާފައިވާނެ ކަމަށާއި އަދި އޭނާ ކަންކަން ކުރަނީ އަބަދުވެސް އެންމެ ރަނގަޅު ގޮތަށް ކަމަށެވެ. އެހެން ނަމަވެސް ކޯޓުން ހުކުމް އިއްވާފައިވަނީ އޭނާގެ މައްޗަށް ކުށް ސާބިތުވާ ގޮތަށެވެ. މިކަމުގައި ރޮނާލްޑޯގެ މައްޗަށް ހަތަރު ދައުވާއެއް ވެސް އުފުލިއެވެ.\nމި ކުށް ސާބިތުވުމާއި ގުޅިގެން މިހާތަނަށް ރޮނާލްޑޯގެ އެއްވެސް ބަހެއް ލިބިފައެއް ނުވެއެވެ.\nރޮނާލްޑޯގެ މައްޗަށް މިފަދަ ހުކުމެއް އިއްވާފައިވާއިރު ސްޕެއިންގެ ޓެކްސް އިދާރާތަކުގެ އުނދަގޫ ބޮޑުވުމުގެ ސަބަބުން ރެއާލް މެޑްރިޑް ދޫކޮށްލާނެ ފަދަ އިޝާރާތެއް އޭނާ ވަނީ ދީފައެވެ. މިކަމުގެ ސަބަބުން އޭނާ ހޯދުމަށް ދުނިޔޭގެ އެންމެ ބޮޑެތި ޓީމުތަކުން އަންނަނީ މަސައްކަތްކުރަމުންނެވެ.\nރޮނާލްޑޯގެ އިތުރުން މިދިޔަ އަހަރުގެ ތެރޭގައި ބާސެލޯނާއަށް ކުޅެމުން އަންނަ އޭނާގެ ވާދަވެރި ލިއޮނެލް މެސީގެ މައްޗަށް ވެސް ޓެކްސްއަށް މަކަރު ހެދުމުގެ ކުށް ސާބިތުވެ 21 އަހަރުގެ ޖަލު ހުކުމެއް އިއްވުނެވެ. އެހެން ނަމަވެސް ސްޕެއިންގެ ގާނޫނުތަކުގެ ދަށުން އޭނާ ވެސް ދައްކަން ޖެހުނީ ޖޫރިމަނާއެކެވެ. ހަމައެހެންމެ ރޮނާލްޑޯއާއެކު ރެއާލްއަށް ކުޅޭ ބްރެޒިލްގެ ޑިފެންޑަރު މާސެލޯގެ މައްޗަށް ވެސް މި ކުށް ސާބިތުވެފައިވެއެވެ.


vnews - Mi aharuge dhiraasee aa aharuge kiyevun fashaifi\nމިއަހަރުގެ ދިރާސީ އާ އަހަރުގެ ކިޔެވުން ފަށައިފި\nމިއަހަރުގެ ދިރާސީ އާ އަހަރުގެ ކިޔެވުން މިއަދު ރާއްޖޭގެ ހުރިހާ ސުކޫލެއްގައި ފަށައިފި އެވެ.\nދަރިވަރުން މިއަދު ސުކޫލަށް ދިއުމުން ސުކޫލް ތަކުގެ ވެރިންނާއި މުވައްޒަފުން ވަނީ އެކުދިންނަށް ވަރަށް ހޫނު މަރުހަބާ ކިޔާފަ އެވެ.\nދިރާސީ އާ އަހަރު ކިޔެވުން މިއަދު ފެށީ ބައެއް ކަހަލަ ބަދަލުތަކާއި އާ ކަންތައްތަކަކާ އެކު އެވެ. އެގޮތުން އެންމެ ބޮޑު ކަމަކަށް މިއަދު ފާހަގަކުރެވުނީ ސަރުކާރުގެ ފުރަތަަމަ 100 ދުވަހު ކުރުމަށް ނިންމާފައިވާ ކަންކަމުގެ ތެރޭގައި ހިމެނޭ ހެނދުނުގެ ނާސްތާ ޕްރޮގްރާމް ފެށުމެވެ.\nމިއަހަރުގެ ފުރަތަމަ ޓާމުގެ ތެރޭގައި ނާސްތާ ޕްރޮގްރާމު ކުރިއަށް ގެންދިއުމަށް ހަމަޖައްސާފައިވަނީ ރާއްޖޭގެ 25 ސުކޫލެއްގަ އެވެ.\nދިރާސީ އާ އަހަރު ފެށީ ޖުމްލަ 134 ސްކޫލެއްގެ ކިޔެވުން އެއް ދަންފަޅިއަށް ބަދަލުކޮށްފަ އެވެ. އަދި ބަދަލު ނުކުރެވި 79 ސްކޫލެއް ހުރިއިރު އެ ސްކޫލުތަކުގެ ކިޔެވުން އެއް ދަންފަޅިއަށް ބަދަލު ކުރުމުގެ މަސައްކަތް މިހާރު ކުރަމުންދާ ކަމަށް އެޑިޔުކޭޝަން މިނިސްޓަރު ވަނީ ވިދާޅުވެފަ އެވެ. މީގެއިތުރުން ރާއްޖޭގެ އެންމެ ބޮޑު ސުކޫލް، ހުރަވީ ސުކޫލުގައި މިއަދު ކިޔަވައިދޭން ފެށުމަކީ ވެސް މިއަހަރު ފާހަގަކޮށްލެވޭ ކަމެކެވެ.\nދޮޅު މަހަށް ވުރެ ދިގު ޗުއްޓީއަކަށް ފަހު މިއަދު ދިރާސީ އާ އަހަރުގެ ކިޔެވުން ފެށީ 73،035 ދަރިވަރުންނާ އެކު އެވެ. މިއަހަރު ސްކޫލްތަކުގައި ކިޔަވާ ދެއްވާ މުދައްރިސުންގެ އަދަދަކީ 9800 އެވެ. މީގެތެރެއިން ދިވެހި މުދައްރިސުންގެ އަދަދަކީ 7900 އެވެ. ބިދޭސީ ޓީޗަރުންގެ އަދަދަކީ 1900 އެވެ.\nދިރާސީ އާ އަހަރުގެ ކިޔެވުން ކާމިޔާބުކަމާ އެކު ކުރިއަށްދާނެ ކަމަށް ތައުލީމީ ދާއިރާގެ ބޭފުޅުންނާއި އެޑިޔުކޭޝަން މިިނިސްޓްރީން ދަނީ ބުނަމުންނެވެ.\nދިރާސީ އާ އަހަރުގެ ކިޔެވުން މިއަދު ފެށި ނަމަވެސް ބައެއް ކަންތައްތައް އެންމެ ފުރިހަމަ ގޮތުގައި ނިމިފައި ނުވުމުގެ ސަބަބުން ބެލެނެވެރިންގެ ކަންބޮޑުވުންތަކާއި ފާޑުކިޔުންތައްވެސް ވަނީ މިނިސްޓްރީއަށް އަމާޒުވެފަ އެވެ. އެގޮތުން ބައެއް ސްކޫލުތަކުގެ އެކްޓިވިޓީ ޔުނިފޯމް ލިބިފައި ނުވުމާއި އަރަބިއްޔާ ސުކޫލުގައި ދެ ޖިންސު މަސްހުނިކޮށް ކިޔަވައިދޭތީ ބެލެނެވެރިން ވަނީ އިހްތިޖާޖުކޮށްފަ އެވެ.


ނެޓްބޯލް ޓޯނަމެންޓްގެ2ވަނަރޭގެ މެޗްތައް - ކުޅިވަރެ.ކޮމް\nއިންޓަރ އޮފީސް ނެޓްބޯލް ޓޯނަމެންޓްގެ ދެވަނަ ރޭގެ ފުރަތަމަ މެޗްގައި ބައްދަލުކުރީ ގއ. އަތޮޅު ހޮސްޕިޓަލްގެ ޓީމާއި ގއ. ވިލިނގިލީ ކައުންސިލްގެ ޓީމެވެ. މިމެޗް ނިމުނީ 19 -19 ޕޮއިންޓުން ދެޓީމު އެއްވަރުވެގެންނެވެ. ފޯރިގަދަ ކުޅުމެއް ފެނިގެންދިޔަ މިމެޗުގެ އެންމެ މޮޅު ކުޅުންތެރިއަކަށް ހޮވިފައިވަނީ ކައުންސިލް ޓީމުގެ ގޯލް އެޓޭކް ފާތިމަތު ޖޫޒަންއެވެ.\nމިރޭގެ ދެވަނަމެޗުގައި ޓީމް އިގްރާއާއި މިފްކޯ ބައްދަލުކޮށް، މިފްކޯވަނީ ތަފާތު ބޮޑު ނަތީޖާއަކުން މިމެޗުން މޮޅުވެފައެވެ. 55-01 ޕޮއިންޓުން މިފްކޯ މިމެޗުން މޮޅުވި އިރު މެޗްގެ އެންމެ މޮޅު ކުޅުންތެރިއަކަށް ހޮވިފައިވަނީ އެޓީމުގެ ގޯލް އެޓޭކް އައިޝަތު ނާޒިމާއެވެ.\nމާދަމާރޭވެސް މިމުބާރާތުގެ ދެމެޗެއްގެ ކުޅުން ކުރިއަށްދާނެއެވެ. މިގޮތުން ފުރަތަމަ މެޗުގައި 20:15ގައި ބައްދަލުކުރާނީ ޓީމް އިގްރާ އާއި ކޫއްޑޫ އެއަރޕޯޓްގެ ޓީމެވެ. ދެވަނަ މެޗްގައި 21:15ގައި ބައްދަލުކުރާނީ މިފްކޯ އާއި ވިލިނގިލީ ކައުންސިލްގެ ޓީމެވެ.


Anekkaa ves Bollywood film eh seedhaa Netflix ah | Mihaaru\nސިނަމާތަކުގައި ރިލީޒްނުކޮށް، ބޮލީވުޑްގެ އިތުރު ފިލްމެއް ސީދާ ނެޓްފްލިކްސް އަށް\n05 ނޮވެމްބަރ 2019 - 07:27\nސިނަމާތަކަށް ނުގެނެވި ދިގުލައިގެން ދިއުމުން މި މަހުގެ އެއް ވަނަ ދުވަހު ނެޓްފިލްސް އިން ގެނެސްދޭން ފެށި ފިލްމު "ޑްރައިވް" އަށް ފަހު، އަނެއްކާ ވެސް ބޮލީވުޑްގެ އިތުރު ފިލްމެއް ސިނަމާތަކުގައި ރިލީޒްނުކޮށް، ނެޓްފްލިކްސް އަށް ދޫކޮށްލަން ނިންމައިފި އެވެ.\nމި ފިލްމަކީ މި މަހުގެ 15 އަށް ތާވަލުކޮށްފައިވާ ޑާންސް ފިލްމު "ބަންގްރާ ޕާ ލޭ" އެވެ. މިއީ މި އަހަރުގެ އެންމެ ކާމިޔާބު އެއް ފިލްމު ކަމަށްވާ "އުރީ: ދަ ސާޖިކަލް ސްޓްރައިކް" ގެ ޕްރޮޑިއުސަރު ރޯނީ ސްކްރޫވާލާ ޕްރޮޑިއުސްކޮށް، އަލަށް ޑައިރެކްޝަނަށް ނުކުތް ސްނޭހާގެ ތައުރާނީގެ އަލަތު ފިލްމެވެ.\nސްނޭހާ އަކީ "ރޭސް" ފަދަ ފިލްމުތައް ގެނެސްދިން ޕްރޮޑިއުސަރު ރަމޭޝް ތައުރާނީގެ ދަރިފުޅެވެ.\nއޭނާގެ "ބަންގްރާ ޕާ ލޭ" ގެ ލީޑް ރޯލް ކުޅެފައި ވަނީ "އުރީ" ގެ ބަތަލު ވިކީ ކޯޝަލްގެ ކޮއްކޮ ސަނީ ކޯޝަލް އާއި ރުކްޝާރު ދިލަން އެވެ.\nބޮލީވުޑް ހަންގާމާ އިން ބުނިގޮތުގައި މި ފިލްމު ނެޓްފްލިކްސް އިން ސްޓްރީމްކުރަން ނިންމާފައި ވަނީ ފިލްމު ސިނަމާތަކަށް ގެންނަން ނިންމާފައި އޮތް ދުވަސް ކަމަށްވާ މި މަހުގެ 15 ކުރިން މި މަހުގެ 14 ވަނަ ދުވަހު އެވެ. މި ބަދަލާ އެކު "ބަންގްރާ ޕާ ލޭ" އެއްވެސް ސިނަމާއެއްގައި ރިލީޒެއް ނުކުރާނެ އެވެ.\n"ބަންގްރާ ޕާ ލޭ" ގެ ޓްރެއިލާ.\nނަމަވެސް މި ބަދަލު ގެނައި ސަބަބެއް ހާމައެއް ނުކުރެ އެވެ. ފިލްމުގެ ޓީމްގެ މެމްބަރަކާ ހަވާލާދީ ހަންގާމާ އިން ބުނީ "ބަންގްރާ ޕާ ލޭ" ސިނަމާތަކުގައި ނާޅުވަން ނިންމީ ފިލްމުގެ ކޮލިޓީއާ ދޭތެރޭ ސުވާލުތަކެއް ހުރެގެން ނޫން ކަމަށާއި އެއަށްކޮށްފައިވާ މަސައްކަތްތަކާ ދޭތެރޭ ރޯނީ ވެސް ވަރަށް ހިތްހަމަޖެހޭ ކަމަށެވެ.\nއެކަމަކު ފާހަގަކޮށްލެވޭ ކަމަކީ ރޯނީ އެންމެ ފަހުން ގެނެސްދިން "ދަ ސްކައި އިޒް ޕިންކް" އަކީ ވެސް ބެލުންތެރިންނަށް އެހާ ކަމުދިޔަ ފިލްމަކަށް ނުވުމެވެ. އެ ފިލްމަކީ ތިން އަހަރު ފަހުން ޕްރިޔަންކާ ޗޯޕްޅާ ހިންދީ ސިނަމާ އަށް އެނބުރި އައި ފިލްމު ވެސް މެ އެވެ.\nކަރަން ޖޯހަރު ޕްރޮޑިއުސްކޮށްފައިވާ "ޑްރައިވް" ނެޓްފްލިކްސް އިން ސްޓްރީމްކުރަމުން އަންނަ އިރު، މި ފިލްމަކީ ވަނދު ސްކްރީންޕްލޭއަކަށް ހަދާފައިވާ ވަރަށް ފީކަޅާ ފިލްމެއްގެ ގޮތުގައި ކްރިޓިކުން ސިފަކޮށްފައިވެ އެވެ. ތަރުން މަންސުޚާނީ ޑައިރެކްޓްކުރި ފިލްމުގެ ތަރިންނަކީ ޖެކްލިން ފެނަންޑޭޒާއި ސުޝާންތު ސިންގް ރާޖްޕޫތާއި ވިކްރަމްޖީތު ވާކާއި ސަޕްނާ ޕައްބީ އެވެ.\nއިތުރު ލިޔުންތައް ބޮލީވުޑް ޖެކްލީން ފެނާންޑެޒް ސްޓްރީމިން ޓީވީ\n"ޑްރައިވް" ނޮވެމްބަރުގައި 1 ގައި ނެޓްފްލިކްސް އަށް


Eithan Azza Dheke Loabivaa Varu Rate Kury5Million Percent In! - Vaguthu\n2 ހަފްތާ ކުރިން ( މެއި 13, 2021 )\nއީތަން އާއި އައްޒަ ފޮޓޯ: މީސް މީޑިއާ\nދިވެހި ފިލްމީ ދާއިރާއިން މީހުންގެ މަގްބޫލުކަން ހޯދާފައިވާ މަރިޔަމް އައްޒައާއި އިސްމާއިލް ޖުމައިހުގެ ދަރިފުޅު އީތަންއާއި އައްޒަ ބައިސްކޯފުން ގެނެސްދޭ ޑްރާފްޓް ޖރ ޕްރޮގްރާމުގައި ބައިވެރިވެ، އެތައް ވާހަކައެެއް ހިއްސާކުރިއެވެ.\nއެ ޕްރޮގްރާމްގައި އީތަން އައްޒަ ދެކެ ލޯބިވާވަރު ބަޔާން ކޮށްދިނުމަށް ބުނެފައިވަނީ 'މިލިއަން ޕަސެންޓު' ކަމަށެވެ. އެހެން ބުނުމަށް ފަހު އީތަން ވަނީ އަނެއްކާ ވެސް އަދަދު އިތުރުކޮށް 'ފަސް މިލިއަން' ޕަސެންޓަށް ބަދަލު ކޮށްފައެވެ. މިއީ އީތަން މަންމަ ދެކެ ލޯބިވާ މިންވަރު ބަޔާން ކޮށްދިން ގޮތެވެ.\nއީތަން އާއި އައްޒަ\nއައްޒަ ބުނީ އީތަން ބޮޑަށް ވައްތަރުވާނީ އީތަންގެ ބައްޕައާއި ކަމުގައި ވިޔަސް، އުޅުން ހުންނާނީ އައްޒަގެ އުޅުން ކަމަށެވެ. އީތަން އަކީ ބަސްއަހާ ކިޔަމަންތެރި، އެހެން މީހުންނާއި މެދު ވިސްނާ އޯގާތެރި ކުށްޖެއް ކަމަށް އައްޒަ ބުނެއެވެ. އަދި އެއީ އޭނާ ވަރަށް އުފާވާ ކަމެއް ކަމަށް ބުނެއެވެ.\nއައްޒަ ބުނެފައިވަނީ އީތަން ކުރާ ބައެއް ކަންކަމުގެ ސަބަބުން ވަރަށް އުފާވެ، ވަރަށް ހާއްސަ މީހެއްގެ އިހުސާސް ވާ ކަމަށެވެ. އެގޮތުން އައްޒަ ބުނީ މަސައްކަތް ނިންމާލުމަށް ފަހު ގެއަށް އަންނަ އިރު އީތަންގެ ފަރާތުން މަންމަ ދެކެ ވަރަށް ލޯބިވާކަމަށް ބުނެ ސިޓީ ލިބެމުން ދާ ކަމަށެވެ. ގޭތެރޭ ކަންކަމުގައި ވެސް އީތަން އެހީވާ ކަމަށް ބުނެއެވެ.\nއީތަން ބުނީ އައްޒައަކީ މަޝްހޫރު މީހަކަށް ވާތީ އެކަމާ އުފާވާ ކަމަށެވެ. މަންމަ އާއި ދަރިފުޅު އެކުގައި ހޭދަކޮށްފައި ހުރި ވަގުތުތަކަށް ބަލައި، ޑްރާފްޓް ޕްރޮގްރާމުގެ ތެރެއިން އީތަން ބުނެފައިވަނީ އައްޒަ އީތަންގެ ގާތުގައި ނުހުންނަ އިރު އެންމެ ހަނދާން ވަނީ ދެމީހުން އެކުގައި މަޖާ ކުރާ ހަނދާނާއި، ޖޯކު ކިޔައި ހަނދާން ކަމަށެވެ.\n"އީތަން ދެކެ މަންމަ ލޯބިވާ ވަރަށް ވުރެ މާ ބޮޑަށް އީތަން މަންމަ ދެކެ ލޯބިވޭ" މިއީ އީތަން ނިދަން ދިއުމުގެ ކުރިން ކޮންމެ ރެޔަކު ވެސް އައްޒަ ކައިރި ބުނާ ޖުމްލައެއް ކަމަށް އައްޒަ ބުނެފައި ވެއެވެ.\nއައްޒަ ބުނީ އީތަން އަކީ އައްޒަގެ މުޅި ދުނިޔެ ކަމަށާއި، އީތަން ދެކެ ވަރަށް ލޯބިވާ ކަމަށެވެ.\nމެއި 13, 2021 21:55\nއައްޒާ އަހަރެން އައްޒަދެކެ ލޯބިވާވަރު ރާއްޖެއާ ޖަރުމަނާ ދޭތެރޭ މިހުރީ.\nމެއި 14, 2021 02:04\nމިދެންކާކުތަ....ކޮންމެ މީހަކުވެސް އެމީހެއްގެ ދަރިންދެކެ ލޯބިވާނެ...ދެން ކޮންމެހެން މުޅި ހަތަރު އަވަށުގަ ގޮވަމުން ނުހިންގިޔަކަސް...\nމެއި 14, 2021 07:31\nދަރި އެއްލާލާފަ ބެންކޮކައް ކިތައް ފަހަރުތަ ދިޔައީ\nމެއި 14, 2021 09:57\nދަރިން ދެކެ ލޯބިވުމަކީ އެދަރިން ދުނިޔެއާއި އާޚިރަތުގައިވެސް ކާމިޔާބު މީހުންނަށް ހެދުން.\nނަރަކައިގެ އަލިފާނުން އަނބިދަރިންނާއި ޢާއިލާ ސަލާމަތް ކުރަން އަންގަވާފައިވޭ. އީތަންގެ ހިތަށް ނާރާނެ ބާ މާމަ ބުރުގާ އަޅާފައި ހުންނަނީ ކީއްވެބާ އޭ. މަންމަމެން ބުރުގާ ނާޅާ ނިވާނުވާ ހެދުން ލައިގެން ދެފައިގެ ދޮންކަން ދައްކައިގެން މިއުޅެނީ ކީއްވެ ބާއޭ. އީތަން މާލަދުގަނެ ދެރަވާނެ. ދީނުގައި އޮންނަގޮތަށް ހެދުން އަޅާލާ އައްޒާ. ޒީނަތްތެރި ކަމަކީ ފިރިމީހާއަށްޓަކައި ދައްކަން އޮތްކަމެއް. އިސްލާމް ދީނުގައި އަންހެނާ ގެ ޙައްޤުތައްވަނީ ވަރަށް ބޮޑަށް ރައްކާތެރި ކުރައްވާފައި. ވަގުތު ފާއިތު ނުވަނީސް އިސްލާޙް ވޭ އައްޒާ.\nމެއި 14, 2021 10:01\nއައްޒައަކީ ވ. ރީތި ކުއްޖެއް.\nއެކަމަކު އުނގޫޅާފައި ހުންނަ ދަވާދުގެ ސަބަބުން މީހާ ބަލާލަން ލޮލަށް އުނދަގޫ.\nވ. ހިތްހެޔޮ އެކަމަކު ދީނުގެ ވާގޮތަށް ހެދުން އަޅާލާ އުޅުން އިސްލާޙް ކޮށްލާ މުސްލިމު ކަނބަލުން ގޮތަށް އުޅެމާ.\nމެއި 25, 2021 19:51\nއަންނި ކަލޭ މިތާގަ ވެސް ދޯ


Gaidhee maruvee ekasheegenvaa faruvaa nulibi kamah bune serious thuhumathu thakeh! | Mihaaru\nއަބްދުﷲ ރަޝީދު: އޭނާ އަށް ފަރުވާ ދިނުމުގައި ކަރެކްޝަންސް އިން އިހުމާލުވެފައިވާ ކަމަށް އާއިލާއާ ހަވާލާދީ އެމްޑީޕީން ބުނޭ.\nގައިދީ މަރުވީ އެކަށީގެންވާ ފަރުވާ ނުލިބި ކަމަށް ބުނެ ސީރިއަސް ތުހުމަތުތަކެއް!\n10 އޮކްޓޯބަރ 2017 - 18:40 53 comments\nމާފުށީ ޖަލުގައި ހުކުމް ތަންފީޒު ކުރަމުން ދަނިކޮށް މިއަދު މަރުވި ގ. ކީމާ އަބްދުﷲ ރަޝީދަށް އެކަށީގެންވާ ބޭސްފަރުވާ ފޯރުކޮށްދިނުމުގައި ކަރެކްޝަނަލް ސާވިސް އިން އިހުމާލުވެފައިވާ ކަމަށް ބުނެ އިދިކޮޅު ފަރާތްތަކުން ސީރިއަސް ތުހުމަތުތަކެއް ކޮށްފި އެވެ.\nމީގެ ދެ އަހަރު ކުރިން، 2015 ގެ މެއި އެއް ވަނަ ދުވަހު ސަރުކާރާ ދެކޮޅަށް ކުރި މުޒާހަރާގައި ހިންގި ހަމަނުޖެހުންތަކާ ގުޅިގެން ފަސް އަހަރަށް ޖަލަށްލާފައިވާ އަބްދުﷲ، 51، މަރުވީ އެތެރެހަށީގެ ބައްޔަކަށް އައިޖީއެމްއެޗުގައި ފަރުވާ ދެމުން އަންނަނިކޮށެވެ.\nއޭނާގެ އާއިލާއާ ހަވާލާދީ އެމްޑީޕީން ނެރުނު ބަޔާނެއްގައި ބުނީ "ނުހައްގުން ޖަލަށްލައި ހައްގުތަކުން މަހްރޫމްކުރި" އަބްދުﷲ އަކީ އެއްވެސް ބައްޔަކަށް ބޭސްކުރަމުން ނުދާ، ޖާނުން ވަރުގަދަ މީހެއް ކަމަށެވެ. އެކަމަކު ޖަލަށް ލީ ފަހުން ސިއްހީ ހާލަތު ދަށްވަމުންދާތީ، އެކި ފަހަރުމަތިން ފަރުވާ އަށް ކަރެކްޝަންސްގައި އެދުމުން ވެސް އަޅާލާފައި ނުވާ ކަމަށް އެ ބަޔާނުގައި ބުންޏެވެ. އެ ބަޔާނުގައި އާއިލާއާ ހަވާލާދީ ބުނީ އަބްދުﷲ އިއްޔެ މާލެ ގެނެސް ފަރުވާ ދޭން ފެށީ، އަނބުރައިގަނެގެން ގޮޅި ތެރެއަށް ވެއްޓުމުން، އެ ވަގުތު ގޮޅީގައި ތިބި މީހުން އަޑުގަދަކުރަން ފެށުމުން ކަމަށެވެ.\nމި މައްސަލާގައި ކަންބޮޑުވުންފާޅުކޮށް، އިދިކޮޅު ޕާޓީތަކުން ކުނޫޒްގައި ބޭއްވި ޕްރެސް ކޮންފަރެންސްގައި މަޑުއްވަރީ ދާއިރާގެ މެމްބަރު މުހައްމަދު އަމީތު ވިދާޅުވީ އަބްދުﷲ އަށް ފަރުވާ ދޭން ފެށީ ހޮޑުލާއިރު އަދި ބޮޑުކަމުދާއިރު ކަޅުރަތް ކުލައިގެ ލޭ އަންނާތީ ސިއްހީ އެހީތެރިކަން ފޯރުކޮށްދޭން އެދުނުތާ ވެސް ތިން ވަނަ އަށް ވީ ދުވަހު ކަމަށް މައުލޫމާތު ލިބިފައިވާ ކަމަށެވެ. ހުކުމް ތަންފީޒުކުރަމުން ދިޔަ ގައިދީއެއްގެ ސިއްހީ ހާލަތު އެހާ ދަށަށް ދިޔައިރު ވެސް ފަރުވާ ލަސްކުރުމަކީ އެ މައްސަލާގައި ކަރެކްޝަންސްގެ އިހުމާލު އޮތް ކަމަށް ތުހުމަތުކުރަން ޖާގަ އޮތް ކަމެއް ކަމަށް ވެސް އޭނާ ވިދާޅުވި އެވެ.\n"ބަލި ހާލަތު ސީރިއަސް ކަމަށް މި މަހުގެ ހަތް ވަނަ ދުވަހު ޝަކުވާކުރުމުން ވެސް ފަރުވާ ދޭން މިގެނައި ކަމަށް ވަނީ އިއްޔެގެ ވަގުތެއްގައި. އެހެންވީމަ މިކަން ހިނގައިދަ ގޮތަށް ބަލާއިރު އަބްދުﷲ ޑޮކްޓަރަށް ދެއްކުމުގެ އިންތިޒާމްތައް އެންމެ ފުރިހަމަ އަށް ގެންގޮސްފައި ނުވާ ކަމަށް އަޅުގަނޑުމެންނަށް އެކި ގޮތްގޮތުން މައުލޫމާތު ލިބިފައިވޭ،" އޭނާ ވިދާޅުވި އެވެ.\nއަމީތު ވިދާޅުވި ގޮތުގައި ޖަލުގައި ފަރުވާ ދިނުމާއި އެހެން ވެސް ޒަރޫރީ ކަންކަން ފަހިކޮށްދިނުމުގައި އިހުމާލުވާކަން އޭނާ އަށް ވަނީ ތަޖުރިބާ ކުރެއްވިފަ އެވެ. އެހެންކަމުން އަބްދުﷲގެ މަރާ ގުޅޭގޮތުން ކުރަމުންދާ ތުހުމަތުތަކަކީ ވަރަށް ސީރިއަސްކޮށް ބަލަން ޖެހޭ މައްސަލައެއް ކަމަށް ވިދާޅުވި އެވެ.\nކުނޫޒްގައި ބޭއްވި ޕްރެސް ކޮންފަރެންސެއްގައި އަމީތު ވާހަކަ ދައްކަވަނީ. ޖަލުތަކުގައި ގައިދީންނަށް އިހުމާލުވަމުންދާ ކަމަށް އަމީތު ވަނީ ކަންބޮޑުވުންފާޅުކުރައްވާފައި.\n"ޖަލުގައި ވަރަށް ބޮޑެތި އިހުމާލު އެބަހުރި، އަޅުގަނޑު އެކަން ތަޖުރިބާކޮށްފިން. އެހެންވީމަ އަބްދުﷲ ރަޝީދަށް އެކަށީގެންވާ ފަރުވާ ނުލިބުނު ކަމަށް ދެކެވޭ ވާހަކަތަކާ މެދު އަޅުގަނޑު ކަންބޮޑުވަން،" އަމީތު ވިދާޅުވި އެވެ.\nފަހަކަށް އައިސް ޖަލުގައި "ގޮތް ނޭނގޭ" މަރުތައް އިތުރުވެފައިވާ ކަން ފާހަގަކުރެއްވޭ ކަމަށާއި މިހުރިހާ މަރުތަކަކީ ވެސް ކަމާގުޅޭ އިދާރާތަކުން ބަލަން ޖެހޭނެ މައްސަލަތަކެއް ކަމަށް އަމީތު ވިދާޅުވި އެވެ.\n"އަބްދުﷲ ރަޝީދުގެ މަރު ވެސް ކަމާގުޅޭ މުއައްސަސާތަކުން ތަހުގީގުކުރަން ޖެހޭނެ. ހާއްސަކޮށް، ހިއުމަން ރައިޓްސް ކޮމިޝަނުން އިސް ނަގައިގެން މިކަން ބަލައި އަބްދުﷲ ރަޝީދާ މެދު އިހުމާލުވެފައިވޭތޯ ބަލަން ޖެހޭ،" އަމީތު ވިދާޅުވި އެވެ.\nއޭނާ ވިދާޅުވި ގޮތުގައި ރާއްޖޭގެ ޖަލުތަކަކީ އިންސާނުން ބައިތިއްބަން އެކަށީގެންވާ ތަންތަނެއް ނޫނެވެ. މިއީ ވެސް އެޗްއާރުސީއެމުން ބަލައި ފިޔަވަޅު އަޅަން ޖެހިފައިވާ މައްސަލައެއް ކަމަށް ވިދާޅުވި އެވެ.\nއިތުރު ލިޔުންތައް އެމްޑީޕީ ގައިދީން ސަރުކާރު އިދިކޮޅު ފަރާތްތައް ކަރެކްޝަނަލް ސާވިސް އެޗްއާރުސީއެމް މެމްބަރު މުހައްމަދު އަމީތު\nމަރުތަކާ ގުޅިގެން ބައިނަލްއަގުވާމީ ތަހުގީގެއް ކުރަންޖެހޭ


Loagandu - 12 | Vaahaka ލޯގަނޑު – 12 – Vaahaka\nލޯގަނޑު - 12\n2k 14 1\tApril 6, 2021\n"އާނ.. ދަނީ.. ތި މީހުން ޓެސްޓު އަންނަން އުޅޭ ދުވަސްކޮޅު މާ ގާތް ވެގެން އުޅެންޏާ ކަޑަ ވާނެއްނު." އައިކިން ގޮސް ތަށި ދޮވެލިއެވެ.\nމޫނު ކުނިކޮށްލައިފައި ޝަޔަކް ތަށި ބަހައްޓާފައި ކޮޓަރިއަށް ހިނގައިގަތެވެ. މަލްކާ އާއި ކައިލީ ތަށިތައް ނަގައި ތެލިތަކާއި އެއްޗެހި ދޮވެފައި ބަންޑުން ޖެހިއެވެ.\nއައިކިން ދިއުމުން ހޫދު ހުރީ ދޮރުމަތީގައެވެ. ހީވަނީ މަލްކާ ނައިސްގެން ހުންނަ ހެންނެވެ.\nކައިލީ އާއި އެކު ސަކަރާތް ޖަހައިލުމަށް ފަހު މަލްކާ ގެއިން ނިކުންނަން ހިނގައިގަތެވެ. ދޮރުމަތީގައި ހޫދު ހުރިތަން ފެނިފައި އަވަހަށް އިސްތަށިގަނޑު ރީތި ކޮށްލިއެވެ.\nހޫދު ފުރަގަސް ޖަހައިގެން ހުންނަ އިރު އެ ރީތި ކަން ދެ ގުނަވެއެވެ. އިތުރަށް ބައިމަތި ފުޅާ ކަމަށް ވެސް ދައްކައެވެ. މަލްކާ ހުރީ އިތުރު ފިޔަވަޅެއް ވެސް ކުރިއަށް އަޅަން ނުކެރިފައެވެ. މީގެ ކުރުން ދުވަހަކު ވެސް ނުގަންނަ ލަދާއި ޖެހިލުންވުން މިއަދު އެބަ ފެނެއެވެ.\nހޫދު ބަލައިލީ މަލްކާ ކަރުކެހިލި އަޑަށެވެ. ބޭރަށް ދެމިގަންނަމުން މަލްކާ އަންނަން ތަން ދެއްކިއެވެ.\n"ވަޓްސް ރޯންގް މަލް؟ ހިނގާ ދާން.. މިހާރު ވަރަށް ލަސް ވެއްޖެ ދޯ." ހޫދު ބެލީ ވަރަށް އާދައިގެ ގޮތަކަށް ވާހަކަ ދެއްކޭތޯއެވެ. އޭރުން އޭނާގެ މަގުސަދު ވެސް ފުރިހަމަ ވާނެއެވެ.\n"ނަތިން.. ހިނގާ ދާން.." މަލްކާ ވެސް މަޑުމަޑުން އައިސް ހޫދު އާއި އެއްހަމަ ކުރިއެވެ. މަގުގެ ވަކި ހަމައަކަށް ދެވުނު އިރު ވެސް ދެކުދިން ކުރެ އެއްކުއްޖެއް ވެސް ވާހަކައެއް ނުދައްކައެވެ.\n"މަލް… ވާހަކައެއް އެހިއަސް އޯކޭތަ ؟ މަލް ރުޅި ނާންނައްޗޭ.. އޯރ އެލްސް އައި ވިލް ކްރައި.." ނުހަނު ސީރިއަސްކޮށް ހޫދު ބުނެލިއެވެ. މަލްކާއަށް ހީވީ އޭނާގެ މުޅި ދިރިއުޅުން ގަނޑުވި ހެންނެވެ. ފިޔަވަޅު މަތީގައި ގަނޑުވެ ހުރެ ހޫދުގެ މޫނަށް ބަލައިލިއެވެ.\n"ކީކޭ؟" ގަބޫލު ނުކުރެވިގެން މަލްކާ އަހައިލިއެވެ. އެއީ ދުވަހަކު ވެސް ހޫދު ވާހަކަ ދެއްކި ގޮތެއް ނޫނެވެ. އެ ސަކަ މިޒާޖެއް ވެސް ނެތެވެ.\n"ސުވާލެއް ކޮށްލިޔަސް އޯކޭ ހެއްޔޭ.. މަލް އަހަރެން ދެކެ ރުޅި ނާރައްޗޭ.. އިފް ވީ ވޮނަ ސްޓޭ އެސް ފްރެންޑްސް.. ވީ ކޭން.. ސޯ.. ދަ ކުއިޝަން އަކީ." ހޫދު ދެ ޖީބަށް އަތް ޖަހައިލިއެވެ. މަލްކާ ހުރީ ބޮޑު ޝޮކެއްގައެވެ. އަނގަ ހުޅުވި ގޮތަށް ލައްޕަން ނޭނގިފައެވެ.\n"ސުވާލަކީ… މަލް އަހަރެންގެ—"\n"އޭ ހޫދޫ… ކީއްތިކުރަނީ މިހާ ދަން ގަޑިއެއްގަ.. އެވެސް މަންޖެ އަކާ އެކީގަ.." ޝަޔާން ގެ އަޑު ނުހަނު ކައިރިން އިވުމުން ހޫދު އާއި މަލްކާ ދިޔައީ ސިއްސައިގެންނެވެ.\n"އަ.. އަހަރެން.. ނުކުރަން ކަމެއް… އެއީ މި މަލްކާ ގެއަށް ލައިދޭން މި ދަނީ.. ދޯ މަލް.." ހޫދު އަވަހަށް މައުޟޫޢު އޮޅުވައިލިއެވެ. މަލްކާ ފުންނޭވައެއް ލިއެވެ.\n"އެހެންތަ؟ ހިނގާބަލަ މަށާއެކީ.. މަވެސް މި ދަނީ ތި ތަންގަނޑަށް." ޝަޔާން ބައިވެރިވުމުން ދެކުދިންނަށް ދެކޮޅު ހަދާކަށް ނުކެރުނެވެ. ޝަޔާން ހުރުމުން މަލްކާ އެއްވެސް ވާހަކައެއް ނުދައްކައެވެ. ވާހަކަ ދައްކަމުން ދިޔައީ ހޫދު އާއި ޝަޔާން އެވެ.\n"ވީ ވިލް ޓޯކް އެބައުޓް އިޓް ލޭޓަރ." މަލްކާ ގެއަށް ވަންނަން ދިއުމުން ހޫދު ވައި އަޑުން ބުނެލިއެވެ. ބޯޖަހައިލައިފައި މަލްކާ އެތެރެއަށް ވަންނަން ދިޔައެވެ.\nނިދައިފައި އޮތް ކައިލީ އަށް ހޭލެވުނީ ކަރުހިއްކައިގަނެގެންނެވެ. ބެޑްސީޓު ކަހައިލުމަށް ފަހު މޭޒުމަތީގައި ހުރި ފެންފުޅި ނަގާށެވެ. ނަސީބު ދިމާކުރި ގޮތުން އެ ފުޅީގައި އެންމެ ފެންފޮދެއް ވެސް ނެތެވެ.\n"ޝިޓް.." އޭނާ ހިނގައިގަތީ ބަދިގެއާއި ދިމާއަށެވެ. ކިތަންމެ ޖެހިލުން ވިޔަސް މި ޖެހެނީ ދާށެވެ. ކައިލީ ދޮރު ހުޅުވައިލައިފައި ދެފަރާތް ބަލައިލިއެވެ. ކޮޓަރީގެ ދޮރު ނުލައްޕައި ކުރިއަށް ހިނގައިގަތެވެ.\nފަނޑު އަލީގައި އެ ގޯޅި ފެންނަގޮތް ނާމާނެވެ. ކުއްލިއަކަށް ކައިލީ އަށް ފެނުނީ ކުއްޖަކު ކުރި ކަނޑައިލިތަނެވެ. ސިހިފައި އޭނާ މޭގައި އަތް އަޅައިލިއެވެ. ނިދިފައި ހުރުމުން ވި ވަހުމެއް ކަމަށް ނިންމައިފައި ކައިލީ ހިނގައިގަތެވެ. ނަމަވެސް ފައި ތުރުތުރު އަޅަމުން ދިޔައެވެ.\nސިޓިންރޫމަށް ނިކުމެވެން އުޅެނިކޮށް ވާތް ފަރާތުން ދަބަރު އަޑު އިވުނެވެ. ކަނާތު ފާރާއި ލައި ތަތް ވެލައިގެން ކައިލީ އެދިމާއަށް ބަލައިލިއެވެ. ގުދަނޭ ކިޔާ ކޮޓަރީގެ ދޮރު ހުރީ އެއްކޮށް ހުޅުވިފައެވެ.\n"ދަރިފުޅާ.. ނޫން.. އަހަރެންގެ ދަރިފުޅު.. ނޫން އެކުއްޖާ ނެރެދީ އެތަނުން.." އެތެރެއިން އިވުނީ ރުއިމާއި އެކުވެގެން އައި އަންހެން އަޑެކެވެ. އެއަށްފަހު ބަރު އަޑެއް ކިޔައިފައި ބިއްލޫރި އެއްޗެއް ތަޅައިގެން ދިޔަ އަޑު އިވުނެވެ.\nބިއްލޫރި ކޮޅުތައް ވިއްސިގެން އެތިކޮޅެއް ކައިލީގެ ފައިގެ ކައިރިއަށް ޖެހުނެވެ. ކައިލީ އޭތި ކޮޅަށް ރަނގަޅަށް ބަލައިލިއެވެ.\n"ލޯގަނޑު…" އޭނާ އެއަށް ބަލަން ހުރެފައި ބުނެވުނެވެ. އެއިން ލޭގެ އަސަރު ވެސް ފެންނަން ހުއްޓެވެ. ކައިލީ ގެ ދުލަށް އައި ހައި ހެޔޮ އެއްޗެއް ކިޔަން ފެށިއެވެ. ދާހިތްލައިފައި ވުމުން ނިދާ ހެދުން ވަނީ ގައިގައި ތަތްލުވާފައެވެ.\n"ކައިލީ... .." ވައި އަޑަކުން ގޮވައިލުމުން ކައިލީ އިސްއުފުލައި ބަލައިލިއެވެ. އެވަގުތު އޭނާގެ މޭގަނޑު އަނގަޔަށް ނައީ ކިރިޔާއެވެ. ބޭއިޙްތިޔާރުގައި ބާރަށް ހަޅޭއްލަވައިގަނެވުނެވެ. ކުރިމަތީގައި ހުރީ ކުޑަ ފިރިހެން ކުއްޖެކެވެ. އެކުއްޖާގެ ދެއަތް ކުރެން އަތެއް ނެތެވެ. ލައިގެން ހުރި ޓީޝާޓު ތަތްތެޅިފައި ވަނީ ލެއިންނެވެ.\nހަޅޭއްލަވަމުން ކައިލީ ކޮޓަރިއާއި ދިމާއަށް ދުއްވައިގަތެވެ. އޭރު އޭނާއަށް ހުރެވުނީ ރޮވިފައެވެ. ކޮޓަރީގެ ދޮރު ގެ ތަޅުގައި ހިފައިލިއިރު ހުރީ ތަޅުލައިފައެވެ. ނަމަވެސް އެއީ އޭނާ ދެންމެ ހުޅުވައިފައި ދިޔަ ދޮރެކެވެ.\n"ޝަޔާ.. ޝަޔާ.. މި ދޮރު ހުޅުވަބަލަ.. ހެޔޮ ނުވާނެ." ކައިލީ ތެޅުނު ހާ ބާރަކަށް ދޮރު ގައި ތަޅަން ފެށިއެވެ. އޭނާ ހުރީ އެ ބިރުވެރި ސޫރަ ފެނުނު ދިމާއަށް ބަލަން ވެސް ނުކެރިފައެވެ.\nއިރުކޮޅަކުން ޝަޔަކް އައިސް ތަޅުގައި ހިފައި އަނބުރައިލި އަޑު އިވުނެވެ. ކައިލީ ﷲއަށް ހަމްދު ކުރިއެވެ.\n"މީ ދެން ކިހާ ދެރަ ކަމެއް ދޯ.. މީހަކަށް ނިދާވެސް ނުލެވޭ މި ބީތާ އަކާ ހެދި." ނިދިމަތީގައި ހުރެ ޝަޔަކް ހަޅޭއްލަވައިގަތެވެ. އެ ދެ ޖުމްލަ ވީ ކައިލީގެ ހިތް ފުނޑު ފުނޑު ކޮށްލި ދެ ޖުމްލައަށެވެ. އެންމެ ގާތް މީހާ އެހެން ބުނުމުން ލޮލުން ކަރުނަ ނީރައިލިއެވެ.\n"ޝަ.. ޝަ.. ޝަޔާ… ދެންމެ މިތާގަ ހުރި.. އެއްޗެއް." ކައިލީ އެދިމާއަށް އިޝާރާތް ކޮށްލިއެވެ. ކުޑަކޮށް ލޯބޮޑު ކޮށްލައިފައި ޝަޔަކް ބޭރަށް ބޯ ދިއްކޮށްލިއެވެ.\n"ކޮން ޗެޗެޗެކޭ ކިޔާކަށް.. މަ ބިރުގަންނަވަން އުޅޭނެ ކަމެއް ނެތޭ.." ޝަޔަކް ބުމަ ތިރިކޮށްލިއެވެ. "ދެން ވެސް ހުންނަނީތަ މިތާގަ.. ވަންނަން އުޅޭ.."\nކައިލީ އެދިމާއަށް ބަލައިލިއެވެ. އެއްވެސް ހިލަމެއް ނެތެވެ. ގުދަން ކޮޓަރީގެ ދޮރު ހުރީ ލައްޕާފައެވެ. އޭރު ފެނުނު ކުދި ކުދި ލޯކޮޅުތައް ވެސް ފެންނާކަށް ނެތެވެ. އަޖައިބު ވެފައި ހުރެ އޭނާ ކޮޓަރިއަށް ވަދެ އެނދާއި ދިމާއަށް ދިޔައެވެ.\nތުން އޫކޮށްގެން ހުރެ ޝަޔަކް އައިސް ގޮދަނޑި އަށް ވެއްޓިގަތެވެ.\nހެނދުނު އިރު އެރީއްސުރެ ކުނާލް އުޅުނީ ފޮށި ތައްޔާރު ކުރުމުގައެވެ. އަލަމާރިން ފަހަރަކު އަންނައުނެއް ނަގައި ފާޑު ކިޔުމަށް ފަހު ފޮއްޓަށް ލާތަން ބަލަން އަމަން ހުރީ ހިޔާލެއްގައެވެ.\n"އަމަން.. މި ޖިންސުތެ؟ ނޯނުއްވާ މީތި ތެ؟ ކޮންއެއްޗެއް ގެންދާން ވޫ؟" (އަމަން.. މި ޖިންސްތަ؟ ނޫނީ މީތި ތަ؟ ކޯއްޗެއް ގެންދަންވީ.) ކުނާލް އަތަށް ކަޅު ޖިންސަކާއި ނޫ ޖިންސެއް ލައިގެން ހުރެ ކިޔަމުން ދިޔައެވެ.\n"އިނބަ ބޭނުން އެއްޗެއް ގެންގޮހޮއި." (ކައެ ބޭނުން އެއްޗެއް ގެންދޭ..) އަމަން ޖަވާބު ދިނެވެ.\nކުނާލް ނޫކުލައިގެ ޖިންސް ފޮއްޓަށް ލުމަށް ފަހު ކަޅު ޖިންސް އަލަމާރިއަށް ލިއެވެ.\n"ދޮންބޭ…" ބޭރުން ކުޑަކުއްޖަކު ދުވަމުން އައިސް ކުނާލް ގެ ގައިގައި އޮޅުލައިގަތެވެ.\n"ޔާން.." ކުނާލް ކަޔާން އުރައިލިއެވެ.\n"ދޮންބެ ދަނުތެ؟"( ދޮންބެ ދަނީތަ؟) ހިމަ އަޑަކުން ކަޔާން އަހައިލިއެވެ. ޖަވާބުގައި ކުނާލް ބޯޖަހައިލިއެވެ.\nނަވާލް ގެއިން ނިކުތީ ބުރުގާ ރީތި ކޮށްލަމުންނެވެ. އޭރު ޖޯލި ފަތީގައި މަލްކާ އާއި ހޫދު ގެ އިތުރުން އައިކިން ތިއްބެވެ.\n"ކޮބާ ފައިނަލް ޕްލޭން އަކީ؟" ނަވާލް ޖޯއްޔަކަށް ވެއްޓެމުން އަހައިލިއެވެ. އެވަގުތު މަލްކާގެ މޫނުމަތީގައި ވިހަ ހިނިތުންވުމެއް ކުޅެލިއެވެ.\n"އާދޭ.. ކިޔައިދޭނަމޭ." މަލްކާ ނަވާލްގެ މުލައްދަނޑީގައި ހިފައި ނަގައިގެން ތަންކޮޅެއް ދުރަށް ގެންދިޔައެވެ. ހޫދު މަލްކާ އާއި ދިމާއަށް ބޮޑުވައިއިނގިލި ދިއްކޮށްލިއެވެ.\n"ކޮބާ..ކޮބާ… ކަލޭ ކުރަން ޖެހޭ ކަންތައް ކުރޭ.." ހޫދު އައިކިން ގެ ކޮނޑުގައި ޖަހައިލިއެވެ. އެވަގުތު އައިކިން ކަރަންޓް ޖެހުނުހެން ތެދުވެގެން ހިނގައިގަތެވެ.\n"ދެން ހަމަ ދާން ވީތަ؟" ވަކި ހަމައަކުން މަޑުކޮށްލައިފައި އައިކިން އަހައިލިއެވެ.\n"އާނއެކޭ ދާށޭ… އެންޑް ގުޑް ލަކް ބްރޯ.." ހޫދު އެއްލޯމަރައިލިއެވެ.\nއަނބު ގަސްދޮށުގެ ވަށައިގެން ރާނައިފައިވާ ތިން ފޫޓު ފާރުބުރީގައި ކައިލީ އިށީނދެގެން އިނީ ފިލާވަޅު ދަސްކުރާށެވެ. މެންދުރުގެ ހޫނު ގަދަ ވަގުތު ކަމުން އިންތިހާއަށް ހޫނު ވަމުން ދިޔައެވެ.\nއެހައި ދުރު ނޫން ހިސާބެއްގައި މަދު ފަޅަން ހައްވަދައިތަ އިނެވެ. ކުރީ ރޭގައި ވި ކަންތަކުގެ ސަބަބުން ހައްވަދައިތަ ގެ މޫޑު އެހައި ރަނގަޅެއް ނޫނެވެ. މިއަދަކީ އާދަޔާ ހިލާފަށް ދަރިފުޅު މަތިން ހަނދާން ވާ ދުވަހެކެވެ. ކައިލީ ގެ މޫނު ފެނުމުން ވެސް އިތުރަށް ދެރަވެއެވެ. އެހެނީ ކައިލީ އާއި ލޫކް މޫނުމަތިން އެއްގޮތް ކަމެއް ހުރެއެވެ.\nސަލާމް ގޮވައިލުމަށް ފަހު އައިކިން ވަދެގެން އައިސް ވަށައިގެން ނަޒަރު ހިންގައިލިއެވެ.\n"ކޮބާ ޝަޔާ؟" އައިކިން އަށް ސީދާ ކައިލީގެ ވާހަކަ ބުނަން ނުކެރޭތީ ޝަޔަކް ގެ ވާހަކަ އެހިއެވެ.\n"ވެއްޖެ ކޮޓަރީގަ.." ހައްވަދައިތަ ހިނިތުން ވެލައިފައި ގޭތެރެއަށް އިޝާރާތް ކޮށްލިއެވެ.\nއައިކިން ގޭތެރެއަށް ވަދެގެން ދިޔައީ ތިރީ ތުންފަތުގައި ދަތް އަޅައިގެން ހުރެއެވެ. ޝަޔަކް ގެ ކޮޓަރީގައި ދެތިން ފަހަރަކު ޓަކި ދިން އިރުވެސް އެއްވެސް އަޑެއް ބަޑެއް ނީވެއެވެ. އެންމެ ފަހުން އޭނާ ދޮރުހުޅުވައިލިއެވެ.\nބަންޑުން ޝަޔަކް އޮތީ ދެ ކަންފަތަށް ހެޑްސެޓް ގުޅައިގެންނެވެ. މިފަހަރު ސިއްސުވައިލާނަމޭ އައިކިން ވަދެގެން އައިސް އެނދަށް ވެއްޓިގަތެވެ. އެވަގުތު ޝަޔަކް އެއްލިގެން ދިޔައެވެ.\n"ހޭ އައިކިން…" ލަވަ ޕޯޒް ކޮށްލުމަށް ފަހު ޝަޔަކް އެނދަށް ކޮޅަށް އެރިއެވެ. އައިކިން އެނދުގައި ޖައްސައިލައިގެން އޮތީއެވެ.\n"ހޫމް… ކީއްކޮށްލަނީ.. ކޮބާ ލިލީ؟" އައިކިން އަހައިލިއެވެ.\n"ކަލަޔާ ނުލާގެ ލިރިކްސް ދަސްކުރަނީ.." އައިކިންގެ ކައިރީގައި އޮށޯވެލަމުން ޝަޔަކް މޫނު ހަދައިލިއެވެ. އެހާ އަވަހަށް ކައިލީ ގެ ވާހަކަ އެހުމުންނެވެ.\n"އެހެންދޯ.. ލިލް ކޮބާ؟" އައިކިން އަނެއްކާވެސް ސުވާލު ތަކުރާރު ކޮށްލިއެވެ. ޝަޔަކް ދެ ކޮނޑު އަރުވައިލިއެވެ.\n"ދެން އައިކޫ… މިހާ ކިއުޓް ކޮށް ތިއްބާ ކީއްވެ ކައިލީގެ ވާހަކަ ތި ދައްކަނީ ؟؟؟" ޝަޔަކް ހިތުން ހަޅޭއްލަވައިގަތެވެ.\nފޮތް ހިފައިގެން ކައިލީ އައީ ކޮޓަރިއަށެވެ. ދޮރުމައްޗަށް އެރުނު ވަގުތު ފެނުނު މަންޒަރަކުން ފިތްކަނޑައިގެން ދިޔައެވެ. ނޭނގޭ ކަމަށް ހަދައިފައި އަވަހަށް ދާން ހިނގައިގަތެވެ. އޭރު ބޮލަށް ހުރީ ފާޑެއްގެ ގޮތެއް ވެފައެވެ. މިއީ އޭނާ ދުވަހަކުވެސް ފެންނަން ބޭނުންވި މަންޒަރެއް ނޫނެވެ.\nކައިލީ ބޭރަށް ނިކުންނަން ހަދައިލި ވަގުތަކީ ހޫދު އާއި މަލްކާ ވަންނަން އުޅުނު ވަގުތެވެ. ކައިލީ ގޮސް ޖެހުނީ މަލްކާގެ ގައިގައެވެ.\n"އުޕްސް…" ވެއްޓުނު ފޮތް ނަގައިގެން ބީރައްޓެހި ގޮތަކަށް ކައިލީ ނިކުމެގެން ދިޔައެވެ. މަލްކާ ހޫދުއަށް ބަލައިލައިފައި ކޮނޑު އަރުވައިލިއެވެ.\n"އެ ވެދާނެ ޖެހުނު ގޮތަކުން ތަދުވީ ކަމަށް ވެސް… ނޫނީ އެހާ މޫޑެއް ނެތީ ކަމަށް ވެސް." ހޫދު ބުނެލިއެވެ.\n"އެޔެއް ނޫނޭ.. މިމީހުން އައީ ޝަޔަކް ކައިރީ އެވާހަކަ ދައްކާށެއްނު.." މަލްކާ އެތެރެއަށް ވަދެގެން ދިޔައެވެ.\nމަލްކާ ޝަޔަކް ގެ ކޮޓަރީގެ ކުރިމައްޗަށް އެރެވުނު ވަގުތު ފެނުނު މަންޒަރަކުން ދެފަރާތަށް ބޯ ހޫރައިލިއެވެ.\n"ޕިސް ޕިސް… މި ދެމީހުން އެއްފަދަ ބޭބީ ތަކެކޭ.." މަލްކާ އެތެރެއަށް ވަދެގެން ދިޔައެވެ. ހޫދު އައިސް ބޯދިއްކޮށްލިއިރު ޝަޔަކް އާއި އައިކިން ދެކުދިން ދެކުދިންނަށް ބާލީސް ހޫރުވަނީއެވެ.\n"މަ ވެސް ލައްވާ.." ހޫދު ގޮވައިލިއެވެ.\n"ކިހިނެއްވީ ލިލީ އަށް.. ވަރަށް ފާޑަކަށް ނިކުމެގެން ދިޔައީ.." މަލްކާ ގޮނޑީގައި އިށީނަމުން އަހައިލިއެވެ.\n"ކޮންތަނަކުން ނިކުތީ.." އައިކިން ހާސްވީ ވަކި މިންވަރަކަށް ނޫނެވެ.\n"މި ކޮޓަރިއިން ކަން ނޭނގެ… ތި މީހުން ތުޅޭތީ ހާޑްވީ ދޯ." ހޫދު ބާލީސް ހޫރައިލަމުން ބުނެލިއެވެ.\nއައިކިން އަށް ހީވީ މީހަކު ބޮލުގައި ގާގަނޑަކުން ޖެހިހެންނެވެ. ބޭއިޙްތިޔާރުގައި ދެލޯ ބޮޑު ކޮށްލެވުނެވެ. ޝަޔަކް ސިއްރުން ހިނިތުން ވެލިއެވެ. އޭނާގެ މަގުސަދު ހާސިލް ވަނީއެވެ.\nސޮރީ ފޯރ ދި ލޭޓް އަޕްލޯޑް ގައިޒް... 😋\nކެޓެގަރީ: ބިރުވެރި ވާހަކަ ސިލްސިލާ ވާހަކަ ޓީން ވާހަކަ\n11 April 7, 2021\nHaimy April 8, 2021\nކާކު ލޯގަނޑުން މޫނު ބަލަން ބިރުގަންނަނީ....\nދެން އަނޭ........... ވާހަކަ ރީއްޗޭ ކިއުޓީ\nނ April 8, 2021\nާަަަސމދކސ April 8, 2021\nއޭން ގެ އީމެއިލް ފޮނުވާލަދީބަލަ 😊އެންޑް ބައިދަވޭ ވާހަކަ ވަރަށް ރީތި\nAlso thanks luv😀😊☺☺😊\nZimkko April 9, 2021\nބިރެއް ނުގަނޭ އަޅުގަނޑެއް\nރޯދަމަހުގެ ވެސް ވާހަކަ އަޕްލޯޑު ކޮއްދެއްޗޭ\nސައުތް ކޮރެއަން ފޭން އެންޑް ބީޓީއެސް ފޭން ޓޫ April 10, 2021\nސައުތް ކޮރެއަން ފޭން އަދި ބީޓީއެސް ފޭން ޓޫ April 13, 2021\nޑޮ އެ ކޭން ޓޯކް ޕްރައިވެޓް\nއާން ލިޔަ ވާހަކަ ތައް ވަރަށް ރީތި\nAnn April 14, 2021\nOfcourse luv.... 😊☺😁... messaheh fonuvaalaa ....💜❤


"އިންޓަރނޭޝަނަލް ޔޫނިއަން ފޮރ ކޮންޒަވޭޝަން އޮފް ނޭޗަރ"ގެ މެންބަރަކަށް ދިވެހިރާއްޖެ ވުމަށް ވަޒީރުންގެ މަޖިލީހުން ލަފާދެއްވައިފި - The President's Office\n23 ފެބުރުވަރީ 2021، ރިފަރެންސް: 2021-045\nއިންޓަރނޭޝަނަލް ޔޫނިއަން ފޮރ ކޮންޒަވޭޝަން އޮފް ނޭޗަރ (އައި.ޔޫ.ސީ.އެން)ގެ މެންބަރަކަށް ދިވެހިރާއްޖެ ވުމަށް ވަޒީރުންގެ މަޖިލީހުން ލަފާދެއްވާފައިވާތީ، އެކަމާމެދު ރައްޔިތުންގެ މަޖިލީހުގެ ލަފާފުޅަކަށް ހުށަހެޅުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ނިންމަވައިފިއެވެ. ރައީސުލްޖުމްހޫރިއްޔާ މި ގޮތަށް ނިންމަވާފައި ވަނީ، މިއަދު ބޭއްވެވި ވަޒީރުންގެ މަޖިލީހުގެ ޖަލްސާގައި މިނިސްޓްރީ އޮފް އެންވަޔަރަންމަންޓު އިން ހުށަހެޅުއްވި ކަރުދާހަކަށް ވަޒީރުންގެ މެދުގައި މަޝްވަރާ ކުރެއްވުމަށް ފަހުގައެވެ.\nއިންޓަރނޭޝަނަލް ޔޫނިއަން ފޮރ ކޮންޒަވޭޝަން އޮފް ނޭޗަރ (އައި.ޔޫ.ސީ.އެން)އަކީ މެމްބަރޝިޕް އުޞޫލުން ޤައުމުތަކުގެ ސަރުކާރާއި، މަދަނީ ޖަމިއްޔާތައް ހިނެމެނޭގޮތަށް އުފައްދާފައިވާ ތިމާވެއްޓާބެހޭ ބައިނަލްއަޤްވާމީ އެންމެ ބޮޑު އެއް ޖަމްޢިއްޔާއެވެ. އައި.ޔޫ.ސީ.އެން ގައި ދުނިޔޭގެ 91 ޤައުމުން ދައުލަތެއްގެ ހައިސިއްޔަތުން ބައިވެރިވެފައިވާއިރު 170 ޤައުމުން 1400 އަށްވުރެ ގިނަ ޖަމްޢިއްޔާ ޖަމާޢަތްތަކުން ވަނީ ބައިވެރިވެފައެވެ.\nދުނިޔޭގެ ޤުދުރަތީ މާހައުލާއި އެ މާހައުލުގައިވާ ދިރުންތައް ރައްކާތެރިކޮށް ދެމެހެއްޓުމުގައި ގިނަ މަސައްކަތްތަކެއް ކޮށްފައިވާ އަދި މިހާރުވެސް ކުރަމުންދާ އައި.ޔޫ.ސީ.އެން އަކީ ބައިނަލްއަޤްވާމީ ގޮތުން ދުނިޔޭގެ ގިނަ ޤައުމުތަކުން ބަލައިގަންނަ މަޝްހޫރު ތަޖުރިބާކާރު ޖަމްޢިއްޔާއެކެވެ.\nއައި.ޔޫ.ސީ.އެންގެ އިސްނެންގެވުމުގެ މަތީން ދިރޭތަކެތީގެ ނަސްލު ޙިމާޔަތްކުރުމުގައި މިހާތަނަށް ގިނަގުނަ މަސައްކަތްތަކެއް ވަނީ ކޮށްފައެވެ. އެހެންކަމުން ދިވެހިރާއްޖެއިން އައި.ޔޫ.ސީ.އެން ގައި ބައިވެރިވުމުގެ ސަބަބުން ދުނިޔޭގައި ދިރޭތަކެއްޗާއި މާހައުލުތައް ހިމާޔަތްކުރުމަށް މަސައްކަތްކުރާ އެކިއެކި ފަރާތްތަކާއެކު ގުޅުން ބަދަހިކޮށް "ޕާޓްނާޝިޕް" ތައް ޤާއިމުކުރުމަށް މަގުފަހިވެގެންދާނެއެވެ. މީގެ އިތުރުން އެކިއެކި ނެޓްވަރކްތަކަށް ތަޢާރަފުވެވި އޭގައި ބައިވެރިވުމުގެ ފުރުޞަތު ލިބިގެންދާނެއެވެ. މިގޮތުން ފަންނީ މަޢުލޫމާތު ޙިއްޞާކުރުމާއި، ތަޖުރިބާ ޙިއްޞާކުރުމަކީ ދިވެހިރާއްޖެއަށް އޭގެ ސަބަބުން މަންފާ ލިބިގެންދާނެ ކަންކަމެވެ. އަދި މިއީ، ދިރޭތަކެއްޗާއި، އެތަކެތީގެ މާހައުލު ހިމާޔަތްކޮށް ބެލެހެއްޓުމުގައި ރާއްޖޭގެ ފަންނީ ޤާބިލުކަން އިތުރުކުރުމަށް ވެސް ލިބިގެންދާނެ ފުރުޞަތެކެވެ.


Record adhadheh, 601 meehaku positive vehje – Iru\nރެކޯޑް އަދަދެއް، 601 މީހަކު ޕޮޒިޓިވްވެއްޖެ\nމިއަދު ވެސް ރެކޯޑް އަދަދަކަށް މީހުން ކޮވިޑަށް ޕޮޒިޓިވް ވެއްޖެއެވެ. ވޭތުވެ ދިޔަ 24 ގަޑި އިރުގެ ތެރޭގައި 4552 ސާމްޕަލެއް ޓެސްޓް ކޮށްފައި ވާއިރު، މިއަދު 601 މީހަކު ކޮވިޑަށް ޕޮޒިޓިވް ވެފައިވާ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނެއެވެ.\nއެޗްޕީއޭ އިން ބުނީ މިއަދު ޕޮޒިޓިވް ވި މީހުންގެ ތެރޭގައި ހިމެނެނީ މާލެ ސަރަހައްދުން ޕޮޒިޓިވް ވި 440 މީހަކާއި، ހިންގަމުން ދާ ރިސޯޓުތަކުން 19 މީހަކާއި މީހުން ދިރިއުޅޭ ރަށްރަށުން ޕޮޒިޓިވްވި 141 މީހަކާއި އިންޑަސްޓްރީއަލް މަސައްކަތްތަކަށް ބޭނުންކުރާ ރަށްރަށުން 11 މީހެކެވެ.\nމިއަދުގެ ކޮވިޑް އަޕްޑޭޓް:\nމިއަދު ޕޮޒިޓިވްވި އަދަދު: 601\nކޮވިޑް އެކްޓިވް ކޭސް: 6508\nހޮސްޕިޓަލުގައި އެޑްމިޓް ކޮށްފައިވާ މީހުންގެ އަދަދު: 181\nކޮވިޑް މަރުގެ ޖުމްލަ އަދަދު: 74ޕޮޒިޓިވްވި މީހުންގެ ޖުމްލަ އަދަދު: 31،931\nބަލިން ރަނގަޅުވި މީީހުންގެ ޖުމްލަ އަދަދު 25،340\nކޮވިޑް މަރުގެ ޖުމްލަ އަދަދު: 74\nމިހާރު ކޮވިޑް ކޭސްތައް އިތުރުވަމުން އަންނަ އިރު ރާއްޖޭގައި އާ ވޭރިއަންޓް އުޅޭ ކަމަށް ލަފާ ކުރެވޭ ކަމަށާއި އެކަން ދެނެގަތުމަށް ދިރާސާ ކުރަމުންދާ ކަމަށް އެޗްޕީއޭއިން ވަނީ ބުނެފައެވެ. އެގޮތުން މާލޭ ސަރަަހައްދުގައި ވެސް ކޭސްތައް އިތުރުވަމުން އަންނަ ކަން ފާހަގަ ކުރެވޭ ކަމަށާއި ފްލޫ ކްލިނިކަށް ދައްކާ މީހުންގެ ތެރެއިން ޕޮޒިޓިވްވާ މިންވަރު ވެސް މައްޗަށް ދާ ކަން ފާހަގަ ކުރެވިފައިވާ ކަމަށް އެޗްޕީއޭއިން ބުނެއެވެ.


Raajje Etherevaan Covid-19 Ah Test Kuraakah Nujeheyne - Vaguthu\nރާއްޖެ އެތެރެވާން ކޮވިޑް-19 އަށް ޓެސްޓްކުރާކަށް ނުޖެހޭނެ\nކޮވިޑް-19 އާ ގުޅިގެން ވެލާނާ އިންޓަނޭޝަނަލް އެއާރޕޯޓްގައި ފަތުރުވެރިންތަކެއް މާސްކް އަޅައިގެން - ވަގުތު އިމޭޖްސް\nކޮވިޑް-19 އަށް ޓެސްޓްކޮށް ނަތީޖާ ހުށަނޭޅިއަސް ފަތުރުވެރިންނަށް ރާއްޖެ އެތެރެވެވޭ ގޮތަށާއި އަދި ރާއްޖެ އައުމުން ވެސް ފަތުރުވެރިން ކޮވިޑް-19 އަށް ޓެސްޓް ނުކުރާ ގޮތަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން އުސޫލެއްގެ ޑްރާފްޓެއް އެކުލަވާލައިފި އެވެ.\nނަމަވެސް އުސޫލަށް އަމަލު ކުރަން އަދި ރަސްމީކޮށް ނިންމާފައެއް ނުވެއެވެ. މައުލޫމާތު ލިބިފައިވާ ގޮތުގައި އުސޫލު ފައިނަލް ކުރުމުގެ އެންމެ ފަހުގެ މަޝްވަރާތައް މިހާރު ދަނީ ކުރަމުންނެވެ.\nކުރިން މަޝްވަރާކޮށްފައި އޮތީ ރާއްޖެ އަންނަ ހުރިހާ ފަތުރުވެރިން ވެސް ކޮވިޑް-19 އަށް ޓެސްޓްކުރާ ގޮތަށެވެ. ނަމަވެސް އަލަށް އެކުލަވާލި އުސޫލު ބުނާ ގޮތުގައި ރާއްޖެ އަންނަ ފަތުރުވެރިންގެ ކިބައިން ކޮވިޑް-19 ގެ އަލާމާތެއް ނުފެންނަނަމަ އެމީހުނ ޓެސްޓެއް ނުކުރާނެއެވެ.\nޖުލައި މަހު ރާއްޖެ ފަތުރުވެރިންނަށް ހުޅުވާލުމަށް ތައްޔާރުކުރާ އުސޫލު ބުނާ ގޮތުގައި ފަތުރުވެރިން ރާއްޖެ އައިސް ދަތުރު ކުރެވޭނީ ހަމައެކަނި އެމީހުން ޗުއްޓީ ހޭދަކުރާ ރިސޯޓަކަށެވެ. އިތުރު ރަށަކަށް ދަތުރު ކުރުން މަނާ ވާނެއެވެ.\nހުރިހާ ފަތުރުވެރިން ވެސް ރާއްޖެ އަންނަ އިރު މާސްކު އަޅައި ގައިދުރު ކުރުމުގެ އުސޫލުތަކަށް ތަބާވާން ޖެހޭނެ ކަމަށާއި ހުރިހާ ޕެސެންޖަރުން ވެސް ތާމަލް ސްކްރީން ކުރެވޭނެ ކަމަށް އުސޫލުގައި ބުނެފައި ވެއެވެ. ސްކްރީން ކުރާއިރު ހުން އައުމާއި ނޭވާލުމުގެ މައްސަލައެއް ހުރިކަން ފާހަގަކުރެވިއްޖެ ނަމަ އެއާޕޯޓުގެ ކްލިނިކަށް ދައްކަން ޖެހެ އެވެ.\nމިފަދަ އަލާމާތްތައް ހުންނަ ހުރިހާ ފަތުރުވެރިން ކޮވިޑް-19 އަށް ޓެސްޓް ކުރާނެ އެވެ. ޓެސްޓްގެ ނަތީޖާ ލިބެންދެން އެކަހެރިވެސް ކުރާނެ އެވެ. ފައްސިވެއްޖެ ނަމަ ރިސޯޓަކަށް ނުވަތަ ކަނޑައަޅާ ވަކި އައިސޮލޭޝަން ފެސިލީއަކަށް ގެންދިއުމަށް ވަނީ ނިންމައިފަ އެވެ.\nމަޝްވަރާ ކުރެވެމުންދާ އުސޫލު ބުނާ ގޮތުން ކޮންމެ ރިސޯޓެއްގައި ވެސް ކޮވިޑް-19 އަށް ހާއްސަ ޓާސްކްފޯހެއް އޮންނަން ޖެހެ އެވެ. ރިސޯޓުގެ އެކި ޑިޕާޓްމެންޓްތައް ހިމެނޭ ގޮތަށް އެކުލަވައިލާ މި ޓާސްކްފޯހުގައި ސިއްހީ ދާއިރާގެ ތަޖުރިބާކާރުން ވެސް ތިބެން ޖެހެ އެވެ. ޓާސްކްފޯސް އިން ކުރަމުން ގެންދާ މަސައްކަތުގެ މައުލޫމާތުތައް އެޗްޕީއޭ އަށް ހިއްސާކުރަން ޖެހެ އެވެ.\nއަދި މީހަކު އައިސޮލޭޓް ކުރަން ޖެހޭ ހާލަތެއްގައި އެކަން ކުރުމަށްޓަކައި ހާއްސަ ރޫމުތައް ރިސޯޓުގައި ހުންނަން ޖެހެ އެވެ. ޕާސަނަލް ޕްރޮޓެކްޓިވް އިކުއިޕްމެންޓް (ޕީޕީއީ) ރިސޯޓުތަކުގައި ހުންނަން ޖެހޭނެ ކަމަށް ވެސް އުސޫލުގައި ބުނެފައި ވެއެވެ.\nރާއްޖެ އެތެރެވާން ކޮވިޑް-19އަށް ޓެސްޓްކުރާކަށް ނުޖެހޭ ގޮތައް އުސޫލު އެކުލަވާލާފައި ވާއިރު އަވައްޓެރި ސްރީލަންކާ އަށް ދަތުރުކުރާ ފަތުރުވެރިންނަށް އެގައުމަށް އެތެރެ ވެވެނީ ތިން ދުވަސް ކުރިން ހަދާފައިވާ ކޮވިޑް-19 ޓެސްޓެއްގެ ނަތީޖާ ދެއްކުމުންނެވެ. އަދި އެއާޕޯޓުން ހުރިހާ ފަތުރުވެރިން ކޮވިޑް-19 އަށް ޓެސްޓް ކުރާނެއެވެ. މީގެ އިތުރުން 10 ދުވަހަށް ވުރެ އިތުރަށް ލަންކާގައި މަޑުކުރާނަމަ އަދި އިތުރަށް ކޮވިޑް-19 އަށް ޓެސްޓް ކުރެއެވެ.\nރާއްޖޭގެ އެސްއޯޕީ ލަންކާ އިން ކޮޕީ ކޮށްފައިވާ ކަމަށް މީގެ ކުރިން ޓްއަރިޒަމް މިނިސްޓްރީގެ ސީނިއާ އެގްޒެކެޓިވް އަލީ ހާޝިމް (ސްމިތު) ބުނެފައި ވެއެވެ. ނަމަވެސް ލަންކާ އިން އަޅާފައިވާ ފިޔަވަޅުތަކާއި ގާތްކުރާ ފިޔަވަޅުތަކެއް އަޅަން ވެސް ރާއްޖެ އިން ނިންމާފައެއް ނުވެއެވެ.\nރާއްޖޭގެ ފަތުރުވެރިން ޖުލައި މަހު ހުޅުވާލަން ސަރުކާރުން އަންނަނީ ތައްޔާރުވަމުންނެވެ.\nޖޫން 13, 2020 12:37\nވެރިން މިތިބީ ހޭބަލިވެފައެއްނުދޯ އެ ހެންވީމަ\nޖޫން 13, 2020 23:21\nއެހެން ގައުމްތަކުގަ ވެސް ކުރޭ... ކިހާ ބޮޑު އުދަގުލެއް.. މީހުސް މަޖުލީސް ކަޑު ކޮހުގެ ކަންތަށް.... ސަރުކާރަށް ކަމެއް ނުކުރެވެޔޭ ރަގަޅަކަށް\nޖޫން 13, 2020 12:39\nއެހެން ހުރިހާ ގައުމަކަށް ވެސް އެތެރެ ވެވެނީ ޓެސްޓް ހަދާ ނެގެޓިވްކަން ޔަގީން ކޮށްފަ. ރާއްޖެ މިކަމުގައިވެސް ނުބައިން ނުބަޔަށް..މަނީ މަނީ މަނީ...\nޖޫން 13, 2020 12:40\nނަސީދު ބުނާ ހާ ގޮތަކައް މި ހިރަފެންނަ މައިމޫނާ ބަޔާން ގޮތްގޮތައް ލިޔެލިޔެފަ ނެރެނީ ސޯލިބޭ އިނީ މަތިޖެ ހި ތައްޓަކައްލާފަ\nޖޫން 13, 2020 13:01\nކޮޕީ ކުރުމެއްނޫން ރައްކާތެރިކަން މުހިންމީ ، ލާރިޔައް ހޭބަލިވިޔަސްތީދެން ބޮޑުވަރު.\nޖޫން 13, 2020 13:19\nމަދު ވިޔަފާރިވެރިންގެ މަންފާ އަށް ގައުމުގެ ދަރީން ގުރުބާން ކުރަނީ؟\nޗަންޕާ / ޔުނިވަރސަލް / ވިލާ / ސަން / އެހެން ވެސް ބޮޑެތި ކުންފުނިތަކަށް ލިބޭ މަންފާ ކުޑަވާތީވެ ބޯޑަރު ހުޅުވީ..؟\nދައުލަތަށް ލިބުނު އެހީންނާއި، ދިވެހީންގެ ޓެކްސް ފައިސާއިން އެމީހުންނަށް ލޯނު ނަގާދެނީ..\nއަންނިޔާއި އަލީވަހީދަށް ބައި އެޅޭތީވެ އަޑީގައި ތިބެ ހުރިހާކަމެއް ކޮންޓްރޯލް ނަގަނީ މަޖިލީހަށް..\nމީދެން ބޮޑުވަރު.. ގައުމު ހަލާކުގެ ތެރެޔަށް ކޮށްޕާލަނީ މަދުބަޔެއްގެ މާލީ މަންފާއަށް..\nދިވެހީން ހޭލާ.. ރިސޯޓު ތައް އަތުލަން އުޅޭ މި ޖަޔަންޓު މަހުޖަނުން އަތުން.. މިނޫނީ މިގައުމު ގެ ދުވަސް ދުއްވާލާނެ..\nޖޫން 13, 2020 14:40\nއިންޑިއާއިން މީހުން އެތެރެކުރަން އުޅޭކަން ވަރަށް މުއުތަބަރު ފަރާތްތަކުން މައުލޫމާތުދޭ އެބަ.\nޖޫން 13, 2020 15:29\nރައްޔިތުންގެ ފުރާނަ ގުރުބާންކޮށްގެންވެސް ސަރުކާރުގެ ވެރިން ބޭނު މީ ޑޮލަރު. އެ މީހުނަށް ރަ އްޔިތުންގެ ފުރާނައަކީ އަގެއް ހުރި އެއްޗެއްނޫން\nޖޫން 13, 2020 18:04\nއޭ ޓޫރިސްޓުންނެއް ނާންނާނެ އެހެން ޓޫރިސްޓުން ޓެސްޓުނުކޮއް އައިސް އެއް ރިސޯޓެއްގައި ތިބޭކައް. ސިކުނޑިން ދިޔަ ހިކިފަތަ ތިޔަތިބެނީ.\nޖޫން 13, 2020 19:27\nފަތުރުވެރިން ކޮވިޑ 19އަށް ޓެސްޓް ނުކުރާނަމަ އެއްވެސް ދިވެއްސަކު ފަތުރުވެރިން ނަށް ސާރވް ނުކުރީމަ ނިމުނީ ނުވަތަ 12ފޫޓް ދުރުގައި ހުރެގެން މާސްކު އަޅާ އަތަށް އންގިލާގެން ހުރެ ކާންދާންވީ ތަނާއި ނިދާ ކޮޓަރި ދައްކަންވީ އޭރުން ރިސޯޓް އޯނަރުން ނަށް ހުންނާނެ ރާކަނިމަސް ކެވިފަ.


Bollywood ge favorite mamma Reema maruvehjje\nބޮލީވުޑްގެ ފެވަރިޓް މަންމަ ރީމާ މަރުވެއްޖެ\nބޮލީވުޑްގެ މަޝްހޫރު އެކްޓަރުން ކަމަށްވާ ސަލްމާން ޚާން އާއި އަކްޝޭ ކުމާރު ފަދަ ތަރިންގެ މަންމަގެ ރޯލު ކުޅެފައިވާ ކުޅަދާނަ ބަތަލާ ރީމާ ލަގޫ ހާޓް އެޓޭކެއް ޖެހިގެން މަރުވެއްޖެ އެވެ.\nއުމުރުން 59 އަހަރުގެ ރިމާގެ މެޔަށް ތަދުވާތީ މުމްބައި ކޮކިލާބެން ހޮސްޕިޓަލަށް ގެންގޮސް ފަރުވާދެމުން ދަނިކޮށް މަރުވެފައިވަނީ ރޭ ދަންވަރުގެ ވަގުތެއްގަ އެވެ.\nރީމާގެ ދަނބިދަރިފުޅާ ހަވާލާދީ ނޫސްތަކުގައި ބުނެފައިވަނީ، ރީމާ މެޔަށް ތަދުވާ ކަމަށް ބުނުމުން ހޮސްޕިޓަލަށް ގެން ގޮސްފައިވަނީ ރޭގެ ދަންވަރު އެކެއް ޖަހާ އެހާއިރު ކަމަށެވެ. އަދި ފަރުވާދެމުން ދަނިކޮށް ހާޓްއެޓޭކެއް ޖެހިގެން މަރުވެފައިވަނީ ރޭ 3:25 އެހާ އިރު އެވެ.\n"ވަރަށް ރަނގަޅަށް ހުރީ. އެއްވެސް ސިއްހީ މައްސަލައެއް ވެސް ދިމައެއް ނުވޭ. މަންމަގެ ކުއްލި މަރާއެކު މުޅި އާއިލާ އަށް ފުން ހިތާމައެއް ވަނީ ލިބިފައި" ރީމާގެ ދަނބިދަރިފުޅު ބުނެފައިވެ އެވެ.\nއެންމެ ފުރަތަމަ "މަރާތީ" ފިލްމުތައް ކުޅުމަށްފަހު، ބޮލީވުޑްގެ ވެސް މަޝްހޫރު ފިލްމުތައް ކުޅެފައިވާ ރީމާ އަކީ މަންމައެއްގެ ރޯލުތައް ކުޅެގެން ބެލުންތެރިންގެ މެދުގައި އެންމެ މަގުބޫލު މަންމަގެ މަގާމު ހޯދާފައިިވާ ބަތަލާއެކެވެ.\nރީމާ ވަނީ ސަލްމާންގެ މަންމަގެ ރޯލު "މެނެ ޕިޔާރް ކިޔާ" "ސާޖަން" އަދި "ހަމް ސާތް ސާތް ހޭ" ގައި ކުޅެފަ އެވެ. އަދި އަކްޝޭގެ މަންމަގެ ރޯލު "ޖެއި ކިޝެން" އާއި ކާޖޮލްގެ މަންމަގެ ރޯލު "ކުޗް ކުޗް ހޯތާހޭ" ގައި އަދި "ޝާހްރުކް ޚާންގެ މަންމަގެ ރޯލު "ކަލް ހޯ ނަ ހޯ" އާއި މާދުރީ ދިކްޝިޓްގެ މަންމަގެ ރޯލު "ހަމް އާޕްކޭ ހޭ ކޯން" ގައި ކުޅެފަ އެވެ.\nމީގެ އިތުރުން ވެސް ރީމާ އެންމެ ފަހުން ފެނިގެންގޮސްފައިވަނީ ސްޓާ ޕްލަސް އިން ދައްކަމުން ދިޔަ މަހޭޝް ބަޓް ޑައިރެކްޓް ކޮށްފައިވާ ޑްރާމާ "ނާމްކަރަން" އިންނެވެ.\nމަޝްހޫރު ގިނަ ތަރިން ތަކަކާ އެކު މަސައްކަތްކޮށްފައިވާ ރިމާ އަށް ވަނީ ފިލްމު ފެއާ އެވޯޑްސްގެ އެންމެ މޮޅު ސްޕޯޓިން އެކްޓްރެސްގެ އެވޯޑް ހަތަރު ފަހަރަކު ލިބިފަ އެވެ.


SunOnline: Muizzah dhauvaa kurumah edhi fonuvi massala PG in alun ACC ah fonuvaifi\nމުއިއްޒަށް ދައުވާކުރުމަށް އެދި ފޮނުވި މައްސަލަ ޕީޖީން އަލުން އޭސީސީއަށް ފޮނުވައިފި\nމުޙައްމަދު ނާއިލް ހަފީޒް 02 Dec 2021, 15:26\nމާލޭގެ މޭޔަރު އަދި ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު -- ސަން ފޮޓޯ/ ފަޔާޒު މޫސާ\nނިއުޕޯޓް ހިންގާ ކުންފުނި، ސްޓްރާޑާ ޕްރައިވެޓް ލިމިޓެޑަށް ނާޖާއިޒު ފައިދާ ހޯދައިދިންކަމަށް ތުހުމަތުކޮށް ކުރީގެ ހައުސިން މިނިސްޓަރު ޑރ. މުހައްމަދު މުއިއްޒުގެ މަައްޗަށް ދައުވާ ކޮށްދިނުމަށް އެދި ޕްރޮސެކިއުޓާ ޖެނެރަލްގެ އޮފީހަށް އެންޓި ކޮރަޕްޝަން ކޮމިޝަން (އޭސީސީ)އިން ފޮނުވި މައްސަލަ އަނބުރާ ފޮނުވައިލައިފިއެވެ.\nޕީޖީ އޮފީހުގެ ޕަބްލިކް ޕްރެސެކިއުޓާ އަހްމަދު ޝަފީއު "ސަން"އަށް ވިދާޅުވީ އެ މައްސަލަ އޭސީސީއަށް ފޮނުވައިފައިވަނީ އެ މައްސަލައިގައި އިސްލާހުކުރަންޖެހޭ ކަންތައްތަކެއް ހުރުމުން ކަމަށެވެ. އަދި އެއާއެކު އެ މައްސަލަ އަދި ޕީޖީ އޮފީހަށް ނުލިބޭކަމަށް ވިދާޅުވިއެެވެ.\nމިހާރު މާލޭ ސިޓީ ކައުންސިލްގެ މޭޔަރުކަމުގައި ހުންނެވި ޑރ. މުއިއްޒުގެ އިތުރުން ހައުސިން މިނިސްޓްރީގެ ކުރީގެ ސްޓޭޓް މިނިސްޓަރު އަހްމަދު ހަބީބުގެ މައްޗަށް ވެސް ދައުވާ އޭސީސީން ފޮނުވައިފައިވެއެވެ.\nއޭސީސީން މީގެ ކުރިން ނެރުނު ބަޔާނެއްގައި ބުނެފައިވަނީ ލޮނުޒިޔާރާތް ކޮޅުގައި ބްރިޖް ވިއުއިން ޕްލެޓްފޯމަކާއި ފުޑް އައުޓްލެޓް އޭރިޔާ އަދި ޕާކިން އޭރިޔާއެއް ތަރައްގީކުރުމަށް ހައުސިން މިނިސްޓްރީއާއި ސްޓްރާޑާ ޕްރައިވެޓް ލިމިޓެޑާއެކު ތިން އަހަރު ދުވަހުގެ އެއްބަސްވުމެއް ސެޕްޓެމްބަރު 22، 2016ގައި ސޮއިކޮށްފައިވާ ކަމަށެވެ.\nއެ އެއްބަސްވުމުގައިވާ ޕާކިން އޭރިއާ ގައި ފިނިބުއިން ވިއްކާ ތަނެއް އެޅުމުގެ ހުއްދައަށް އެދި ސްޓްރާޑާ ޕްރައިވެޓް ލިމިޓެޑުން ހުށަހެޅުމުން، އެއްބަސްވުމުގައިވާ ޕާކިން އޭރިއާ ހުޅަނގަށް ޖައްސާލުމަށްފަހު އެތަނުގައި ފިނިބުއިން ވިއްކާ ތަނެއް އެޅުމުގެ ހުއްދަ އެ މިނިސްޓްރީން ދީފައިވާކަމަށް ވެސް އޭސީސީގެ ބަޔާނުގައިވެއެވެ.\nއެ ބަޔާނުގައި ވަނީ، އެކަމުގެ ސަބަބުން، އެއްބަސްވުމުގައިވާ ސަރަހައްދުގެ އިތުރުން، 2464 އަކަފޫޓުގެ ބިމުގެ ސަރަަހައްދެއް ސްޓްރާޑާ ޕްރައިވެޓް ލިމިޓެޑަށް ލިބި، އިތުރު ފައިދާ އެ ކުންފުންޏަށް ލިބިފައިވާކަމަށެވެ. އެހެންނަމަވެސް، އެ ހުއްދައަކީ އޭރު އަމަލުކުރަމުންދިޔަ ދައުލަތުގެ މާލިއްޔަތު ގަވާއިދުގައި ބަޔާންކޮށްފައިވާ ހުޅުވާލެވިފައިވާ ބީލަން އުސޫލާ ހިލާފުކަމެއްކަމާއި، އަދި އެކަމުގައި އެ މިނިސްޓްރީން ގާނޫނީ ލަފާ ހޯދާފައިނުވާކަން އެނގޭކަމަށް ވެސް އެ ބަޔާނުގައިވެއެވެ.\nސްޓްރާޑާ ޕްރައިވެޓް ލިމިޓެޑުން އެ ބިމަށް ބައެއް ބަދަލުތައް ގެނެސް، އެ ބިމުގައި އިތުރު ވިޔަފާރި ކުރުމަށާއި، ބިން ކުއްޔަށްދޫކޮށްފައިވާ ތިން އަހަރުގެ މުއްދަތު އިތުރު ފަސް އަހަރަށް އިތުރުކުރުމަށް ހުށަހަޅައިފައިވެއެވެ. އަދި މުއްދަތު އިތުރުކޮށްދިނުމުގެ ބަދަލެއްގެ ގޮތުގައި ސަރުކާރަށް ސީއެސްއާރުގެ ގޮތުގައި ދެ މިލިއަން ރުފިޔާ ދިނުމަށާއި، ޒަމާނީ ފުޓްސަލް ދަނޑެއް ތަރައްގީކޮށް ސަރުކާރާ ހަވާލުކޮށްދޭން ވެސް ވަނީ ހުށަހަޅައިފައެވެ.\nމި ހުށަހެޅުމާ ގުޅިގެން، އެ ކުންފުނިން އެދިފައިވާގޮތަށް އޭޕްރީލް 13، 2017ގައި އެއްބަސްވުމަށް ފުރަތަމަ އިސްލާހު ވަނީ ގެނެސްފައެެވެ. އަދި މި ބަދަލު ގެނެސްފައިވަނީ މިފަދަ އެއްބަސްވުންތަކާ ގުޅިގެން އަމަލުކުރާ އާންމު އުސޫލާ އެއްގޮތަށް ގާނޫނީ ލަފާ ނުހޯދައިކަން އެނގޭ ކަމަށް އޭސީސީގެ ބަޔާނުގައި ބުނެފައިވެއެެވެ.\nއޭސީސީގެ ބަޔާނުގައި އިތުރަށް ވަނީ އެއްބަސްވުމާ އެއްގޮތަށް ސްޓްރާޑާ ޕްރައިވެޓް ލިމިޓެޑުން ދައުލަތަށް ދައްކަންޖެހޭ ކުލީގެ ފައިސާ ދައްކާފައިނުވާ ކަމަށެވެ. އެގޮތުން، ނޮވެމްބަރު 1، 2017އިން 2018ވަނަ އަހަރުގެ ޖުލައިމަހުގެ ނިޔަލަށް ދައުލަތަށް ކުލީގެ ގޮތުގައި ދައްކަންޖެހޭ ޖުމްލަ 1.9 މިލިއަނަށްވުރެ ގިނަ ރުފިޔާ ދައްކާފައެއް ނުވެއެވެެ.\nއަދި ޗާޓައިމް ނެގުމަށް ހައުސިން މިނިސްޓްރީން ސްޓްރާޑާއަށް އެންގުމުން އެކަމާ އެ ކުންފުނިން ދެކޮޅު ހަދާފައެއް ނުވާ ކަމަށް އެ ކޮމިޝަނުން ބުންޏެވެ. އަދި އެކަން ކޮށްފައިވަނީ އެ ކުންފުނީގެ ރުހުމާއި އެއްބާރުލުމާއެކުގައި ކަމަށް ވެސް އޭސީސީގެ ބަޔާނުގައިވެއެވެ.\nމީގެ އިތުރުން، ޗާޓައިމް ނެގުމުގެ ބަދަލެއްގެ ގޮތުގައި ސްޓްރާޑާ ޕްރައިވެޓް ލިމިޓެޑުން ހުށަހެޅި ކަންކަން ހިމަނައި އެއްބަސްވުމަށް ދެ ވަނަ އިސްލާހު ގެނައުމުން ޗާޓައިމްގެ ބަދަލުދިނުމުގެ މުއާމަލާތަކީ ނިމިފައިވާ މުއާމަލާތެއްކަން ފާހަގަކުރެވޭ ކަމަށް ވެސް އޭސީސީން ބުނެއެވެ.\nޗާޓައިމް ނެގުމުގެ ބަދަލެއްގެ ގޮތުގައި، ސްޓްރާޑާ ޕްރައިވެޓް ލިމިޓެޑުން އެދިފައިވާގޮތަށް، އެއްބަސްވުމުގެ މުއްދަތު 25 އަހަރަށް އިތުރުކުރުމަށް ހައުސިން މިނިސްޓްރީން ވަނީ ރައީސް އޮފީހުގެ ލަފައަކަށް އެދި ސިޓީއެއް ފޮނުވައިފައެވެ.\nއެ ސިޓީ މިނިސްޓްރީން ފޮނުވާފައިވަނީ، އެ ޕްރޮޖެކްޓުގައި ކަން ހިނގާފައިވާގޮތާއި، އެ ކުންފުނިން ދައްކަންޖެހޭ ކުލި އެއްބަސްވުމާ އެއްގޮތަށް ދައްކާފައި ނުވާކަމުގެ މައުލޫމާތު އެ މިނިސްޓްރީއަށް ލިބިފައިވަނިކޮށް، އެކަމުގައި އެ މިނިސްޓްރީގެ ލީގަލް ސެކްޝަން އަދި އެޓާނީ ޖެނެރަލްގެ އޮފީހުގެ ގާނޫނީ ލަފައެއް ހޯދުމަކާ ނުލައިކަމަށް ވެސް އެ ބަޔާނުގައި ވެއެވެ.\nފުޑް ކޯޓުތަކެއް އެޅުމަށް ސިޓީ ކައުންސިލުން ލޯނު ނަގަނީ\nމުއިއްޒަށް މަރުގެ އިންޒާރުދިން މައްސަލައެއް ބަލަނީ


Naibu vazeerun ge magaamah 8 beyfulhaku ayyan kuranvaifi\nހެރިޓޭޖުގެ ނައިބުގެ މަޤާމަށް، ޢައްޔަން ކުރެއްވި އަޙްމަދު މުޙްސިން\nނައިބު ވަޒީރުންގެ މަޤާމަށް 8 ބޭފުޅަކު އައްޔަން ކުރައްވައިފި\nމިނިސްޓަރުންގެ ނައިބުގެ މަޤާމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، އަށް ބޭފުޅުން ޢައްޔަނު ކުރައްވައިފިއެވެ.\nމިގޮތުން މިނިސްޓަރ އޮފް ފިނޭންސްގެ ނައިބުގެ މަޤާމަށް، އައްޔަން ކުރެއްވީ ހެންވޭރު ކަޅުވަކަރުގެ މުޙައްމަދު ފިރުޒުލް ޙުސައިން ފިރާޒެވެ. މުޙައްމަދު ފިރުޒުލް ޙުސައިން ފިރާޒަކީ ދަ ޔުނިވަރސިޓީ އޮފް ނޮޓިންހަމުން ބެޗެލަރ ސައިންސް ވިތް ހޮނަރސް އިން އިކޮނޮމިކްސް ހާސިލުކުރައްވައިފައިވާ ބޭފުޅެކެވެ. މުޙައްމަދު ފިރުޒުލް ޙުސައިން ފިރާޒަކީ މިނިސްޓްރީ އޮފް ފިނޭނެސް އެންޑް ޓްރެޒަރީގެ އެސިސްޓަންޓް ޑިރެކްޓަރުގެ މަޤާމުވެސް އަދާކުރައްވާފައިވާ ބޭފުޅެކެވެ.\nމިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީގެ ނައިބުގެ މަޤާމަށް ޢައްޔަން ކުރެއްވީ އައްޑޫ ސިޓީ ހުޅުދޫ، ހެޕީޑްރީމް މުޙައްމަދު އަންޞާރެވެ. މުޙައްމަދު އަންޞާރަކީ ހަޔަރ ނެޝަނަލް ޑިޕްލޮމާ އިން ލޯ ހާސިލުކުރައްވާފައިވާ ބޭފުޅެކެވެ.\nމިނިސްޓަރ އޮފް ޓްރާންސްޕޯޓް އެންޑް ސިވިލްއޭވިއޭޝަންގެ ނައިބުގެ މަޤާމަށް، ޢައްޔަން ކުރެއްވީ ގަލޮޅު ސައިމާ ޙަމަދު ޢަބްދުލްޣަނީއެވެ. ޙަމަދު ޢަބްދުލްޣަނީ އަކީ ބެޗެލަރ އޮފް އިންޖިނިއަރިންގ ހާސިލުކުރައްވާފައިވާ ބޭފުޅެކެވެ. މީގެކުރިން އިނގިރޭސި ވިލާތުގެ ކިންގްސްޓަން ޔުނިވަރސިޓީގައި އެއިރޯ ސްޕޭސް އިންޖިނިއަރިންގ ގެ ދާއިރާއިން ލެކްޗަރަރ އެއްގެ މަޤާމުވެސް އަދާކުރައްވާފައިވެއެވެ.\nމިނިސްޓަރ އޮފް އާޓްސް، ކަލްޗަރ އެންޑް ހެރިޓޭޖުގެ ނައިބުގެ މަޤާމަށް، ޢައްޔަން ކުރެއްވީ ހދ.ނައިވާދޫ، ގުލްފާމްގެ އަޙްމަދު މުޙްސިނެވެ. އަޙްމަދު މުޙްސިނަކީ ޑިޕްލޮމާ އިން ކޮމްޕިއުޓިންގް އެންޑް މަލްޓިމީޑިއާގެ އިތުރުން ނޫސްވެރިކަމުގެ ދާއިރާއިން ގިނަ އަދަދެއްގެ ޓްރެއިނިންގް ހޯއްދަވާފައިވާ ބޭފުޅެކެވެ. އަޙްމަދު މުޙްސިން ވަނީ މޯލްޑިވްސް މީޑިއާ ކައުންސިލުގެ މެންބަރުކަން ކުރައްވާ ގިނަ އަހަރުތަކެއް ވަންދެން ރާއްޖޭގެ ނޫސްވެރިކަމުގެ ދާއިރާގައި މަސައްކަތްކުރައްވާފައެވެ.\nމިނިސްޓަރ އޮފް އިކޮނޮމިކް ޑިވެލޮޕްމަންޓުގެ ނައިބުގެ މަޤާމަށް، ޢައްޔަން ކުރެއްވީ ހދ.ވައިކަރަދޫ، ޖޭޒްމީން ޙުސައިން ޒާމިރެވެ. ޙުސައިން ޒާމިރަކީ ބެޗެލަރ އޮފް އަރޓްސް އިން އިކޮނޮމިކްސް ހާސިލުކުރައްވާފައިވާ ބޭފުޅެކެވެ. މީގެކުރިން ޙުސައިން ޒާމިރު ވަނީ މިނިސްޓްރީ އޮފް ފިނޭންސް އެންޑް ޓްރެޒަރީގެ މިނިސްޓަރުގެ ނައިބުގެ މަޤާމުވެސް ފުރުއްވާފައެވެ.\nމިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްގެ ނައިބުގެ މަޤާމަށް އައްޔަން ކުރެއްވީ ގަލޮޅު ހިމާލިޔާގެ ފާޠިމަތު ނިޢުމާއެވެ. ފާޠިމަތު ނިޢުމާއަކީ މާސްޓަރ އިން ޕަބްލިކް ޕޮލިސީ ހާސިލުކުރައްވާފައިވާ ބޭފުޅެކެވެ.\nމިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްގެ ނައިބުގެ މަޤާމަށް އައްޔަން ކުރެއްވީ މައްޗަންގޮޅީ މަނަސް ރިޔާޟް މަންޞޫރެވެ. ރިޔާޟް މަންޞޫރަކީ ސޮފްޓްވެއަރ އިންޖިނިއަރިންގ އިން އޮނަރސް ޑިގްރީ ހާސިލުކުރައްވާފައިވާ ބޭފުޅެކެވެ. ކުރިން އަދާކޮށްފައިވާ މަޤާމުތަކުގެ ތެރޭގައި އޭޝިއަން ޑިވެލޮޕްމަންޓް ބޭންކްގެ ޓެކްނިކަލް ކޮންސަލްޓަންޓްގެ މަޤާމާއި، މިނިސްޓްރީ އޮފް އިކޮނޮމިކް ޑިވެލޮޕމްނަޓްގެ ޑިރެކްޓަރުގެ މަޤާމުވެސް ހިމެނެއެވެ.\nމިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްގެ ނައިބުގެ މަޤާމަށް، އައްޔަން ކުރެއްވީ ގަލޮޅު ރަންދެލިގެ ފާޠިމަތު ޔުމްނާއެވެ. ފާޠިމަތު ޔުމްނާ ވަނީ ޖެންޑަރ އެންޑް ޑިވެލޮޕްމަންޓް ސްޓަޑީޒްއިން މަސްޓަރ އޮފް ސައިންސް ހާސިލުކުރައްވާފައެވެ. ފާޠިމަތު ޔުމްނާ މީގެ ކުރިން ފުރުއްވާފައިވާ މަޤާމުތަކުތެރޭގައި ސާރކް ޔޫއެން ވިމަންގެ ކޮންސަލްޓަންޓެއްގެ މަޤާމާއި، މިނިސްޓްރީ އޮފް ހެލްތް އެންޑް ފެމިލީގެ ޑިޕާޓްމަންޓް އޮފް ޖެންޑަރ އެންޑް ފެމިލީ ޕްރޮޓެކްޝަން ސަރވިސްގެ ޑިރެކްޓަރ ޖެނެރަލްގެ މަޤާމު ހިމެނެއެވެ.\nނައިބު މިނިސްޓަރުން ރައީސް އޮފީސް ސިޔާސީ މަޤާމުތައް\nރާއްޖެ ޓީވީ ކުދިންކޮޅަށް ވަޒީފާތައް ބަހަންޖެހިފަ ތި އޮތީ\nކޭކް ބަހާ ހުސްނުވަނީތޯ އަދިވެސް !


SunOnline: Raees ge Mashvaraage dhauvathaa medhu suvaalu ufedhey: Shujau\nރައީސްގެ މަޝްވަރާގެ ދައުވަތާމެދު ސުވާލު އުފެދޭ: ޝުޖާއު\nމުހައްމަދު މުޒައްޔިން ނާޒިމް 27 Jul 2020, 17:16\nޕީޕީއެމް- ޕީއެންސީއިން މިއަދު ބޭއްވި ނޫސްވެރިންގެ ބައްދަލުވުމުގެ ތެރެއިން-- ސަން ފޮޓޯ: އަހުމަދު އަވުޝަން އިލްޔާސް\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ސިޔާސީ ޕާޓީތަކަށް ހުޅުވާލެއްވި މަޝްވަރާގެ ދައުވަތާ މެދު ސުވާލު އުފެދޭ ކަމަށް ޕީއެންސީގެ ނައިބު ރައީސް އިބްރާހިމް ޝުޖާއު ވިދާޅުވެއްޖެއެވެ.\nއިއްޔެ ފާހަގަ ކުރި މިނިވަން ދުވަހުގެ މުނާސަބަތުގައި ދެއްވި ހިތޯބުގައި ރައީސް ސޯލިހް ވަނީ ސިޔާސީ ހުރިހާ ފަރާތްތަކަށް ސަރުކާރާއެކު މަޝްވަރާ ކުރުމަށް ދައުވަތު ދެއްވާފައެވެ.\nމިއަދު ކުރެއްވި ޓްވީޓެއްގައި ރައްޔިތުންގެ މަޖިލީހުގެ ބާރަށު ދާއިރާގެ މެމްބަރު އިބްރާހިމް ޝުޖާއު ވިދާޅުވީ އެފަދަ މަޝްވަރާއަކަށް ގޮވާލަން ޖެހޭނީ މީޑިއާ ޚިތޯބަކުން ނޫން ކަމަށެވެ. އަދި ރައީސް މީޑިއާ ހިތޯބުން މަޝްވަރާއަށް ގޮވާލުމުން އެ ނިޔަތާމެދު ސުވާލު އުފެދޭ ކަމަށް އޭނާ ވިދާޅުވިއެވެ.\n"ރައީސް ޔާމީން ޕާޓީ ޓޯކްސް އަށް ދައުވަތު ދެއްވީ އޭރުގެ އިދިކޮޅަށް އިސްވެ ސިޓީއަކުން. މީޑިއާ ހިތާބަކުން ނޫން. ތިޔަ ނިޔަތާ މެދު ސުވާލު އުފެދޭ،" ބާރަށު ދާއިރާގެ ކުރީގެ މެމްބަރު ޝުޖާއު ވިދާޅުވި އެވެ.\nރާއްޖޭގެ 55 ވަނަ މިނިވަން ދުވަހުގެ މުނާސަބަތުގައި ދެއްވި ހިތޯބުގައި ރައީސް ވިދާޅުވީ، ކޮންމެ ކަމަކީ، ސިޔާސީ ވާދަވެރިކަމުގައި ބައިބައިވުމަށް ފުރުސަތު ދެވޭ ކަމަކަށް ހެދުމަކީ، ރަނގަޅު ކަމެއް ނޫން ކަމަށެވެ. ކޮންމެ ކަމެއްގައި ސިޔާސީގޮތުން ވާދަވެރިވާނަމަ އެފަދަ ކަންކަމުގެ ސަބަބުން ގެއްލުން ލިބެމުންދަނީ، ހުރިހާ ރައްޔިތުންނަށާއި މުޅި ގައުމަށް ކަމަށް އެމަނިކުފާނު ވިދާޅުވިއެވެ.\n"ގައުމުގެ އެންމެ މަތީ މަސްލަޙަތު ހިމެނޭ ކަންކަމުގައި، ސަރުކާރާ އެކުގައި މަސައްކަތް ކުރައްވަން ފެއްޓެވުމަށް، ހުރިހާ ސިޔާސީ ބޭފުޅުންނަށް އަޅުގަނޑު ގޮވާލަން. ތިޔަ ބޭފުޅުންގެ ހިޔާލާއި މަޝްވަރާއަށް އަޅުގަނޑު އަބަދުވެސް މަރުޙަބާ ކިޔާނަން،" ރައީސް ސޯލިހް ވިދާޅުވިއވެެ.\nރައީސް ސޯލިހް މިގޮތަށް ގޮވާލެއްވި އިރު، އިއްޔެ އިދިކޮޅު ލީޑާޝިޕުން ބައިވެރިވެގެން ސަރުކާރުގެ އިސްތިއުފާއަށް ގޮވާލާ މުޒާހަރާއެއްވެސް ވަނީ ބާއްވާފައެވެ. ފުލުހުން ދޫ ދިން އެ މުޒާހަރާގައި، އިދިކޮޅުން ފެށީ ޗާންދަނީ މަގު ހަތަރު އަނގޮޅި ކަންމަތިންނެވެ. އަދި މުޒާހަރާ ނިންމާލީ، ފުލުހުންގެ ސަފުތައް ފޫއަޅުވާލުމަށްފަހު، ޕީޕީއެމް އޮފީސް ކުރިމަށްޗަށެވެ.


Zuhoor kurevvi thuhumathah STELCO in radhdhu dheefi | Mihaaru\nސްޓެލްކޯގެ ކުރީގެ ސީއީއޯ އަހުމަދު ޒުހޫރު\nޒުހޫރު ކުރެއްވި ތުހުމަތަށް ސްޓެލްކޯ އިން ރައްދު ދީފި\n03 ޖެނުއަރީ 2019 - 22:12 24 comments\nސްޓެލްކޯގެ ކުރީގެ ސީއީއޯ އަހުމަދު ޒުހޫރު ކުރައްވާފައިވާ ޓްވީޓަކާ ގުޅިގެން ސްޓެލްކޯ އިން ކަންބޮޑުވުން ފާޅުކޮށް ރައްދު ދީފި އެވެ.\nޒުހޫރު ކުރައްވާފައިވާ ޓްވީޓުގައި ވަނީ ސްޓެލްކޯގެ މިހާރުގެ މެނޭޖިން ޑިރެކްޓަ މުގުނީއަށް ބަހުގެ ހަމަލާތަކެއް ދެއްވައިފަ އެވެ. އެގޮތުން ސްޓެލްކޯ އިން އިންވެސްޓް ކުރަންވީ ހަރަދު އެނަލައިޒް ކޮށްގެން ކަމަށާއި މީހުންގެ ބަޑުފުރަން ނޫން ކަމަށް ވިދާޅުވެފައިވެ އެވެ. އަދި ސްޓެލްކޯ ގެއްލުމުގައި ހިންގާތާ އެތައް އަހަރުތަކެއް ވެފައިވަނީ އެކުންފުންޏަށް ބޭނުންވާ ސްޕެއާ ޕާޓްސް އާއި އެނޫން ތަކެތި ގަތުމުގައި "ކަމިޝަން" ހޯދަން ކަން ކުރާތީ ކަމަށް ވެސް ވިދާޅުވެފައިވެ އެވެ. އަދި ސްޓެލްކޯގެ ކަންކަން ސިޔާސީ ނުކުރުމަށް ވެސް ވަނީ އެދިވަޑައިގެންފަ އެވެ.\nސްޓެލްކޯގެ ކުރީގެ ސީއީއޯ އަހުމަދު ޒުހޫރު ކުރައްވާފައިވާ ޓްވީޓެއް\nޒުހޫރު ކުރައްވާފައިވާ އެހެން ޓްވީޓެއްގައި ވަނީ އެކުންފުނިން 80 މިލިއަން ރުފިޔާއަށްވާ ސްޕެއާ ޕާޓްސް ގަނެ އޭގެ ބޭނުން ނުކޮށް އެބަހުރި ކަމަށެވެ. އެގޮތަށް ގިނަ އަދަދުން ސްޕެއާ ޕާޓްސް ގަންނަނީ ކުންފުނީގެ ނުފޫޒު ގަދަ ބަޔަކުގެ އަމިއްލަ ފައިދާ އަށް ކަމަށް ޓްވީޓުގައި ބުނެފައިވެ އެވެ.\nމި ވާހަކަތަކަށް ރައްދު ދީ ސްޓެލްކޯގެ ބަޔާނުގައި ބުނެފައިވަނީ ޒުހޫރު ކުރައްވާފައިވާ ޓްވީޓަކީ ހަގީގަތާ ހިލާފު އަދި އެއްވެސް އަސްލެއްނެތް ވާހަކަތަކެއް ކަމަށެވެ. އަދި އެވާހަކަތައް ދައްކަވާފައިވަނީ ކުންފުނީގެ މުވައްޒަފުންނާއި ކުންފުނީގެ ތަސައްވުރު ކިލަނބުކޮށް، ކުންފުނީގެ ހިންގުމާ މެދު ޝައްކާއި ވަހުމު އުފައްދަން ކަމަށެވެ.\nރައްޔިތުންނަށް ކަރަންޓްގެ ހިދުމަތް ފޯރުކޮށްދިނުމުގައި އަމަލުކުރަނީ، ކުންފުނީގެ ކަސްޓަމަރުންނާއި ރައްޔިތުންގެ އިތުބާރު ގާއިމުވެފައިވާ ފުރިހަމަ ނިޒާމެއްގެ ތެރެއިން ހިދުމަތް ދިނުމް ކަމަށް ސްޓެލްކޯ އިން ބުންޏެވެ. އަދި މެދުނުކެނޑި ކަރަންޓުގެ ހިދުމަތް ފޯރުކޮށްދެވޭނެ އަދި ވިޔަފާރި ކުންފުނިތައް ހިންގުމުގައި އަމަލުކުރާ ކޯޕަރޭޓް ގަވާނަންސް ކޯޑާ އެއްގޮތްވާގޮތުގެ މަތިން އަމަލުކުރާ ކަމަށޤ ބުނެފައިވެ އެވެ.\nޒުހޫރު ތުހުމަތުކުރެއްވި ފަދަ ކަމެއް ހިންގާފައިވާނަމަ، އެކަމެއް ބަލައި، އެފަރާތަކާމެދު ފިޔަވަޅު އެޅުމަށް ފަސް ނުޖެހޭނެ ކަމުގެ ޔަގީންކަން ވަނީ ދީފަ އެވެ.\nސްޓެލްކޯ އިން ބުނީ ދައުލަތުގެ އިސްމަގާމުތަކާއި ސްޓެލްކޯގެ ސީއީއޯކަން ކުރައްވާފައިވާ ބޭފުޅަކު ސާބިތު ނުހިފޭ ދޮގު ވާހަކަތައް ދައްކާފައިވަނީ ކުންފުނި ބަދުނާމުކޮށް ސިޔާސީ މަގްސަދެއް ހާސިލްކުރަން ކަމަށެވެ.\n"ހަގީގަތާ ހިލާފަށް ދޮގު މައުލޫމާތު ފެތުރުމަކީ ކޮން މަސްލަހަތެއްގެ ހިމާޔަތުގައި ކުރައްވާ ކަމެއްތޯ" ސުވާލުކުރަމުން ސްޓެލްކޯ އިން ވަނީ ކަންބޮޑުވުން ފާޅުކޮށްފަ އެވެ.\nއިތުރު ލިޔުންތައް ސްޓެލްކޯ އަހުމަދު ޒުހޫރު ހަސަން މުގްނީ، އެމްޑީ (ސްޓެލްކޯ)


Bin huskuri iru baeh thakethi vanee gehllifai: Stelco\nބިން ހުސްކުރި އިރު ބައެއް ތަކެތި ވަނީ ގެއްލިފައި: ސްޓެލްކޯ\nސްޓެލްކޯގެ ބިމެއް ކުންފުންޏަށް ނާންގައި މާލޭ ސިޓީ ކައުންސިލުން ހުސްކޮށްފައި-- އަވަސް ފޮޓޯ/ އަހުމަދު އަޝްހާދު (ޖެރީ)\nމާލޭ އިންޑަސްޓްރިއަލް ވިލެޖުގައި ސްޓެލްކޯއަށް ދީފައިވާ ބިމެއް އެ ކުންފުންޏަށް ނާންގައި މާލޭ ސިޓީ ކައުންސިލުން ހުސްކުރި އިރު އެ ތަނުގައި ކުރިން ހުރި ބައެއް ތަކެތި ގެއްލިފައިވާ ކަމަށް އެ ކުންފުނިން ބުނެފި އެވެ.\nމާލެ ސިޓީ ކައުންސިލުން ހުސްކުރީ މެރީ ބްރައުން ރެސްޓޯރެންޓް ކުރިމަތީ މާލޭ އިންޑަސްޓްރިއަލް ވިލެޖުން ސްޓެލްކޯއަށް ދޫކޮށްފައި އޮތް ބިމެވެެ.\nތިލަފުއްޓާ މާލެއާ ބްރިޖަކުން ގުޅާލާއިރު މާލެއާ ތިލަފުއްޓާ އިންޓަކަނެކްޝަނަކުން ގުޅާލުމަށް 132 ކޭވީގެ ކަރަންޓް ސަބްސްޓޭޝަނެއް އެ ބިމުގައި ގާއިމުކުރަން ސްޓެލްކޯއިން ވަނީ ނިންމައިފަ އެވެ.\nއެހެންވެ އެ ބިން ބޭނުންކުރުމަށްޓަކައި ސްޓެލްކޯއިން ވާނީ އެ ބިން ސާފުކޮށްފައި، ވަށައިގެން ފެންސްވެސް ޖަހާފަ އެވެ.\nސްޓެލްކޯގެ އޮފިޝަލަކު މީޑިއާއަށް މައުލޫމާތު ދެއްވަމުން މިއަދު ވިދާޅުވީ މާލޭ ސިޓީ ކައުުންސިލުން އެ ބިން ސާފުކުރި އިރު ސީސީޓީވީ އިންފްރާސްޓްރަކްޗާ ގާއިމުކުރުމަށްޓަކައި ސްޓެލްކޯއިން ކޮންޓްރެކްޓަރު ލައްވައި ބެހެއްޓި ބައިވަރު އެއްޗެތި ގެއްލިފައިވާ ކަމަަށެވެ.\n"މިތަން ސެކިއޯ ކުރުމަށްޓަކައި އަޅުގަނޑުމެން ވާނީ ގާތްގަނޑަކަށް ފަސް ލައްކައެއްހާ ރުފިޔާ ހަރަދުކޮށްގެން\nބިންގަނޑު ލެވެލްކޮށް މިތަނުގައި ހުރި ކުންޏާ އެއްޗެތި ބޭރުކޮށް މިތަން ސާފުކޮށްފައި ވަށައިގެން ފެންސްވެސް ޖެހިފައިވާނީ. އަޅުގަނޑުމެންވާނީ ފެންސް ޖަހާފަ ސީސީޓީވީ އިންފްރާސްޓްރަކްޗާ ގާއިމުކުރުމަށްޓަކައި ބައިވަރު އެއްޗެތި ބަހައްޓައިފައި. އެ އެއްޗެތި ނެތް މިހާރު. ހަމައެކަނި ހުރީ ކޮންޑިއުޓް ހޮޅިކޮޅެއް އެތަނުގައި ފެންނަން ހުރީ." ސްޓެލްކޯގެ އޮފިޝަލް ވިދާޅުވި އެވެ.\nއޮފިޝަލް ވިދާޅުވީ މިިދިޔަ ހަފްތާ ބަންދުގައި އެ ކުުންފުންޏަށް ނުވެސް އަންގައި މާލޭ ސިޓީ ކައުންސިލުން އެ ބިމުގައި ހުރި ފެންސްތަކާ ޓިނުތައް ނައްޓާފައި އަދި ހޮޅިތައް ވެސް ނަގާފައި އެ އެއްޗެތި ބޭނުންކޮށްގެން އެ ބިމާ ޖެހިގެން ހުރި އެހެން ބިމެއްގައި ފެންސް ޖަހާފައި ކަމަށެވެ.\nސްޓެލްކޯއިން އެ ބިން ހުރި ސަރަހައްދުގައި ކުރިން ފެންސް ޖަހާފައި -- ފޮޓޯ: ސްޓެލްކޯ\nއޮފިޝަލް ވިދާޅުވީ މާލޭ ސިޓީ ކައުންސިލުން އެ ބިން ބޭނުންވެގެން އުޅޭ ސަބަބު ހާމަކޮށްފައި ނުވާ ކަމަށެވެ. އެހެން ނަމަވެސް މާލޭގެ ލޭންޑް ޔޫސް ޕްލޭނަކާ ގުޅޭގޮތުން މަޝްވަރާ ކުރުމަށް ސްޓެލްކޯގެ ބޭފުޅުންނާ ބައްދަލުކުރަން ސިޓީ ކައުންސިލުން ވަރަށް ފަހުން އެދުނު ކަމަށެވެ. ނަމަވެސް ބައްދަލުުވުން ޝެޑިއުލްކޮށްފައި އޮތް ދުވަހު ސިޓީ ކައުންސިލުން ބައްދަލުވުން ކެންސަލްކުރި ކަމަށެވެ.\nސްޓެލްކޯގެ ބިމަކީ 21،000 އަކަ ފޫޓުގެ ބިމެކެވެ. އެ ބިން ބޭނުންކުރަން އިތުރު ޕްލޭންތަކެއްވެސް އެބަހުރި ކަމަށް ސްޓެލްކޯއިން ބުނެއެވެ.\nމީގެ ކުރިން އެ ބިން ހުސްކުރަން މަސައްކަތް ކުރުުމުން އެކަން ހުއްޓުވަން ފުލުހުންނަށް ހުށަހެޅި ކަަމަށްވެސް ސްޓެލްކޯއިން މިއަދު ބުންޏެވެ. އަދި ސްޓެލްކޯއިން އެދުނު ގޮތަށް އެކަން މަޑުޖައްސާލަން މާލޭ ސިޓީ ކައުންސިލަށް އެންގި ކަމަށް އޮފިޝަލް ވިދާޅުވި އެވެ.\n"ދެން އަޅުގަނޑު ދެކޭގޮތުގައި މުއައްސަސާއަކުން މިކަން ކުރިޔަސް އޮންނަ އެންމެ ރަނގަޅު އުސޫލަކީ އެކަމެއްގެ މައުލޫމާތު އެކަމަކާ ގުޅުންހުރި އިދާރާތަކާ ހިއްސާކޮށް އެކަންކުރަންވާ ރަނގަޅު ގޮތުގައި އެ މަސައްކަތް ގެންދިއުން. ސްޓެލްކޯ އަށް މިބިން އޮތުން މުހިންމުކަން ހަގީގަތުގައި އަޅުގަނޑު ހިތުން އޭގެ މަޝްވަރާތައް ކުރެވުނުނަމަ މާލޭ ސިޓީ ކައުންސިލަށް އެނގިގެން ދިޔައިސް ކަންނޭނގެ " އޮފިޝަލް ވިދާޅުވި އެވެ.\nމާލޭ ސިޓީ ކައުންސިލުން ބޭއްވި ނޫސްވެރިންގެ ބައްދަލުވުމުގައި މާލޭގެ މޭޔަރު ޑރ. މުހައްމަދު މުއިއްޒު ވިދާޅުވީ ތިލަމާލެ ބްރިޖް އަޅަން ފަށާއިރު އިންޑަސްޓްރިއަލް ވިލެޖު ބްރިޖުގެ މަސައްކަތްތަކަށް ދޫކުރަން ޖެހޭނެ ކަަމަށް ގަބޫލުކުރައްވާ ކަމަށެވެ. ނަމަވެސް އެ މަސައްކަތް ނިންމުމަށް ފަހު އެ ބިން ބޭނުންކުރާނެ ގޮތް ކަނޑައަޅަން ޖެހޭނީ މާލޭގެ ރައްޔިތުން ކަމަށެވެ. އަދި އެކަމުގައި މާލޭގެ ރައްޔިތުންގެ ހިޔާލު ހޯއްދަވާނެ ކަމަށް މުއިއްޒު ވިދާޅުވި އެވެ.\nސްޓެލްކޯ މާލޭ ސިޓީ މާލޭ ސިޓީ ކައުންސިލް


Mi Gaumu Thakugai Jalun Filumaky Hu'dha Kameh! - Vaguthu\nމި ޤައުމު ތަކުގައި ޖަލުން ފިލުމަކީ ހުއްދަ ކަމެއް!\nދުނިޔޭގެ ކޮންމެ ތަނެއްގައިވެސް އޮންނަ އުސޫލަކީ ކުށެއް ކުރުމުން، އެ ކުށެއްގެ އަދަބެއްގެ ގޮތުން މީހުންނާއި އެކަހެރިކޮށް ޖަލަށް ލުމެވެ. ގައިދީން ޖަލުގައި ތިބޭ އިރު ޖަލުން ފިލައިފި ނަމަ އެއީ އަނެއްކާވެސް އެމީހުންގެ މައްޗައް އިތުރު ހުކުމެއް ލިބި، ގިނަ ދުވަސްތައް ޖަލުގައި ހޭދަ ކުރަން ޖެހޭ ކަމެކެވެ. ނަމަވެސް، ބައެއް ޤައުމުތަކުގައި ޖަލުން ފިލުމަކީ ހުއްދަ ކަމެއްކަން އެނގޭ ހެއްޔެވެ؟\nޖަރުމަނާއި އޮސްޓްރިއާގެ އިތުރުން މެކްސިކޯގެ ގާނޫނު އަސާސީ ބަޔާން ކުރާ ގޮތުން ޖަލުން ފިލުމަކީ ހުއްދަ ކަމެކެވެ. އަދި އެއީ އެންމެ އަސާސީ އިންސާނީ ހައްގެއް ކަމުގައިވެސް އެ ޤައުމުތަކުން ބަލައިގަނެއެވެ. އެހެންކަމުން، ކުށެއް ކޮށްފައިވާ މީހަކު ހުއްދަ ގޮތުގައި ޖަލުން ފިލައިފިނަމަ އެ މީހަކު މިނިވަން ވެގެން ދާނެއެވެ. ނަމަވެސް، ޖަލުން ފިލުމުގެ ތެރޭގައި ކުށެއް ކޮށްފިނަމަ، އެ ކުށަކަށް ދައުވާ ކުރެވިގެން ދާނެއެވެ. މީގެ ތެރޭގައި ޖަލުގެ މުދަލަކަށް ގެއްލުން ދިނުމާއި އެތަނުން ދީފައިވާ ޔުނީފޯމާއި އެކު ފިލުންވެސް ހިމެނޭނެއެވެ.\nޖޯއެލް ކަޕްލަން އަކީ އެކުގައި މަސައްކަތް ކުރި ވިޔަފާރިވެރިޔާ މަރާލި މައްސަލާގައި މެކްސިކޯގެ ޖަލެއްގައި ހުކުމް ތަންފީޒް ކުރަމުން ގެންދިޔަ މީހެކެވެ. ޖޯއެލް އަށް ގިނަ އަދަދެއްގެ ފައިސާ ތަކެއް ވާރުތަ ވެފައި އޮތުމުން ޖަލުގައި ހުންނާކަށް އޭނާ ބޭނުމެއް ނުވިއެވެ. އެހެންކަމުން ޖަލުން ފިލުމަށް ޖޯއެލް ވަނީ އެތައް ފަހަރެއްގެ މަތިން މަސައްކަތް ކޮށް، އެކަން ނާކާމިޔާބު ވެފައެވެ.\nޖޯއެލް އޭނާގެ އަނބިމީހާ އާއި އެކު\nނަމަވެސް، 1971ވަނަ އަހަރު ޖޯއެލް ވަނީ ޖަލުގެ ގާޑުން ފިލްމެއް ބަލަން ތިއްބައި، ކޮމްޕައުންޑު ތެރެއަށް ހެލިކޮޕްޓަރެއް ޖައްސުވައިގެން އެހެން ގައިދީ އަކާއި އެކު އޭގައި ފިލާފައެވެ. ޖަލުގެ ގައިދީންނަށް ހީވެފައި އޮތީ ހެލިކޮޕްޓަރުގައި އައީ ސަރުކާރުގެ އިސް ވެރިއެއް ކަމަށެވެ. ޖޯއެލް ޖަލުން ފިލިއިރު، ގާނޫނާއި ހިލާފަށް އެއްވެސް ކަމެއް ކޮށްފައި ނުވާއިރު، ޕްރައިވެޓް ހެލިކޮޕްޓަރުގައި އެއާޕޯޓަކަށް ގޮސް އޭނާ ވަނީ ޕްރައިވެޓް ޖެޓެއްގައި އެހެން ގައުމަކަށް ގޮސްފައެވެ.\nކުއްޔަށް ނަގާފައިވާ ހެލިކޮޕްޓަރެއް ނުވަތަ ޖެޓެއް ބޭނުން ކުރިނަމަ އެކަމަށް އޭގެ މައްޗައް ދައުވާ ކުރެވޭނެއެވެ. ނަމަވެސް، ޖޯއެލް އެކަން ކުރީ ހުއްދަ ގޮތުގައި ކަމުން އޭނާ ހޯދާކަށް ފުލުހުން މަސައްކަތެއް ނުކުރެއެވެ. އަދި އަހަރުތަކެއް ފަހުން އޭނާ މެކްސިކޯ އަށް އައުމުން އޭނާ އަށް މިނިވަންކަން މަތީ އެ ޤައުމުގައި އުޅުމުގެ ފުރުސަތު ލިބިގެން ދިޔައެވެ.\nޖޯއީގެ އިތުރުންވެސް ހުއްދަ ގޮތުގައި ޖަލުން ފިލާފައިވާ އެތައް ބަޔަކު ތިބިކަން ފާހަގަކޮށްލެވެއެވެ.


SunOnline: Dhiraagu Special Sports Festival Budha Dhuvahu Fashany\nއަހުމަދު މިޒްޔާލް 21 Oct 2019, 14:58\nދިރާގު ސްޕެޝަލްސް ސްޕޯޓްސް ފެސްޓިވަލް 2019 ގެ ބައިވެރިންނަށް ދޭ މެޑަލް--\nހާއްސަ އެހީއަށް ބޭނުންވާ ކުދިންނަށް އަމާޒުކޮށްގެން ދިރާގުން ބާއްވާ ސްޕެޝަލް ސްޕޯޓްސް ފެސްޓިވަލް އަންނަ ބުދަ ދުވަހު ބާއްވަން ހަމަޖައްސައިފި އެވެ.\nހެންވޭރު ދަނޑުގައި ބާއްވާ އެ ފެސްޓިވަލް ކުރިއަށް ގެންދިއުމަށް ހަމަޖެހިފައިވަނީ އެ ދުވަހުގެ ހަވީރު 4:00 - 6:00 އަށެވެ.\nމިކަމާ ގުޅޭގޮތުން ދިރާގުގެ މެނޭޖަރު، ކޯޕަރޭޓް ސޯޝަލް ރެސްޕޮންސިބިލިޓީސް ބިޝާރާ ހަމީދު ވިދާޅުވީ، އެ ފެސްޓީވަލްގައި އެންމެ ބޮޑު އިސްކަމެއް ދެނީ ސްޕެޝަލް އޮލިމްޕިކްސްގައި ހިމެނޭ އިންޓަނޭޝަނަލް ގޭމްސްތައް ސްޕެޝަލް ސްޕޯޓްސް ފެސްޓިވަލްގެ ތެރެއިން ތައާރަފް ކޮށްދިނުމަށް ކަމަށެވެ.\n"އަޅުގަނޑު ފާހަގަކޮށްލާނަން ދިރާގު ސްޕެޝަލްސް ސްޕޯޓްސް ފެސްޓިވަލްގައި ބައިވެރިވަމުން އަންނަ ބައެއް ކުދިން މިހާރު ސްޕެޝަލް އޮލިމްޕިކްސް އިންޓަނޭޝަނަލް ގޭމްސްގައި ބައިވެރިވެ، ރާއްޖެ ތަމްސީލުކޮށް ފަޚުރުވެރި ވަނަތައް ހޯދަމުން އަންނަކަން." ބިޝާރާ ވިދާޅުވި އެވެ.\nމިއަހަރުގެ ފެސްޓިވަލްގައި ކުދިން ބައިވެރި ކުރާ ކުޅިވަރުތަކުގެ ތެރޭގައި ކޮމްޕެޓެޓިވް ރަނިންގް އަދި މިދިޔަ އަހަރުގެ ފެސްޓިވަލްގައި ތައާރަފުކުރި ބޮޝިއާ އަދި އަލަށް ތައާރަފުކުރާ ވީލްޗެއާ ރަނިންގް ހިމެނެ އެވެ.\nމިއަހަރުގެ ފެސްޓިވަލްއަކީ މިހާތަނަށް އެންމެ ގިނަ ސްކޫލްތަކުން ބައިވެރިވާ އަހަރެވެ. އެގޮތުން މިއަހަރުގެ ފެސްޓިވަލްގައި 14 ސްކޫލަކުން ބައިވެރިވާއިރު، ހަތަރު އެންޖީއޯއިން ބައިވެރިވާނެ ކަމަށް ވެސް ދިރާގުން ބުނެ އެވެ.\nފެސްޓިވަލްގައި ބައިވެރިވާ އެންޖީއޯތައް\nބިއުޓިފުލް އައިޒް ޑައުންސިންޑްރޯމް އެސޯސިއޭޝަން\nމޯލްޑިވްސް އެސޯސިއޭޝަން އޮފް ޕަރސަންސް ވިތް ޑިސްއެބިލިޓީސް\nދިރާގު ސްޕެޝަލް ސްޕޯޓްސް ފެސްޓިވަލް އެންމެ ފުރަތަމަ ބާއްވާފައިވަނީ މީގެ ނުވަ އަހަރު ކުރިން، 17 ކުދިންނާއެކުގައި އެވެ. އަދި ކޮންމެ އަހަރަކު ވެސް ބައިވެރިންގެ އަދަދު އިތުރުވަމުން ގޮސް މިއަހަރުގެ ފެސްޓިވަލްގައި ބައިވެރިވާ ކުދިންގެ އަދަދު ވަނީ 400 އަށްވުރެ މައްޗަށް އަރާފަ އެވެ.\nދިރާގުޓީވީއަށް މޭކަޕްއާޓިސްޓް ރުތްބާގެ މޭކަޕް ޝޯވ އެއް!


Raees Waheed ah Baaghee ah Govumah Siraj Govaalahvaifi – Iru\nރައީސް ވަހީދަށް ބާޣީއަށް ގޮވުމަށް ސިރާޖު ގޮވާލައްވައިފި\nކުރީގެ ރައީސުލްޖުމްހޫރިއްޔާ ޑރ.މުޙައްމަދު ވަޙީދު ހަސަން މަނިކު އަށް ބާޣީއަށް ގޮވުމަށް ރައްޔިތުން މަޖިލިހުގެ ފޮނަދޫ ދާއިރާ މެންބަރު މޫސާ ސިރާޖު ވިދާޅުވެއްޖެއެވެ.\nރައްޔިތުންގެ މަޖިލިހުގެ ޖަލްސާގައި ސިރާޖު މިފަދައިން ވިދާޅުވީ މިއަދު މަޖިލިހުގެ ތަޅުމަށް ރައްޔިތުން މަޖިލިހުގެ އުގޫފާރު ދާއިރާ މެންބަރު މުޙައްމަދު ވަޙީދު ހުށަހަޅާފައިވާ ކުއްލި މައްސަލައަކާ ގުޅިގެން ވާހަކަދައްކަވަމުންނެވެ. މިމައްސަލައަކީ ޑރ.ވަޙީދުގެ ދެމަފިރިކަނބަލުންނާ ދިމާކޮށް ހަޑިހުތުރު ބަހުން އެމްޑީޕީ އެކްޓިވިސްޓެއް ފުރައްސާރަކޮށް ފޮށުމާ ގުޅިގެން ޑރ.ވަޙީދު އިތުރުފުޅުހެއްދެވި ކަމަށް ވިދާޅުވެ މެންބަރު ވައްޑޭ ހުށަހެޅުއްވި މައްސަލައެކެވެެ.\nސިރާޖު ވިދާޅުވީ ރައީސް ވަހީދު އުސްފަސްގަނޑަށް ކަސްރަތު ކުރައްވަން ވަޑައިގަންނަވާ އިރު، އެންމެން ގޮސް އެމަނިކުފާނަށް ބާޣީއަސް ގޮވައި ފުރައްސާރަ ކުރުމަށް ގޮވާލައްވާ ކަމަށެވެ.\n“އަދި އަޅުގަނޑު ހަމަ ގޮވާލަން، ބާޣީ ވަހީދު ކަސްރަތުކުރަން އުސްފަސްގަނޑަށް ދަންޏާ އަޅުގަނޑުމެން އެންމެން އެތަނަށް ގޮސް ފެންނަހާ ބަޔަކު އެތަނަށް ގޮސް ކަމާ ކަންފަށާ އެތަނަށް ގޮސް ބާޣީ ވަހީދަށް ބާޣީ ވަހީދު ގޮވަން” ސިރާޖް ވިދާޅުވިއެެވެ.\nސަލާހުއްދީން ސްކޫލް އެޅުމަށް އަމީން ކޮންސްޓްރަކްޝަން އާއި ހަވާލުކޮށްފި\nސިރާޖު އިތުރަށް ވިދާޅުވީ ވަޙީދަށް ބާޣީ ވަޙީދު ނޫން އެއްވެސް ނަމެއް ނުކިޔޭނެ ކަމުގައެވެ. އަދި އޭގެ އިތުރަށް7ފެބްރުއަރީގައި ރައީސް ނަޝީދު އިސްތިއުފާ ދެއްވީ ޑރ.ވަޙީދު ފަހަތުގައި ހުންނަވައިގެން އެއިރުގެ އިދިކޮޅު ފަރާތްތަކާ ގުޅިގެން ކަމުގައެވެ.